text:
Vara
ናይ መጠረሽታ ዝተሓደሰሉ፡ 25 11 2019
ኣብዚ በረኽቲ ጎቦታትን ዓሞቕቲ ስንጭሮታትን የብልናን። ገሊኦም ሰጣሕ ከም ፓንኮካ ኢሎም ክሓስቡ ከለዉ ካልኦት ድማ ነቲ ጐልጐል ክርእይዎ ከለዉ ከም ሓደ ባሕሪ ነቶም ብዙሓት ሕርሻታት ድማ ከም ደሴታት ብብፍቕራዊ ስሚዒት ይገልጽዎም።
ሓበሬታ ብዛዕባ ምምሕዳር ከተማ
ብዝሒ-ህዝቢ15,979
ስፍሓት መሬት697 ኪሜ²
ርሕቐት ካብ ዓበይቲ ከተማታት
- Skövde 61 ኪሜ
- Borås 74 ኪሜ
- Göteborg 96 ኪሜ
- Jönköping 106 ኪሜ
ነዛ ኮሙን ብምልእታ እንተ ርኢኻያ እቲ ሓቂ ኣብዚ ዝቀያየር ተፈጥሮ፡ ኵሉ ካብ እቲ ቅሉዕ ምድረ-ገጽ ክሳብ እቲ ኮረብታዊ መሬትን ዳርጋ ሰፊሕ ዱርን እዩ ዘሎ። ቫራ ኮሙን ኣብቲ ሰፊሕ ጐላጕል ኣብ ማእከል ቬስተርዮታላንድ - ጐላጕልቫራ ተደኵና ትርከብ። ንሕና ኣብዚ ንነብር ተፈጥሮን ኣገልግሎትን ኣጸቢቑ ኣብ ቀረባና ኣሎና። ብርግጽ እቶም ዝበዝሑ ሰባት እቲ ዝበለጸ ኣብ ገዛኻ ወይ ኣብ ቦታኻ ኢዩ ይብሉ እዮም፣ ግን ካብቲ ናይ ኮሙንና ደረት ክንወጽእ እንተ ደሊና ግሩም ዝኾኑ መራኸቢታት ኣሎዉና። ሕርሻ ገና ናይዚ ከባቢ ዝዓበየ ክፋል ናይ ንግድን ኢንዱስትሪን እዩ፡ ኾይኑ ግን ማዕረ ማዕሪኡ ሓደ ዕዉትን ዓለምለኻውን ኢንዱስትሪ ማዕቢሉ ኣሎ። ኣብ ቫራ ኮሙን ብድምር ልዕሊ 700 ዝነጥፋ ትካላት ኣሎዋ። ነቲ ሓደ ጽቡቕ ስራሕ ምስ ሓደ ዘገድስ ናጻ ግዜ ከወሃህድ ዝደሊ ሰብ፡ ኣብ ቫራ ጽቡቕ ተኽእሎታት ኣሎ። ኣብ መንጎ እተን ኣስታት 400 ዝኾና ኣብ ኮሙናን ዘለዋ ማሕበራት፡ ካብ ዕዉታት ሳዕሳዕቲ ክሳብ ናይ ሞቶር ስፖርታውያንን ነጠርቲ ትራምፖሊንን ኣሎዉ። ብተወሳኺ ኣብተን መብዛሕትኣን ቦታታትና ሓንቲ ንጥፍቲ ናይ ኣባላታ ረብሓ ትሕሉ ማሕበር ኣላ።
መንበሪ-ገዛ
ኣስታት ፍርቂ ናይ ተቐማጦ ቮራ ኮምዩን፡ ኣብተን ምስቲ ዞባ ዝጥርነፋ ንኡሳን ዓድታት ይቕመጡ። ቮራ ንትሽዓተ ንኡሳን ዓድታት ዝሓቁፍ ኮይኑ ንሳተን ከኣ፡ ቨዱም፡ ክቨኑም፡ ስቱራ-ለቨነ፡ ትሮቫድ፡ ኣረንቱርፕ፡ ሀሎስ፡ ኢመንቱንጋን ዩንግን ይበሃላ። ኣብ ቮራ ኮምዩን ክራይ ኣባይቲ ምስ ካልእ ቦታታት ክወዳደር እንከሎ፡ ሕሱር እዩ ክበሃል ይከኣል። ብምምሕዳር ከተማ ቮራን፡ ብግሊ ዝውነንን ብርክት ዝበለ ክራይ ኣባይቲ ይርከብ።
ኣካረይቲ ትካላትን መንበሪ ገዛውትን ርኸብ
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብ ቮራ ኮምዩን፡ ዝተፈላለየ ቋንቋታት ዝዛረቡ ነብሮ ኣለዉ። ገለ ንምጥቃስ፡ ዓረብ። ዳሪ፡ ፋርሲ፡ ሶማለኛ፡ ትግርኛን ኢንግሊዘኛን ዝዛረቡ ነባሮ ይርበከቡ።
ማሕበራትን ምትእኻባትን
ኣብ ቮራ፡ ኣብ ዝተፈላለየ ሕብረተ-ሰብኣዊ መዳያት ዝነጥፋ ኣስታት 400 ማሕበራት ኣለዋ። ስለዝኾነ ከኣ ህወት ኣብ ቮራ ብንጡፍ ምንቕስቓስ ማሕበራት'ዩ ዝልለ። እዘን ማሕበራት እዚኣተን ካብ ዝነጥፋሉ መዳያት፡ ስፖርት፡ ባህላዊ ጉዳያት፡ እንስሳታት፡ ተፈጥሮ፡ ፖለቲካን ትምህርትን የጠቓልል። ብዜካ'ዚ ብርክት ዝበላ ሃይማኖታዊ ምትእኽኻባት፡ ንኣብነት ማሕበር ኣባላት ሽወደናዊ ቤተ-ክርስትያን፡ ቤተ-ክርስትያን ፒንግስቲን ምስዮናዊ ቤተ-ክርስትያንን ይርከባ።
ኣብቲ ከባቢ ብቐረባ እንታይ ይርከብ
ቮራ ከም ከተማ ንእሽቶይ እኳ እንተኾነ፡ ብዉዕዉዕ ምንቕስቓስን፡ ስሉጥ ውልቃዊ ኣገልግሎታትን ይልለ። እቲ ከተማ ብቲካትን፡ ኣብያተ-መግቢ፡ ካልእን ዝማዕረገ እዩ። ኣብ ቮራ ክዳውንቲ፡ ኣቍሑ፡ ኣስእን፡ መጋረጃታት፡ መጻወት ቆልዑን ካልእን ዝኣመሰለ ነገራት ዝሽየጠሉ ናይ ሓራጅ ድኳናት ይርከብ። ብዜካ'ዚ ኣብ ቮራ፡ ቤት-ንባብ፡ ሲነማ፡ ማእከል-ትያትር፡ መሐንበሲ፡ ስፖርታዊ ማእከላት፡ ቤት-መግቢ፡ እንዳ ሻሂ ድኳናት መዓልታዊ ሃለኽቲ ብብዝሒ ይርከብ። በዓል-መዚ ማሕበራዊ-ጉዳያት፡ ሕክምና ስኒ፡ ማእከል ጥዕና። ፋርማሲ ኣብያተ-ዕዮ መንግስታት ከም ማዕከን ማሕበራዊ ውሕስነት ወይ ፎርሸክሪንካሳን ቤት-ጽሕፈት ዕዮ ወይ ኣርበትስፎርመድሊንገን ውን ይርከብ። ኣብ ነኣሽቱ ዓዲታት ናይቲ ወረዳ ውን ድኳናት ኣስቤዛ፡ ኑቕጣ ፖስታን ፋርማስን ውን ይርከብ።
ኣገልጎት ክንክን ወይ ሕብሐባ ቆልዑ
ክፍሊ ክንክን ቆልዑ፡ ካብ 1 ክሳብ 5 ዓመት ዝዕድሚኦም ቆልዑ ዝምልከት መውዓሊ ህጻናትን ካልእ ትምህርታዊ መደባትን የስተኣናግድ። መዘናግዒ ማእከል ህጻናት ነቶም ካብ 6 ክሳብ 12 ዓመት ዘሎ ዕድሚኦም ዝምልከት እዩ። ንውላድኩም መውዓሊ ቦታ ክወሃቦ ክትሓቱ እንከለኹም፡ ዓይነይ ናይቲ መውዓሊ ወይ ትምርህቲ ናይ ምምራጽ መሰል ኣለኩም። ብዜካ'ዚ፡ ቦታዊ ምርጫ ውን ክትበግሩ ትኽእሉ ኢኹም።
ኣብቲ ዝመረጽኩሞ መውዓሊ ህጻናት/ስድራቤታዊ መውዓሊ ህጻናት ቦታ ክንረኽበልኩም ምስ ዘይንኽእል፡ ናብቲ መሪጽኩሞ ዝነበርኩም መውዓሊ ህጻናት ቀዳምነት ይወሃበኩም እዩ። እቲ ሸቶ ፡ ኵሎም ዝሰርሑ፣ ዝምሃሩ ወይ ብኻልእ ፍሉይ ምኽንያት ኣብ ሓልዮት ቈልዑ ንሓደ ቦታ ዘመልክቱ ወለዲ፡ ብዝቐልጠፈ እዚ ቦታ ክወሃቦም፣ ግን ካብታ ዘመልከቱላ ዕለት ካብ ኣርባዕተ ወርሒ ከይደንጎየ እዩ።
ቈልዑ ናይ ኣብ ናይ ወለዲ ዕረፍቲ ዝርከቡ ወይ ስራሕ ዘይብሎም ወለዲ፡ ኣብ ሰሙን ናይ 15 ሰዓት ናይ መውዓሊ ህጻናት ቦታ መሰል ኣሎዎም። ንደቂ ሰለስተ፣ ኣርባዕተን ሓሙሽተን ዓመት፡ 15 ሰዓታት ኣብ ሰሙን/ሰለስተ ሰዓታት ንመዓልቲ ካብ ክፍሊት ናጻ፣ ሓፈሻዊ መውዓሊ ህጻናት ይቕረቦሎም እዩ። ቫራ ኮሙን ኣብ ሓልዮት ቈልዑ እቲ ዝለዓለ ክፍሊት እዩ ኣብ ግብሪ ዘውዕል። "መሰረት ናይቲ ናይ ሂወት ምሉእ ትምህርቲ ድሮ ኣብ መውዓሊ ህጻናት እዩ ዝጅምር"።
መባእታ ኣብያተ ትምህርትን ካልኣይ ደረጃ ኣብያተ ትምህርትን
መባእታዊ ኣብያተ-ትምህርታት ዞባ ቮራ፡ ኣብ ቮራ፡ ቨዱም፡ ክቨኑም፡ ስቱራ ለቨነ፡ ላርቭ፡ ትሮቫድ። ኣረንቶርፕ፡ ዩንግን ኦኑምን ይርከባ። ኣብ ቮራ ኮምዩን ናይ ካልኣይ ደረጃ ቤት-ትምርህቲ ኣሎ።
ዕድላት ትምህርቲ
ኣብ ቮራ ዝርከብ፡ ህዝባዊ ቤት-ትምህርቲ ላዕለዋይ ደረጃ (ፎልክሆግስኩላ) ዝተፈላላዩ ናይ ትምርህቲ ዓድላትን ኮንፈረንሳትን የዳሉ። ንትምህርቲ ቋንቋ ሽወደን ንሓደስትን ትምርህቲ ኣባጽሕን ብዝምልከት፡ ቮራ ኮምዩን ምስቲ ኣብ ሊንሾፒን ዝርከብ ዩኒቨርሲቲ ይተሓባበር። ተወሳኺ ዝርዝር ኣብ መርበብ ሓበሬታ ሊንሾፒንግ ዩኒቨርስቲ ብምእታው ክርከብ ይኽእል። ኣብ ከባቢ ቮራ ካብ ዝርከባ ዝቐረባ ዩኒቨርስታት እታ ኣብ ከተማ ትሩልሄታን እትርከብ ምዕራባዊ ዩኒቨርስቲ ትሩልሃታን ከምኡ ውን ኣብ ኾቭደ ዝርከብ ዩኒቨርሲቲ ኾቭደን እየን።
ኣገልጎት ጥዕና
ኣብ ቮራ፡ ጥዕናዊ ማእከላትን፡ ሕክምና ኣዴታትን ቆልዑን ይርከብ። ንተወሳኺ ሓበሬታ ኣብ ማእከል ጥዕናዊ ሓበሬታ ማለት ናርሀልሳን ኣቲኹም ክትረኽብዎ ትኽእሉ። ክፍሊ ማሕበራዊ ኣገልግሎት ከምኡ ውን ክፍሊ ቁጠባዊ ድጋፍ ውን ኣብ ቮራ ኣሎ። ኣብ ቮራ ኮምዩን ብመንግስቲ ዝውነን ህዝባዊ ሕክምና ስኒ ከምኡ ውን ናይ ግሊ ሕክምናታት ስኒ ይርከብ። ንህጹጽ ሕክምና ብቐረባ ኣብ ከተማ ሊንሾፒን ይርከብ።
ናይ ቋንቋ ድግፍ-ተርጓሚ ምርካብ
ኩሎም ሓደስቲ ስደተኛታት ምስ መንግስታዊ ትካላት ኣብ ዝገብርዎ ርክብ ንኣብነት ምስ ክፍሊ ምውህሃድ ኣብ ህብረተ-ሰብ ወይ ውን ምስ ክፍሊ ማሕበራዊ ጉዳያት፡ ተርጓሚ ከምዝቍጸረሎም ይግበር።
ኣገልግሎት መጎዓዝያ
ኩሎም ነባሮ ቮራ ናብ ካልኦት ከተማታት ብምኻድ ክሰርሑን ክመሃሩን ምእንቲ ስሉጥ ናይ መጎዓዝያ ዕድላት ክህሉ ኣዝዩ ኣዝዩ ኣገዳሲ እዩ። ኣብ ቮራ ኮምዩን 9 መስመራት መጎዓዝያ ኣውቶቡሳትን 2 መስመራት መጎዓዝያ ባቡራትን ይርከብ። ኣብዚ ዝስዕብ ጥብቖታት ብምጥዋቕ ንሞጎዓዝያ ዝምልከት ተወሳኺ ሓበሬታ ክትረኽቡ ትኽእሉ።
ስራሕን ትካላት ናይ ምምስራት ተኽእሎታትን
ኣብ ቮራ ዝተፈላለየ ፋብሪካታት ይርከብ። ኣብዚ ፋብሪካታት'ዚ፡ ካም ኣየርኮንዲሽን፡ ህንጻዊ መሳለጥያታት፡ ሞተረ-ጃላቡ፡ ኮስመቲክስ፡ ጎማ መኪና፡ ኣቍሑ ክሽነን ኣቍሑ መደቀሲ ክፍሊ መሳለጥያታት መጎዓዝያን ወዘተን የጠቓልል።
ዝዓበየ ክፋል መሬት ቮራ ሕርሻዊ መሬት ኮይኑ፡ ንመብዛሕትኦም ነባሮ እቲ ከተማ ከኣ፡ ኣብ ማሕረስን መፍረ እንስሳን ከትኵሩ ጌሩዎም እዩ። ሽቐጥ ንብረት ብዝያዳ ኣብ መንጎ ነኣሽቱ ትካላት ዝተሓዝአ እዩ። ቀዳመይቲ ሓሙስ ኣብ ነፍሲ-ወከፍ መጀመርያ ወርሒ ኣርብዓታት ዝኣኽላ ድኳናት ክሳብ ምሸት ንነዊሕ ሰዓታት ይኸፍቱ። ንንግዳዊ ጽላት፡ ንስራሕን፡ ትካል ምኽፋትን ዝምልከት ተወሳኺ ሓበሬታ ኣብ መርበብ ሓበሬታ ኮምዩን ክትረኽብዎ ትኽእሉ።


c: text/html

text:
መበል 94 ስነ-ስርዓት ሽልማት ኣካዳሚ፡ትማሊ ምሸት ብዘደንቅ ኣገባብ ተፈጺሙ። ላዕላዋይ ጥርዙ፡ `ኮዳ` ትብሃል ንጽሙማን ትውክል ፊልም ዝበለጸ ስእሊ ተባሂላ ኦስካር ክትሽለም ከላ፡ እቲ ምሸት፡ ደቀንስትዮ ዝበለጻ ዳይሬክተራት ፊልም ተባሂለን ኦስካር ዝሓፈሳሉ`ውን`ዩ ኔሩ።
ብጎልያድን ደቪድን ዝምሰል ፡ ልቢኻ ዝትንከፍ ዛንታ ዝሓዘት ፡ጽሙማን ዝተዋስኡላ 'ኮዳ' ዘርእስታ ፊልም`ያ ካብ መወዳድርታ ጸብለል ኢላ ብዝበለጸ ስእሊ ተሸላሚት ኮስካር ክትከውን በቒዓ።
ብኻልእ ወገን ናይ ምዕራባዊ ስነ-ልቦና ተባሂላ እትግለጽ "THe Power of the Dog" ማለት `ሓይሊ ናይቲ ከልቢ` ዘርእስታድራማ፡ ብዝበለጸ ዳይሬክተር ፊልም ኦስካር ተዓዊታ።
'ኮዳ' ኣብ ባህሊ ጽሙማን ዘተኮረት ኮይና ንልቢ ተዓዘብቲ ዝማረኸትን ኣብ ባህሊ ጽሙምነት ኣፍልጦ ዘበረኸትን ተገይራ ተራእያ`ላ። እቲ ታሪኽ ዘተኩረሉ፡ ሓንቲ ሩቢ ዝተባህለት ጓል 17 ዓመት ቆልዓ፡ ጽሙማን ስድርኣ ምስ`ቲ ዝሰምዕ ዓለም መታን ክረዳድኡን ቤት-ንግዶም ስርሑ ክቕጽልን ክትሕግዞም ክትጽዕር ከላ ተርኢ`ያ። ሩቢ ምድራፍ ስለትፈቱ ኣብ ኮለጅ ኣትያ ሙዚቃ ከተጽንዕ ትሕልን። እንተኾነ ናይ ሙዚቃ ሕልማ ግን ምስ ፍቕርን ሓላፍነትን ጽሙማን ስድራቤታ ዝጋጮ ይመስል።
'ኮዳ' ፊልም ንጽሙማን ትውክል ተባሂላ ኣብ`ቲ ኣካዳሚ ልዑል ድምጺ ዝረኸበት ዛንታ`ያ።
ኣብዛ ፊልም ካብ መደብ ሓገዝቲ ተዋሳእቲ፡ ዝበለጸ ተዋሳኣይ ተባሂሉ ኦስካር ዝተሸለመ`ምበኣር ንባዕሉ ጽሙም ተዋሳኣይ ትሮይ ኮትሰር`ዩ። ኣብ ታሪኽ ኦስካር ዝተሸለመ ካልኣይ ጽሙም`ዩ። ኣብ 1986`ውን ማርሊ ማትሊን ዝተባህለት ጽምምቲ ተወሳኢት ኣብ `ታ “Children of Lesser God" ትብል ፊልም ዝበለጸት ተዋሳኢት ተባሂላ ኦስካር ተሸሊማ ኔራ`ያ።
ንሱ ነቲ ሽልማት ምስ ተቐበለ ብናይ ምልክት ቋንቋ ኣብ ዘሕለፎ መልእኽቲ፡ እቲ ህሞት ንኹሎም ኣብ ማሕበረ-ሰብ ጽሙማን ዘለዉ ዝውክል ዓወት`ዩ ኢሉ። ካልእ ኣብታ ፊልም ብዝበለጸ ምሕዩሽ ስክሪንፕለይ ኦስካር ዝተዓወተት ድማ ጸሓፊትን ሰራሒትን ፊልም ሲያን ሃይደር`ያ።
ኣብ ፊልም “The Power of The Dog” ዝበለጸት ዳይሬክተር ኮይና ዝተሸለመት ድማ ጀይን ካፒዮን`ያ። እታ ኒውዝላንዳዊት ሰራሒት ፊልም፡ ድሕሪ ክሎይ ዛሆን ካትሪን ቢገለውንሳልሰይቲ ጓለንስተይቲ ተዓዋቲት ዳይሬክተር ፊልም ኮይና`ላ።
ዊል ስሚዝ፡ ኣብታ "ኪንግ ሪቻርድ" ትብሃል ስፖርታዊት ድራማ ብዘርኣዮ ብቕዓት፡ ካብ መደብ ዝበለጸ ተዋሳኣይ፡ ፈላማይ ሽልማት ኣካዳሚ ተዓዊቱ`ሎ። ኣብቲ እናነብዐ ዘስምዖ ዘረባ፡ ንሱ ዝተዋሳኣሉ ገጸ-ባህርይ፡ ደፋር ተኸላኻልይ ስድራቤቱ ከም ዝኾነ`ዩ ኣንጸባሪቑ።
ዊል ስሚዝ ግን ኣብቲ መድረኽ ምስ ኮመዲያን ክሪስ ራክ ዝገበሮ ባእሲ`ውን ኣብ`ቲ ምሸት ፍሉይነት ኔርዎ። ዊል ስሚዝ ንሰበይተይ ጸሪፍካለይ ኢሉ ንክሪስ ራክ ኣብ መድረኽ ብጽፍዒት ጨልጊምዎ። ድሓር ግን ነቲ ኣካዳሚን ንሕጹያትን ይቕረታ ሓቲቲ። ክሪስ ብዳእላ ጌሩ ንጀይዳ ፒንከት ኣልዒልዋ ኔሩ።
ብዝኾነ ሕጂ ክሪስ ራክ በቲ ዝወረዶ ጽፍዒት ንዊል ስሚዝ ናብ ቤት ፍርዲ ከምዘይከሶ`ዩ ይግለጽ ኣሎ።
ትማሊ ምሸት ዝተኻየደ መበል 94 ሽልማት ኣካዳሚ ካብ ዝበለጹ ደርፍታት`ውን ኦስካር ሸሊሙ ኔሩ። ቢሊ ኣይሊሽ፡ ኣብ`ታ “No Time to Die" ማለት `ክመወት ግዜ የለን` ትብል ናይ ጀምስ ቦንድ ፊልም ብዝደረፈታ ደርፊ፡ ኦስካር ተሸሊማ። መበል 94 ሽልማት ኣካዳሚ ንመበል 80 ዓመት ጀምስ ቦንድ ኣብ ዝዝክረሉ እዋን ምዃና ድማ እዋናዊት ይገብራ።

robotstxt: allowed

filter: keep


text:
ኤርትራ ብሚኒስትሪ ጉዳያት ወጻኢ ኣሜሪካ ዝወጸ ናይ ቪዛ እገዳ ከምዘሕዘና ኣፍሊጣ። እቲ ብሚኒስትሪ ጉዳያት ወጻኢ ኤርትራ ዝተዋህበ ግብረ-መልሲ፡ ነቲ ምስ ኩነታት ክልል ትግራይ ብዝተሓሓዝ ብሚኒስትሪ ጉዳያት ወጻኢ ኣvሪካ ዝወጸ ኣብ ልዕሊ ሰበ-ስልጣን ኤርትራ ናይ ቪዛ እገዳ ዘንብር መግለጺ ዝምልከት ኮይኑ፡ ቋንቋን ትሕዝትኡን ዘሕዝን ክብል ገሊጽዎ`ሎ።
እቲ መግለጺ ኣተሓሒዙ፡ ኣብ ክልል ትግራይ ዝተፈጥረ ቅልውላው ተሓታቲ እቲ ሕጂ ካብ ጠቕሚ ወጻኢ ኮይኑ ዘሎ ህወሓት ኣብ ወርሒ ሕዳር 3,2020 ዘበገሶ ሓደገኛ ወተሃደራዊ ዕንደራ`ዩ ኢሉ። ህወሓት ዘበገሶ ወተሃደራዊ ውዲት ናብ ኢትዮጵያ ጥራይ ዝተሓጽረ ዘይኮነስ- እንተላይ ንኤርትራ`ውን ዕላማ ዝገበረ ኔሩ ዝበለ መግለጺ ሚኒስትሪ ጉዳያት ወጻኢ ኤርትራ- እቲ ሓሲብዎ ዝነበረ ውዲት እንተዝዕወት ኣብ ኢትዮጵያ:ኤርትራን ኣብ ቀርኒ ኣፍሪቃን ዘስዕቦ ሓደጋ ንምግማቱ ዘጸግም ኣይኮነን ኢሉ። እቲ መግለጺ ወሲኹ እቲ ሓቂ እዚ ኮይኑ እናሃለወ ናብ ኤርትራ ኣጻብዕ ምቕሳር ግን ብዝኾነ ይኹን መለክዒ ምኽንዩን ቅብሉን ኣይኮነን ይብል ።
ሚኒስትሪ ጉዳያት ወጻኢ ኤርትራ ኣብ መወዳእታ ፡ እቲ ብኣሜሪካ ዝወጸ እገዳ ቪዛ፡ እንታይ ጽልዋ ይህልዎ ብዘየገድስ፡ እቲ መግለጺ ንባዕሉ ግን ሕጋውነት ኮነ ዞባዊ ሰላምን ጸጥታን ዘምጽእ ኣይኮነን ኢሉ`ሎ።


text:
ብዙሕ ዕድል ስራሕ ፈጢርና ኢና ዝብሉ ኣቶ ቴድሮስ ሓጎስ ትካላትን ማሕበራትን ናብ ናይ ስራሕ ተኮር ትካላት ንክኾኑ ሰፊሕ ስራሕቲ ይመቻቾ ኣሎ ኢሎም።
ፀገም ግዕዝይና ብዝምልከት ክዛረቡ ከለው ልምዓታዊ ስርዓት ክሳብ ዝትከል ኩሉ-ሻዕ ሓደጋን እናተቓለስካዮ ክኽየድ ዝግባእ ምኻኑን ግን ግዕዝይና ጠቅሊሉ ኣየጋጥምን ክባሃል ኣይካኣልን ኢሎም።
ወሲኾም ኣብ ግዕዝይና ተኣሊኹ ዝርከብ ዝኾነ ሰብ ንሰበ-ስልጣን ሓዊሱ ዝግበኦ ቅፅዓት ክረክብ ምኻኑ ጠቂሶም።እንይተኾነ ኣብ'ቲ ዝሓለፈ ገምጋም ኣብ ዝላዓለ ስልጣን ተቐሚጡ ኣብ ግዕዝይና ተኣሊኹ ዝተረኽበ ሰብ ዘይምህላው ሓቢሮም።
ናብራ ከተመታይ ንክማሓየሽ ንኩሎም ዕድላት ፀንቂቅካ ንምግምጋም ስራሕ ንምፍጣርን ፃዕርታት ይግበሩ ኣለው ይብሉ ኣቶ ቴድሮስ ሓጎስ።
ብዛዕባ መስኖ ክዛረቡ ከለው ሓደ ስድራ ኣብ ዓመት ክልተ ሻዕ ዘፍርየሉ ኩነታት ንክህሉ ተባሂሉ ዝነበረ ሸቶ እውን ብመሰረት እቲ ውጥን ናይ ትግራይ ካብ'ቲ ካልእ ክልላት ዝላዓለ'ዩ ይብሉ።


text:
ኩነታት ሰብኣዊ መሰል ኤርትራ ኣብ ፓርላማ ተሰሚዑ፡ ንኤርትራውያን ግዱሳት ትምህርቲ ተዋሂቡ2022-07-09 08:11:48 Written by ቤት ጽሕፈት ዜና ሰዲህኤ Published in EPDP News Read 405 times
- font size decrease font size increase font size
ኣብዚ ሰሙን ዝተወሰኑ ኤርትራውያን ግዱሳት ብዛዕባቲ ኣብ ኤርትራ ዝፍጸም ዘሎ ሃይማኖታዊ ግህሰት ኣብ ቅድሚ ብጉዳይ ሰብኣዊ መሰል ኤርትራ ዝግደስ ጉጅለ ፓርላማ ዓብይ ብሪታንያ ምስክርነቶም ከም ዝሃቡ ማእከል ዜና ኤርትራ (ERITREA HUB) ሓቢሩ። ኣብቲ ኣጋጣሚ ብዘይካቲ ብረንዳን ኦ ሃራ ዝበሃሉ ኣባል ፓርላማ ዝምራሕ ዝግዱስ ጉጅለ፡ ካለኦት ብዛዕባ ዓለም ለኸ ናጽነት ሃይማኖትን ምክልኻል ጽንተትን ገበን ኣንጻር ሰብኣውነትን ዝግደሱ ኣባላት ፓርላማ ከም ዝተስተፉ እውን እቲ ዜና ሓቢሩ።
ካብቶም ኣብቲ መድረኽ መግለጺ ዝሃቡ ኤርትራውያን ግዱሳት፡ ሄለን ብርሃነ ዝተባህለት ኣባል ቤተክርስትያን ኢቫንጀሊካን ብምዃና ኣብ ኣብያተ-ማእሰርቲ ኤርትራ ዝተሳቐየት ሓንቲ እያ። ንሳ ኣብቲ መግለጺኣ ብሰንኪ እምነታ 32 ኣዋርሕ ተኣሲራ ከም ዝተሳቐየት ገሊጻ። ብዘይካዚ ኣቶ ዓብደራሕማን ሰይድ ኣቡሃሽም፡ ብዛዕባ ኣብ ልዕሊ ኤርትራውያን ተኸተልቲ ምስልምና ዝወርድ በደል መብርሂ ሂቡ። ዶ/ር ኣባ ኣንቶኒዮስ ሃብቱ ገብረ ዝተባህሉ ኤርትራዊ ካብ ሕቡራት መንግስታት ኣሚሪካ ድማ ብዛዕባ ኩነታት ኦርተዶክሳዊት ቤተክርስቲያን ኤርትራ ብማሕበራዊ መራከቢ መልእኽቶም ኣመሓላሊፎም። መልእኽቶም ብዶ/ር ካታዛ ካብ ዓለም ለኻዊ ክርስትያናዊ ምሕዝነት ኤርትራዊት ኤልሳ ጭሩምን ከም ዝተደገፈ ከኣ እቲ ዜና ኣተሓሒዙ ሓቢሩ።
ኤምባሲ ኤርትራ ኣብ ለንደን ናብቲ ኣጋጣሚ ወኪል ከም ዝለኣኸን ናብቲ ጉጅለ ኣባላት ፓርላማ ደብዳበ ከም ዝለኣኸን ተፈሊጡ። እቲ ኤምባሲ ኣብቲ መልእኽቱ፡ ከምቲ ልሙድ ነቲ ኣብ ኤርትራ ዘሎ ሃይማኖታዊ ግህሰት ክሒድዎ።
ምስዚ ብዝተተሓሓዘ ነቶም ኣብቲ ኣጋጣሚ ዝተሳተፉ ኣብ ጉዳይ ሰብኣዊ መሰል ዝግደሱን ዝነጥፉን ኤርትራውያን፡ ብኸመይ ከም ነትፉ ንምርዳእ ዝሕግዞም መግለጺ ብኣባላት ፓርላማ ዓብይ ብሪታንያ ከም ዝተዋህቦም ካብቲ ዜና ምርዳእ ተኻኢሉ። እቲ ኣጋጣሚ እቶም ኤርትራውያን ነቶም ትምህርቲ ዝሃቡ ኣባላት ፓርላማ ብዛዕባ ኩነታት ኤርትራ ዘረድእሉ ዕድል ከም ዝኸፈተሎም’ውን ተፈሊጡ።


text:
ትካላት ማይ ብፀላእቲ ብምዕናወንን ሕፅረት ናውቲ ሕክምናን ኣፋውስን ስለ ዘሎን ህዝቢ ካብ ሕማም ኮሌራ ክከላኸል ይግባእ፡፡
ኣብዚ ሐዚ እዋን ብዘለዎ ሕፅረት ናውቲ ሕክምናን ኣፋውስን ፤ሕማም ኮሌራ እንተጋጢሙ ግልጋሎት ሕክምና ከውህብ ዘኽእል ዓቕሚ ከምዘይብሉ ሓፈሻዊ ሆስፒታል መቐለ ኣፍሊጡⵆ
ኣስታት 55 ሚእታዊ ትካላት ማይ ብፀላእቲ ብምዕናወን፤ ሽፋን ፅሩይ መስተ ማይ #ትግራይ ክትሕትን ስግኣት ሕማም ኮሌራ ክውስኽን ኣገዲዱ እዩⵆ
ሕብረተሰብ ንእዋን ክረምቲ ስዒቡ ብስፍሓት ዝረአ ሕማም #ኮሌራ ካብ ምክልኻል ወፃኢ ካሊእ ኣማራፂ ከምዘይብሉ ተረዲኡ፤ መከላኸሊ ሜላታት እቲ ሕማም ብጥቡቕ ከተግብር ከምዘለዎ ቢሮ ሓለዋ ጥዕና ትግራይ ኣፍሊጡⵆ
ካብ 2008 ክሳብ 2012 ዓ/ም ኣብ ዝነበረ እዋን ሓፈሻዊ ሆስፒታል #መቐለ ብሕማም ኮሌራ ዝመውት ሰብ ንከይህሉ ዓሊሙ ዓርሱ ዝኸኣለ ማእኸል መሐከሚ ኣዳልዩ ግልጋሎት ሕክምና ይህብ ምንባሩ ይዝከርⵆ
እቲ ሕማም ብባህሪኡ ብምንኽኻእ ካብ ሰብ ናብ ሰብ ዝመሓላለፍ ብምዃኑ ፍሉይ ከይዲ ሕክምንኡ ጥንቃቐ ዝጠልብ እዩ ይብል በዓል ሞያ ምእላይ ሓደጋ ሕብረተሰብ እቲ ሆስፒታል ኣይተ ጀማል መሓመድⵆ
ይኹን እምበር ኣብዚ ሕዚ እዋን ብዘሎ ሕፅረት ናውቲ ሕክምናን ኣፋውስን ፤ ሓፈሻዊ ሆስፒታል መቐለ ንሕማም ኮሌራ ክሕክም ዘኽእል ዓቕሚ ከምዘይብሉ ኣይተ መሓመድ ይዛረቡⵆ
ቅድሚ ወራር ኣብ ዝነበሩ ተኸታተልቲ ኣርባዕተ ዓመታት ልዕሊ 7 ሽሕ ወገናት በቲ ሕማም ዝተጠቕዑ እንትኾኑ ካብዚኣቶም እቶም 100 ህይወቶም ከምዝሓለፈ ሓበሬታ ቢሮ ሓለዋ ጥዕና ትግራይ የመላኽትⵆ
ፀላእቲ ኣብ ትካላት ጥዕና ትግራይ ብዘብፀሕዎ መጥቃዕትን ኣጠናኺሮም የቕፅልዎ ብዘለዉ ዕፅዋን ክባን ስዒቡ ብዘጋጠመ ሕፅረት ናውቲ ሕክምናን ኣፋውስን፤ ንሓፈሻዊ ሆስፒታል መቐለ ሓዊሱ ኩለን ትካላት ጥዕና ትግራይ ነቲ ሕማም ዝሕክማሉ ዕድል ፀቢብ ምዃኑ ክኢላ ምእላይ ሓደጋ ሕብረተሰብ እቲ ቢሮ ኣይተ ወልደገሪማ ገብረመድህን ተዛሪቦምⵆ
እዚ ድማ በቲ ሕማም ዝፍጠር ሞት ንምክልኻል ኣፀጋሚ ኩነታት ዝፈጥር እዩ ኢሎምⵆ
ንእዋን ክረምቲ ስዒቡ ብስፍሓት ዝረአ ሕማም ኮሌራ ፅሬቱ ዘይሓለወ ማይ ምስታይ ሓደ መንቀሊኡ ምዃኑ ሰብሞያ ጥዕና የመላኽቱⵆ ፀላእቲ ኣብ ትካላት ማይ ብዝፈፀምዎ መጥቃዕቲ ኣስታት 55 ሚእታዊ ትካላት ማይ ብፀላእቲ ብምዕናወን፤ ሽፋን ፅሩይ መስተ ማይ ትግራይ ኣዝዩ ክትሕት ክኢሉ እዩ ኢሎም ሓላፊ ቢሮ ሃፍቲ ማይ ትግራይ ኢንጂነር ቴድሮስ ገ/እግዚኣብሄርⵆ
እቲ ተፈጢሩ ዘሎ ሕፅረት ፅሩይ መስተ ማይ ድማ ስግኣት ሕማም ኮሌራን ካልኦት ማይ ወለድ ሕማማትን ክውስኽ ካልእ ምኽንያት ኮይኑ ኣሎⵆ
ክሳብ ሐዚ ብዘሎ መረዳእታ ሕማም ኮሌራ ኣብ ትግራይ ከምዘይተረኣየ ክኢላ ምእላይ ሓደጋ ሕብረተሰብ ቢሮ ሓለዋ ጥዕና ትግራይ ኣይተ ወልደገሪማ ገብረመድህን ገሊፆምⵆ ይኹን እምበር 25 ወረዳታት ትግራይ ተቓላዕቲ ሕማም ኮሌራ ክኾና ከምዝኽእላ ብመፅናዕቲ ተነፂረን እየን ይብሉⵆ ሕብረተሰብ ንዘለዉ ተደራረብቲ ፀገማት ተረዲኡ መከላኸሊ ሜላታት እቲ ሕማም ብዝግባእ ብምትግባር ነቲ ሕማም ክከላኸል ምዒዶምⵆ
ሩዝ ዝመስል ፈሳሲ ምውፃእን ተምላስን ምልክታት ሕማም ኮሌራ ብምዃኖም ሕብረተሰብ ነዚ ምልክት እንትርኢ ሓሙሽተ ማንካ ሽኮርን ሓደ ማንካ ጨውን ኣብ ሓደ ሊትሮ ማይ ብምብፅባፅ ክሰትን ቀልጢፉ ናብ ትካል ጥዕና ክኸይድን ከምዘለዎ ኣይተ ወልደገሪማ የገንዝቡⵆ
ቅድሚ መግቢ ምድላውን ቆልዓ ምጥዋብን ፣ ድሕሪ ቆልዓ ምፅርራይን ሽቓቕ ምጥቃምን ከምኡ እውን ድሕሪ ምግቢ ምብላዕ ኢድ ብኣግባቡ ብማይን ሳሙናን ምሕፃብ፤ ዘይበሰለ ምግቢ ዘይምምጋብ፣ ዘይተሓከመ ወይ እውን ዘይፈለሐ ማይ ዘይምስታይ መከላኽሊ ሜላታት እቲ ሕማም እዮምⵆ
ብሳራ ኣብረሃለይ


text:
“ክብርታት ተጋሩ ስኣን ምጥቃም ትግራይ ኣብ ዘይዛሪ ኣዙት ትርከብ” መድረኽ ማ.ል.ት
ማልት ኣብ ባህግን ትግራይ ከምኡ እውን ማሕበራዊ ብራኸ ንኽወፅእ ኣብ ትግራዋይነት ዘተኮረ ዳህሳስ ከካይድ ከምዝፀንሐ ኣፍሊጡ፡፡ እዚ ሓሳብ ተግባራዊ ክኸውን ድማ ምስ ሰብ ሞያ ሚድያን ኪነ-ጥበብን ዘተ ኣሳሊጡ፡፡ ኣብ’ዚ ጉዳይ መፅናዕታዊ ፅሑፍ ዘቅረበ ኣይተ ነጨ ኣባይ፡- ክብርታት ተጋሩ ስኣን ምጥቃም ትግራይ ኣብ ዘይዛሪ ኣዙት ትርከብ ድሕሪ ምባል ድሕሪት ዘይምኽንያታውነትን ሓላፍነት ዘይምውሳድን መበገሲ ውድቀት ከም ዝኾኑ ኣብሪሁ፡፡ ሓበራዊ ባህጊ ዘይምንፃር እውን ተወሳኺ ፀገም ከምዝኾነ ዝገለፀ ኣይተ ነጭ ንተጋሩ ትኸውን ሓያል ምዕብልትን ዓርሰ ምርኮስኣ ዘረጋገፀት ትግራይ ንክትህነፅ ሰብ ሞያ ሚድያን ኪነጥበብን ልዑል ግደ ከምዘለዎም ሓቢሩ፡፡ ኣብቲ ዘተ ኣብ ስምምዕ ዝተበፅሐሎም ሓሳባት ቀሪቦም እዮም፡፡ ኣብ 30 ዓመታት ዝተሃነፁ ኣብያተ ትምህርትን ጥዕናን ፋሽሽታወያን መራሕቲ ኢ/ያ ዓንዮም እዮም እዚ ከይድገምን ብራኸ ትግራይ ክጋሃድን ሞያ ሚድያን ኪነጥበብን ህዝቢ ክተንቅሑ ይግባእ ዝበሉ ድማ ተወካሊ ማልት ኣይተ ተስፋይ ገ/ሄር ዮም፡፡ ክብርታትናን መሰረት ዓወትናን ውሑስ ማፃኢናን ብዝብል መሪሕ ሓሳብ ዝተሳለጠ እዚ ዋዕላ ኣብ ቀፃሊ ድማ ምስ ፖለቲከኛታት መራሕቲ ሃይማኖትን ዲያስፖራ ተጋሩ ዘተ ከምዘካየዱ መርሃ ግብሪ ማልት የመላኽት፡፡ ብኤፍሬም ረደሀይ


text:
Radio Erena: 28 August 2017
ሕብረት ኤውሮጳ ሓድሽ ወኪሉ ኣብ ኤርትራ ከምዝመዘዘ ኣፍሊጡ።
እቲ ጆሰፕ ኮል ካርቦ ዝተባህለ ሓድሽ ወኪል ሕብረት ኤውሮጳ ኣብ ኤርትራ፣ ነቲ ኣብ ኤርትራ ወኪል ናይቲ ሕብረት ኮይኑ ንልዕሊ ሰለስተ ዓመታት ዝሰርሐ ኦስትርያዊ ዲፕሎማሰኛ፣ ኣምባሳደር ክርስትያን ማናህል ንምትካእ ኣብዚ ቀረባ ናብ ኣስመራ ከምርሕ’ዩ።
ንኤርትራ ናይ ኣስታት 200 ሚልዮን ልምዓታዊ ሓገዝ ኣበርኪቱ ዘሎ ሕብረት ኤውሮጳ፣ መንግስቲ ናይታ ሃገር ኩነታት ሰብኣዊ መሰላት ንኸመሓይሽ ሓያል ጸቕጢ የካይድ ምህላዉ ይፍለጥ።
እቲ ሕብረት ኣብ ዝሓለፈ ወርሒ ኣብ ጉዳይ እቶም ንልዕሊ 11 ዓመታት ኣብ ቀይዲ ዝርከቡ ሳልሳይ ፓትርያርክ ኦርቶዶክስ ተዋህዶ ኤርትራ ብጹእ ዎ ቅዱስ ኣቡነ እንጠንዮስ ተሪር ውሳኔ ከምዘሕለፈ ኣይርሳዕን።
ሓድሽ ተመዚዙ ዘሎ ወኪል ሕብረት ኤውሮጳ ኣብ ኤርትራ ስጳኛዊ ጆሰፕ ካርቦ፣ ነቲ ሕብረት ኣብ ኤርትራ ጀሚርዎ ዘሎ ናይ ሓመሽተ ዓመታት ልምዓታዊ መደባቲ ኣብ ርእሲ ምክትታል፣ ኩነታት ሰብኣዊ መሰላት ኤርትራ ዝመሓየሸሉ ተኽእሎታትን ዋሕዚ ስደተኛታት ኣብ ምግታእን ኣብ ዝሕግዙ መደባት ከምኡ ድማ ኣብ ዲፕሎማስያውን ፖለቲካውን ንጥፈታት ኤርትራን እቲ ዞባን ብምትኳር ክሰርሕ ምዃኑ’ዩ ዝግለጽ።
===================


text:
1 ራሄል ድማ ንያእቆብ ከምዘይወለደትሉ ምስ ረአየት፡ ንሓብታ ቐንኣትላ፡ ንያእቆብ ከኣ፡ ውሉድ ሀበኒ፡ እንተ ዘይኰነስ እመውት አሎኹ፡ በለቶ።
2 ሽዑ ዅራ ያእቆብ ኣብ ራሄል ነዲዱ፡ ኣነዶ ኣብ ክንዲ እቲ ፍረ ኸርሲ ዝኸልኣኪ ኣምላኽ እየ፧ በላ።
3 ንሳ ኸኣ፥ እንሃ፡ ቢልሃ ግዝእተይ፡ ንሳ ኣብ ብርከይ ክትወልድ፡ ብእኣ ድማ ኣነ ኽፋረ፡ ናብኣ እቶ፡ በለት።
4 ንቢልሃ ግዝእታ ኸኣ ሰበይቱ ኽትከውን ሀበቶ። ያእቆብ ድማ ኣእተዋ።
5 ቢልሃ ጠነሰት፡ ንይእቆብ ድማ ወዲ ወለደትሉ።
6 ሽዑ ራሄል፡ ኣምላኽ ፍትሒ ኣውጺኡለይ፡ ቃለይ ሰሚዑውን ወዲ ሂቡኒ፡ በለት። ስለዚ ስሙ ዳን ኣጽኣትሉ።
7 ቢልሃ ግዝእቲ ራሄል ከኣ መሊሳ ጠነሰት፡ ንያእቆብ ካልኣይ ወዲ ወለደትሉ።
8 ሽዑ ራሄል፡ ቅልስ ኣምላኽ ምስ ሓብተይ ተቓሊሰ ሐየልኩ፡ በለት። ስሙ ኸኣ ንፍታሌም ኣውጽኣትሉ።
9 ልያ ኸኣ ካብ ምላድ ከም ዘቛረጸት ምስ ረአየት፡ ዚልጳ ግዝእታ ወሲዳ፡ ንያእቆብ ሰበይቱ ኽትከውን ሀበቶ።
10 ዚልጳ ግዝእቲ ልያ ድማ ንያእቆብ ወዲ ወለደትሉ።
11 ሽዑ ልያ፡ ኣሰይ፡ ኢላ ስሙ ጋድ ኣውጽኣትሉ።
12 ዚልጳ ግዝእቲ ልያ ንያእቆብ ካልኣይ ወዲ ድማ ወለደትሉ።
13 ልያ ኸኣ፡ ርሕስቲ ዀይነ እየ እሞ፡ ኣዋልድ ብራሕሰይ ይውድሳኒ፡ በለት። ስሙ ድማ ኣሴር ኣጽኣትሉ።
14 ሮቤል ድማ በቲ ስርናይ ዝዐጽደሉ ወርሓት ከይዱ ኣብ መሮር ምልዖ ረኸበ፡ ናብ ኣዲኡ ልያ ኣምጽኦ። ሽዑ ራሄል ንልያ፥ ካብዚ ምልዖ ወድኺ ዀታ ሀብኒ፡ በለታ።
15 ንሳ ኸኣ፡ ሰብኣየይ ዝወሰድክለይዶ ንእሽቶ ነገር እዩ፧ ምልዖ ወደይ እንዶ ድማ ክትወስዲ፧ በለታ። ራሄል ከኣ፡ እሞ ኣብ ክንዲ ምልዖ ወድኺ እዛ ለይቲ እዚኣ ምሳኺ ይደቅስ፡ በለት።
16 ምሸት ያእቆብ ካብ መሮር ኪአቱ ኸሎ ድማ፡ ልያ ኽትቅበሎ ወጺኣ፡ ብምልዖ ወደይ ዐዲገካ እየ እሞ፡ ናባይ ኢኻ እትአቱ፡ በለቶ፡ በታ ለይቲ እቲኣ ኸኣ ምስኣ ደቀሰ።
17 ኣምላኽ ድማ ንልያ ሰምዓ፡ ጠነሰት፡ ንያእቆብ ከኣ ሓምሳይ ወዲ ወለደትሉ።
18 ልያ ድማ፡ ግዝእተይ ንሰብኣየይ ክንዲ ዝሀብኩ፡ ኣምላኽ ዓስበይ ሀበኒ፡ በለት። ስሙ ኸኣ ይሳኮር ኣውጽኣትሉ።
19 ልያ ድማ መሊሳ ጠነሰት፡ ንያእቆብ ከኣ ሳድሳይ ወዲ ወለደትሉ።
20 ልያ ድማ፡ ኣምላኽ ጽቡቕ ህያብ ሂቡኒ፡ ሕጂ ሹድሽተ ወዲ ወሊደሉ እየ እሞ፡ ደጊም ሰብኣየይ ምሳይ ኪነብር እዩ፡ በለት። ስሙ ኸኣ ዛብሎን ኣውጽኣትሉ።
21 ድሕርዚ ድማ ጓል ወለደት፡ ስማ ኸኣ ዲና ኣውጽኣትላ።
22 ኣምላኽ ድማ ንራሄል ዘከራ። ኣምላኽ ሰምዓ እሞ ማሕጸና ኸፈተላ።
23 ንሳ ድማ ጠነሰት ወዲውን ወለደት፥ ኣምላኽ ሕስራነይ ኣርሐቐ፡ ከኣ በለት።
24 እግዚኣብሄር ካልእ ወዲ ድማ ይወስኸኒ፡ ኢላ ኸኣ ስሙ ዮሴፍ ኣውጽኣትሉ።
25 ኰነ ኸኣ፡ ራሄል ንዮሴፍ ምስ ወለደት፡ ያእቆብ ንላባን፥ ናብ ቦታይን ናብ ምድረይን ክኸይድ ኣሳናብተኒ።
26 እተን ብዛዕባኤን እተገዛእኩኻ ኣንስተይን ደቀይን ሀበኒ። እቲ እተገዛእኩኻ መግዛእቲ ባዕልኻ ትፈልጦ ኢኻ እሞ፡ እኺድ ሕደገኒ፡ በሎ።
27 ላባን ድማ፥ ኣብ ቅድሜኻ ሞገስ እንተ ረኺበስ፡ እግዚኣብሄር ምእንታኻ ኢሉ ኸም ዝባረኸኒ ኣስተውዒለ አሎኹ፡ በሎ።
28 ዓስብኻ ቝጸረለይ እሞ እህበካ፡ ድማ በለ።
29 ንሱ ኸኣ፥ ከመይ ከም ዘገልገልኩኻን ከብትኻውን ምሳይ ከመይ ከም ዝዀናን፡ ባዕልኻ ትፈልጥ ኢኻ።
30 ኣነ ኸይመጻእኩ ሒደት ነበራኻ፡ ሕጂ ግና ኣነ ኣብ ዝኸድክዎ ዅሉ እግዚኣብሄር ባሪኹካ እዩ እሞ፡ ኣዝየን በዝሓ። ሕጂ ኸኣ ንቤተይ ደኣ ምኣዝ ከምህዝ እየ፧ በሎ።
31 ንሱ ድማ፥ እንታይ እሞ ኽህበካ፧ በለ። ያእቆብ ከኣ፥ ገለኳ ኣይትሀበኒ። እዚ ነገርዚ እንተ ትገብረለይ መሊሰ ነባጊዕካ እጓስየን እከናኸነንውን።
32 ሎሚ ብዅለን መጓሴኻ ኽሐልፍ እየ፡ ካብኡ ኸኣ ኵለን ጸነጺትን ዓምቦሬታትን ኵለን ጸለምትን ኣባጊዕ፡ ካብ ኣጣል ድማ ቡረቴታትን ጸነጺትን ዘበላ ኽፈሊ እየ እሞ ዓስበይ ይኹና።
33 ድሕሪ ሎሚ ድማ ብዛዕባ ዓስበይ ምስ እትመጽእ፡ ሽዑ ቕንዕናይ ኣብ ቅድሜኻ ኺምስክረለይ እዩ። ጸነጺትን ቡረቴታትን ዘይኰና ኣጣል፡ ጸለምቲ ዘይኰና ኣባጊዕ ከኣ ኣባይ እንተ ተረኽባ፡ ስሩቓት እየን፡ በለ።
34 ላባን ከኣ፡ ሕራይ፡ ከምቲ ዘረባኻ ይኹን፡ በለ።
35 በታ መዓልቲ እቲኣ እቶም ዑፌታትን ቡረቴታትን ወጣጡ፡ ኵለን ቡረቴታትን ጸነጺትን ኣጣል፡ ገለ ጻዕዳ ዘለወን ኵለን፡ ካብ ኣባጊዕ ድማ ኵለን ጸለምቲ ፈልዩ፡ ኣብ ኢድ ደቁ ሀቦም።
36 ኣብ መንጎኡን ኣብ መንጎ ያእቆብን ከኣ መገዲ ሰለስተ መዓልቲ ኣርሓሐቐ። ያእቆብ ድማ ነተን ዝተረፋ መጓሰ ላባን ይጓሲ ነበረ።
37 ያእቆብ ከኣ ክርዋሕን ሉዝን ሑዳን ካብ ዚብሀል ኣእዋም ጥሉል ኣባትር ወሲዱ፡ ኣብኡ ቕላጥ ቀሊጡ ነቲ ኣባትር ዕሮርባይ ገበሮ።
38 ነቲ ዕሮርባይ ዝገበሮ ኣባትር ድማ ኣብቲ እተን መጓሴታት መጺኤን ዚሰትያሉ ዛራ ማይ ዘሎ ጋብላታት፡ ኣብ ቅድሚ እተን መጓሰ ገበሮ እሞ፡ ኪሰትያ ምስ መጻ፡ ይትለዋ ነበራ።
39 እተን መጓሰ ኣብ ቅድሚ እቲ ኣባትር ተተልዋ እሞ እተን መጓሴታት ዑፌታትን ጸነጺትን ዓምቦሬታትን ወለዳ።
40 ሽዑ ያእቆብ ነተን ዕያውቲ ፈልዩ፡ ገጽ እተን መጓሰ ናብተን ዑፌታትን ኵለን ጸለምትን ኣብ መጓሰ ላባን ገበረ፡ ንመጓሴኡ ኸኣ ምስ መጓሰ ላባን ኣይሐወሰንን፡ ንበይነን ደኣ ገበረን።
41 ኰነ ድማ፡ በቲ እተን ጽዓኛታት ኣባጊዕ ዚትለዋሉ ዘበለ ጊዜ ኣብ ጥቓ እቲ ኣባትር ምእንቲ ኺትለዋስ፡ ያእቆብ ነቲ ኣባትር ኣብቲ ጋብላታት ኣብ ቅድሚ እተን መጓሰ የንብሮ ነበረ።
42 እተን መጓሰ ድኹማት ከለዋ ግና ኣየንብሮን ነበረ። በዚ ኸምዚ ኸኣ እተን ድኹማት ንላባን፡ እተን ድዓኛታት ከኣ ንያእቆብ ኰና።
43 እቲ ሰብኣይ እቲ ድማ ኣዝዩ ሀብተመ። ብዙሓት መጓሴታት ገላዉን ኣግራድን ኣግማልን ኣእዱግን ነበሮ።
Result not found!
No valid results were found for your search. Try refining your search using the above form.
Search again using the above filed or click blow button to see Bible book name list...


text:
ሱዳን፣ ዘለዋ ዕዳ ንምኽፋል፣ ካብ መንግስቲ ኣመሪካ ናይ ልዕሊ 700 ሚልዮን ዶላር ሓገዝ ትጽበ ምህላዋ ተገሊጹ።ባይቶ ኣመሪካ፣ ብሰኑይ ኣብ ዘቕረቦ እማመ፣ እቲ ንሱዳን ክወሃብ ከምዝኽእል ዝተገልጸ መጠን ገንዘብ፣ ንኽጸድቕ ናብ ፕረዚደንት ትራምፕ ከምዝልኣኾ ሮይተርስ ሓቢሩ።
ገለ ክፋል ናይቲ ክሳብ መስከረም 2022 በብደረጅኡ ክቕጽል’ዩ ዝተባህለ ሓገዝ፣ ሱዳን ካብ ኣህጉራዊ ማዕከን ገንዘብ ንዝተለቀሓቶ 130 ሚልዮን ዶላርን ካልእ ዕዳታትን ንምኽፋል ክሕግዛ’ዩ።
ኣመሪካ፣ ኣብ ልዕሊ ሱዳን ንኣስታት 20 ዓመታት ኣንቢራቶ ዝጸንሐት እገዳ ንኸተልዕል፣ ሱዳን ብወገና ንግዳያት ናይቲ ኣብ 1998፣ ኣብ ኬንያን ታንዛንያን ዝርከብ ኤምባሲታት ኣመሪካ ዝተፈጸመ መጥቃዕቲ፣ ልዕሊ 335 ሚልዮን ዶላር ካሕሳ ክትከፍል ተሰማሚዓ’ያ።ይኹን’ምበር፣ ሱዳን፣ ነቲ ኣብ ድሮ እቲ ስምምዕ ከምዝኸፈለቶ ዝተገልጸ ብዝሒ ገንዘብ፣ ካብ መወልቲ ብመልክዕ ሓገዝ ክምለሰላ ከምዝኽእል ክጥቀስ ጸኒሑ።
እዚ ኣመሪካ፣ ክትልግሰላ መዲባ ዘላ ሓገዛት’ውን ነዚ ኣብ ግምት ዘእተወ’ዩ ተባሂሉ።ኣመሪካ፣ ኣብ ልዕሊ ሱዳን ዘንበረቶ እገዳ ንኸተልዕል፣ ምስ እስራኤል ዝምድና ምምስራት’ውን ከም ካልኣይ ረቛሒ ኣቐሚጣቶ ምንባራ ይፍለጥ።ሱዳንን እስራኤልን፣ ብወግዒ ዝምድና ድሕሪ ምምስራተን፣ ክልቲኤን ሃገራት ኣብ ዝተፈላለየ ጉዳያት ንምትሕግጋዝ ሓያሎ ውዕላት ከምዝኸተማ’ዩ ተገሊጹ።


text:
በስመኣብ ወወልድ ወመንፈስ ቅዱስ አሓዱ አምላክ አሜን!!!
ራብዓይቲ ሰንበት ናይ ዓብይ ጾም (መጻጉዕ)
እዚኣ እታ ራብዐይቲ ሰንበት ኮይና በዛ ቅድስት ዕለት ጎይታናን ኣምላኽናን ኢየሱስ ክርስቶስ ኣብ መዋዕለ ስብከቱ ስለ ዝገበሮ ብዙሕ ተኣምራት፡ ዘሕወዮም ድኑሳትን ሕሙማትን ዝንገረሉ እዩ። እዚ እውን ኣብ ዮሓንስ ወንጌል ምዕራፍ ሓሙሽተ ተጻሒፉ ካብ ዝርከብ ናይቲ 38 ዓመት ኣብ ዓራት ዝደቀሰን ዘመኑ ምሉእ ብሕማም ዝሓለፈ ሰብ ጎይታና ኢየሱስ ክርስቶስ ከም ዘሕወዮ ዝትርኽ እዩ። ኩሉ መዝሙራትን ስብከታትን ንባባትን ቤተክርስቲያን ስለ ጎይታናን ኣምላኽናን ኢየሱስ ክርስቶስ ስለ ዝገበሮ ንሕሙማት ምሕዋይን ምፍዋስን ክነግሩ ይቕንዩ። እቲ ቃል ከምዚ ይብል፡ “ድሕሪ እዚ ድማ በዓል ኣይሁድ ኮነ (ቀዳም መዓልቲ እዩ)፡ ኢየሱስ እውን ናብ ኢዮሩሳሌም ደየበ።ኣብ ኢየሩሳሌም ኣብ ጥቓ ደገ ኣባጊዕ ከኣ መጠመቒ(ጱሩጳቄ) መሕጸቢ ማይ ጸሎት ነበረ። ጱሩጳቄ ማለት ናይ ፈውሲ፡ ናይ በዓል ‘ናይ መስዋእት ናይ ጉባኤ ቦታ ማለት እዩ።ቅልንብትራ እትበሃል ከኣ ብእብራይስጢ ቤተ ሳይዳ ትበሃል እዚ ድማ ቤተመድሃኒት ማለት እዩ።እዚ ቦታ እዚ ኣባጊዕ ዝሕንብሳሉ፡ ኣባጊዕ ዝሕጸባሉ ቀላይ እዩ። ኣብዚ ድማ ሕሙማት ዝድቅስሉ ሓሙሽተ መደብ ነበሮ፡እዚ ከኣ፡-
- ሰሎሞን ብጥበቡ ስሒቡ ዘእተዎ ማይ እዩ።
- ነቢይ ኢሳይያስን ንጉስ ሕዝቅያስን “ሓበ ኣውጽኡ ማየ ማእከለ ክልኤቱ ኣረፍት” ከም ዝብል ኣብ ሻድሻይ ቆመ ብእሲ (ቁመት ሰብኣይ) ዘውጽእዎ ማይ እዩ ስንክሳር 6 መስከረም ንመልከት። እዚ ማይ ጸሎት እዚ ቀዳም ቀዳም ሓደ ሕሙም ዘሕዊ ዝነበረ እዩ። ኣብቲ ሓሙሽተ መደብ ብዙሓት ሕሙማት ይድቅሱ፡ ዕዉራትን ሓንካሳትን፡ ኣካሎም ዝነቐጸ፡ ኣካሎም ዝለመሰ፡ ሕሙማት ኣብኡ ይድቅሱ ነበሩ። ናይ’ቲ ማይ ምንዋጽ ይጽበዩ ነበሩ። ከመይ መልኣኽ እግዚኣብሔር ናብቲ ማይ ጸሎት ኪወርድ ከሎ እቲ ማይ ይናወጽ ነበረ። እቲ ድሕሪ ምንዋጽ እቲ ማይ ኣቐዲሙ ወሪዱ ዝሕጸብ ድማ ካብ ዘለዎ ኩሉ ሕማም ይሓዊ ነበረ። ናብዚ ማይ እዚ መልኣክ እግዚኣብሔር እንታይ ክገብር ይወርድ ነይሩ እንተተባህለ፡ ማያት ክቕድስ መስዋእቲ ከዕርግ እዩ። እዚ ከኣ ምሳሌ ዘለዎ እዩ። እቲ ማይ ናይ ጥምቀት፡ እቲ ሓሙሽተ መደብ ናይ ሓሙሽተ ኣእማደ ምስጢር፡ ሓሙሽተ ዓይነት ሕማማት ዝነበሮም፡ ናይ ሓሙሽተ ምእመናን እዩ። ሓሙሽተ ጾታ ምእመናን ዝተባህሉ ድማ ኣዕሩግ፡ ወራዙት፡ ኣንስቲ፡ ካህናት፡ መነኮሳት እዮም። ናይ ሓሙሽተ ጾታ ምእመናን ጠባይ ከኣ በዚ ዝስዕብ ይግለጽ ።
- ኣዕሩግ (ኣረግቶት) ጾሮም ፍቕሪ ገንዘብ እዩ፡ መን ክረድኣና መን ክጥውረና እናበሉ ገንዘብ ምእካብ ይፈትዉ እዮም፡ ነዚ ሓዲጉ ብናይ ወራዙት ስምዒት ብዝሙት እንተ ተቓወሞም ብጸጋ ጥምቀት ይስዕርዎ።
- 2. ናይ ወራዙት ጾር ዝሙት እዩ፡ ነዚ ሓዲጉ ብፍቕሪ ገንዘብ እንተ ተቛወሞም ብጥምቀት ብዝረኸብዎ ሓይሊ መንፈስ ይስዕርዎ።
- ናይ ኣንስቲ ጾር ተርእዮ ምንዝርና እዩ፡ ነዚ ሓዲጉ ብኻልእ ስምዒት እንተ ተቛወመን ብጥምቀት ብዝረኸበኦ ሓይሊ መንፈስ ይስዕርኦ።
4.ናይ ካህናት ጾር ትዕቢት እዩ። ኣእምሮና ረቂቕ ማዕርግና ምጡቕ (ልዑል) ብምባል ይዕበዩ፡ ነዚ ሓዲጉ ብኻልእ ስምዒት እንተተቛወሞም ብሓይሊ ጥምቀት ይስዕርዎ።
5.ናይ መነኮሳት ጾር ስስዐ እዩ፣ ኣብ ዝደልይዎ ግዜ ስለ ዘይረኸብዎ ነዚ ሓዲጉ ብኣንሳሕስሖ ዘበከንቱ (ዙረት) እንተ ተቓወምዎም ብሓይሊ ጥምቀት ይስዕርዎ (ዮሓንስ ኣፈወርቅ ሻብዓይ ክፍሊ ተግሳጥ) ።
ከምቲ ኣብዚ ወንጌል እዚ ተገሊጹ ከም እንረኽቦ፣ ካብ ዝሓምም 38 ዓመት ዝገበረ ሰብኣይ ነበረ ይብል እቲ ጽሑፍ(ዮሓ 5፣5)። ጎይታናን ኣምላኽናን ኢየሱስ ክርስቶስ እዚ ሰብ እዚ ኣብ ዓራቱ ደቂሱ ምስ ረኣዮ፣ ነዊሕ ከም ዝሓመመ ፈሊጡ “ክትሓዊ’ዶ ትደሊ ኢኻ፧” በሎ። እቲ ሕሙም ከኣ “ጎይታይ እቲ ማይ ምስ ተናወጸ ናብቲ ቀላይ ዘውርደኒ ሰብ የብለይን ኣነ ክሳዕ ዝመጽእ ድማ ካልእ ቀዲሙኒ ይወርድ” ኢሉ መለሰሉ። ኢየሱስ ከኣ ተንስእ እሞ ዓራትካ ኣልዒልካ ኪድ” በሎ። እቲ ሰብኣይ ብኡንብኡ ሓወየ ዓራቱ ኣልዒሉ እውን ከደ። ጎይታናን ኣምላኽናን ኢየሱስ ክርስቶስ እቲ ነቲ 38 ዓመት ኣብ ዓራት ዝደቀሰ ሰብ ሓቲትዎ “እወ” ዝብል ምላሽ ከምዝህቦ ይፈልጥ’ዶ ኣይኮነን እንተ በልና፡ ኣምላኽና ኢየሱስ ክርስቶስ ነዚ ዝገበረ ስለ ክልተ ነገር እዩ ነይሩ እዚ ከኣ፦
- ኣምላኽናን መድሓኒናን ኢየሱስ ክርስቶስ ኩሉ ዝፈልጥ እኳ እንተኾነ ስርሑ ግን ብዘይ ምኽንያት ኣይሰርሕን እዩ
- ብኻልኣይ ከኣ ነቲ ሕሙም ብድልየቱ እምበር ብግደታ ከም ዘይ ኣሕወዮ ንምግላጽ እዩ።
ስለ እዚ ነገር እዚ ከፍልጥ ነቲ ዝሓመመ ሰብ “ክትሓዊ ዶ ትደሊ ኢኻ፧’’ ዝብል ሕቶ ዘቕረበሉ፡ በዚ ከኣ እቲ ዝሓመመ ምርጭኡ ምሕዋይ ምዃኑ ብገዛእ ልሳኑ ምስ መስከረን ምስተዛረበን ኣምላኽና ኢየሱስ ክርስቶስ እውን ብ ኣምላኻዊ ቃሉ “ተንስእ’ሞ ዓራትካ ኣልዒልካ ኪድ” በሎ። እታ ን38 ዓመት ተሰኪማቶ፣ ጸይራቶ እምበር ተሰኪምዋ ኮነ ጸይርዋ ዘይፈልጥ ዓራት በቲ ግዜ ግን ኣምላኽ ንጭንቀቱ ንድኻሙን ምድናሱን ርእዩ ምሕረት ገበረሉ፣ ካብ ኣብ ዓራት ምድቃስ፡ ካብ ኢድ ሰብ ምጽባይ ተገላገለ። ጎይታናን ኣምላኽናን መድሓኒናን ኢየሱስ ክርስቶስ ክትሓዊ ዶ ትደሊ ኢኽእ ኢሉ ኣብ ዝሓተቶ ግዜ፡ እዚ ሰብ እዚ “ሰብ የብለይን፡ እቲ ማይ ምስ ተናወጸ ከኣ ካልእ ቀዲሙኒ ይወርድ” በሎ። እንሆ እዚ ሰብ እዚ ዘመድ ኣዝማድ ስለ ዘይነበርዎ፡ ሓይሉ ድኹም ክትንስእ ኮነ ክንቀሳቐስ ስለ ዘይክእል እሞ ከኣ ኣብቲ ክሓውየሉ ዝኽእል ግዜን ሰዓትን ስለ ዝሓልፎ፡ እቶም ብቕሩብ ብጉልበቶም ካብኡ ዝሕሹን፡ እቲ ማይ ኣብ ዝናወጸሉ ግዜ ቤተሰቦም ብሓይሊ ጉልበት ተሰኪሞም ናብቲ ማይ ዘእትውዎም ስለ ዝቕድምዎ ንሱ እውን ከይ ሓወየ ነዊሕ ግዜ ስለ ዝገበረ ጎይታና ኢየሱስ ክርስቶስ ብዝመጻሉ ግዜ ናብቲ ማይ መታን ከእትዎ እዩ፡ “ሰብ የብለይን” ዝብል ቃል ዝመለሰ።
እንተኾነ እቲ ልብን ኮላሊትን ዝምርምር ኣምላኽ ንሽግሩ፣ ንድኻሙ ተረዲኡ ካብ ኩሉ ሕማሙ ድኣ ነጻ ገበሮ። እዚ ዝኾነሉ ዕለት፣ ሰንበት ነበረ። እቶም ኩሉ ግዜ ብተንኮልን ክፍኣትን ዝተመልኡ ጸሓፍቲ ፈሪሳውያንን ሊቃውንቲ ኣይሁድን፡ እዚ ሰብ እዚ እታ ን38 ዓመት ጸይራቶ እትነብር ዝነበረት ዓራት ተሰኪሙ ክኸይድ ከሎ ተጓነፍዎ። ንሳቶም ነዚ ምሕረት እዚ ብምርካቡ፣ ማዕረሰቡ ኮይኑ ኣእጋሩ ተኺሉ ክጎይን ክንቀሳቐስን ምስ ረኣይዎ ብልቦም ኣዝዮም ጓሂ ተሰምዖም፣ ክሕጎሱ ኣይተራእዩን፣ ኣብቲ ናቱ ሓጎስ ተኻፈልቲ ንምዃን ፍቓደኛታት ኣይነበሩን እኳ ድኣ “ሎሚ ሰንበት ስለ ዝኾነ ዓራትካ ኣልዒልካ ክትከይድ ኣይፍቀደልካን እዩ” በልዎ። ንሱ ግና “እቲ ዘሕወየኒ እዩ ‘ዓራትካ ኣልዒላካ ኪድ’ ዝበለኒ”ኢሉ መለሰሎም ንሳቶም ከኣ “እቲ ዓራትካ ኣልዒልካ ኪድ ዝበለካ ሰብኣይ መን እዩ፧” ኢሎም ሓተትዎ። ኣብቲ ቦታ ብዙሕ ሰብ ነበረ፣ ኢየሱስ ከኣ ድሕር ኢሉ ስለ ዝነበረ፡ እቲ ዝሓወየ ሰብኣይ መን ምዃኑ ኣይፈለጠን‘ዘሕወዮ ዘይምፍላጡ ስንፍና እዩ’ብድሕሪ’ዚ ኢየሱስ ነቲ ዝሓወየ ሰብኣይ ኣብ ቤት መቐደስ ረኸቦ እሞ “እንሆ ሓዊኻ ኣለኻ ካብዚ ዝገድድ ከይረኽበካ፣መሊስካ ሓጢኣት ኣይትግበር” በሎ።
ካብዚ ዝገድድ እንታይ ኣሎ እንተ በልና፡ እቲ ናይ ቅድም ደዌ ስጋ እዩ፣ እዚ ናይ ሎሚ ግና ደዌ ነፍሲ እዩ። እዚ ሰብ እዚ በደል ምፍጻሙ ከኣ ኣይተረፎን፣፣ ብዕለተ ዓርቢ ጎይታናን ኣምላኽናን ኣብ መስቀል ከሎ፡ ስሌና ዕራቑ ኣብ ዝነበረሉ ግዜ ብኢዱ ገይሩ ገጹ ከም ዝጸፍዖ እሞ ኢዱ ከም ዝነቐጸት ይንገር። ደዌ ዘንጽሕ፡ ደዌ ዘዕሴት፡ ደዌ ዘመቅዘፍት፡ ደዌ ዘሓጢኣት ኣሎ።
- 1.ደዌ ዘንጽሕ ዝበሃል ከም ናይ ጢሞቴዎስ ብንጽሕና ብትሕርምቲ ዝመጽእ እዩ (1ጢሞ 5፡23) ።
- ደዌ ዘዕሴት ከም ናይ ኢዮብ ዋጋ ዘለዎ ሕማም እዩ (ኢዮብ 2፡10) ።
- ደዌ ዘመቅዘፍት ከም ናይ ሳኦልን ከም ናይ ሄሮድስን ዝመስል ሕማም እዩ (1ሳሙ 18፣10, ግ.ሓዋ 12፡23) ።
- 4.ደዌ ዘሓጢኣት ዝበሃል ከኣ ከምዚ ን38 ዓመታት ተደኒሱ ዝነበረ ሰብኣይ እዩ።
ብድሕሪ እዚ፣፡ እቲ ሰብኣይ ከኣ ከይዱ እቲ ዘሕወዮ ኢየሱስ ከም ዝኾነ ንኣይሁድ ነገሮም። እቶም ኣቐዲሞም ዘይተሓጎሱ ግናኸ ብመዓልቲ ሰንበት ዓራት ብምጻሩ ዝጓሃዩ ኣይሁድ፡ እቲ ዘሕወዮን ዓራትካ ኣልዒልካ ኪድ ዝበሎን፡ ንሱ ኢየሱስ ክርስቶስ ምዃኑ ፈለጡ እሞ ኣሳደድዎ ክቐትልዎ’ውን ደለዩ ጎይታናን መድሓኒናን ኢየሱስ ክርስቶስ ከምዚ እናበለ መለሰሎም፣
- “ኣቦይ ክሳዕ ሕጂ ይዓዪ ኣሎ (ስነ-ፍጥረት ምምልላሱ እዩ) ኣነ ‘ውን ይዓዪ ኣለኹ
(ስነ-ፍጥረት የመላልስ ኣለኹ)”
- “ኣቦይ ክሳዕ ሕጂ ይዓዪ ኣሎ” ማለት ብመዓልቲ ሰንበት (ቀዳም ) በቲ ኣብ ላዕሊ ተጠቒሱ ዘሎ ማይ ጸሎት ምኽንያት ሓደ ሓደ ሕሙም የሕዊ ኣሎ። ኣነ’ውን ስርሐይ ይሰርሕ ኣለኹ። እዚ ማለት ብመዓልቲ ሰንበት ነታ ንዓሰርተው ሸሞንተ ዓመት ጎቢጣ ዝነበረት ሰበይትን ነዚ 38 ዓመታት መጻጉዕን ከምዘሕወየ ንምግላጽ እዩ(ሉቃስ 13፡10-11)። ስለዚ ሰንበት ብምስዓሩ ጥራሕ ዘይኮነስ ንኣምላኽ ድማ ኣቦይ ብምባሉ ንርእሱ ምስ ኣምላኽ ስለ ዘመዓራረየ ኣይሁድ ክቐትልዎ ይደልዩ ነበሩ። ብድሕሪ’ዚ ጎይታና ኢየሱስ ክርስቶስ ከምዚ እናበለ መለሰሎም፡ ብሓቂ ብሓቂ ይብለኩም ኣለኹ ወልድ ነቲ ኣቦ ክገብሮ ብህልውና ዝረኣዮ እንተ ዘይኮይኑ ካብ ርእሱ ጥራሕ ሓንቲ ነገር እኳ ክገብር ኣይክእልን እዩ። ከመይ ነቲ ኣብ(ኣቦ)ዝገብሮ ዘበለ ኩሉ ወልድ’ውን ይገብሮ እዩ። ኣብ ንወዱ የፍቅሮ እዩ እሞ ብህልውና ዝገብሮ ኩሉ የርእዮ እዩ ንስኻትኩም ምእንቲ ክትኣምኑ ክትድነቑ ካብ’ዚ ዝበልጽ ግብሪ ማለት ሕሙም ካብ ምፍዋስ ዝበልጽ ምዉት ምትንሳእ ከርእዮ እዩ። ኣቦ ንምዉታት ከም ዘተንስኦም ሕያዋን እውን ከም ዝገብሮም ወልድ’ውን ኣተንሲኡ ነቶም ዝደልዮም ሕያዋን ይገብሮም እዩ። ኣቦ ንሓደ እኳ ኣይፈርድን እዩ እንተኾነ ኩሉ ፍርዲ ንወልድ ሃቦ (ኣብ ፍርዲ ዘበለ ኩሉ ንወዱ ድኣ ሃቦ እምበር ንሱስ ንሓደ እኳ ተገሊጹ ኣይፈርድን እዩ)። ኩሉ ሰብ ንኣብ ወላዲ ኢሉ ከም ዘኽብሮ ንወልድ ከኣ ተወላዲ ኢሉ ምእንቲ ከኽብሮ እዩ። እቲ ንወልድ ተወላዲ ኢሉ ዘየኽብሮ ግና ነቲ ዝለኣኾ ኣብ እውን ወላዲ ኢሉ ኣየኽብሮን እዩ፣፣ ብሓቂ ብሓቂ ይብለኩም ኣለኹ እቲ ንቃለይ ዝሰምዕ በቲ ዝለኣኸኒ ኣብ እውን ዝኣምን ናይ ዘለኣለም ሕይወት ክረክብ እዩ።ንሱ ካብ ሞት ናብ ሕይወት ድኣ ይሰጋገር እምበር ናብ ፍርዲ ናብ ገሃንም ኣይከይድን እዩ። እቶም ምዉታት ድምጺ ወዲ ኣምላኽ (ትምህርቲ ወንጌል) ዝሰምዑላ ግዜ ከም ዝመጽእ ግዚኡ ድማ ሕጂ ከም ዝኾነ ብሓቂ ብሓቂ ይብለኩም ኣለኹ። ምዉታት ተባሂሎም ዘለዉ ምዉታነ ሕልና እዮም። እቶም ትምህርቱ ሰሚዖም ዝተቐበልዎ ከኣ ትንሳኤ
ልቦና ክትንስኡ እዮም፣፣
መዝሙር ንባባት ምስባክ
ኣምላኩሰ ለኣዳም ገላ 5፡1-መፈ መዝ 41፡1-3
ያዕ 5፡14-መፈ
ግ.ሓዋ 3፡1-12
ዮሓ 5፡2-25
ስብሐት ለእግዚኣብሔር
ወለወላዲቱ ድንግል
ወለመስቀሉ ክቡር
አሜን አሜን አሜን!!!Leave a comment


text:
ጓል 21 ዓመት ፕሮፈሽናል ተቐዳዳሚት ብሽክለታ ደሴት ኪዳነ ዝሓለፈ ሰሙን ካብ ኣስመራ ውጽእ ኣብ ዝበለ ቦታ፡ ምስ ብጾታ ኣብ ልምምድ ከላ ብዘጋጠማ ሓደጋ ሂወታ ምሕላፉ ይዝከር።
ንሎሚ ብዛዕባ ደሴትን ሓደጋታት ንምድሓን ብዛዕባ ክግበር ዝግብኦ ጥንቃቐን፡ ተወልደ ወ/ገ ንተሸላሚ ሻምፒዮና ዓለም ቢንያም ግርማይን፡ ጋዜጠኛ ስፖርት ኮይኑ ኣብ ተለቪዥን ኤርትራ ነዊሕ ዝሰርሐን : ዋና ኣሰናዳኢ መርበብ ሓበረታ ሃገራዊ ኮሚቴ ኦሎምፒክስን; ሳምሶን ሃይለን ኣዘራሪቡ`ሎ፡-
ዓለም-ለኻዊ ፈደረሽን ብሽክለታ(UCI) ብሕልፈት`ታ ማእከል ስሕበትና ኔራ ዝበላ ደሴት ኪዳነ ከምዝሓዘነ ክገልጽ ከሎ፡ ማእከል ብሽክለታ ዓለም ዝተባህለ ብወገኑ፡ ኣባል UCIን ኣባልናን ትዕንብብ ዝነበረት ደሴት ብሓደጋ ሙሟታ፡ ሕብረተሰብ ብሽክለታ ኣፍሪቃ ብፍላይ፡ ማሕበረሰብ ስፖርት ዓለም ድማ ብሓፈሽኡ ዓቢይ ክሳራ ወሪዱና`ዩ ብምባል- ብሰላም ክትዓርፍን- ንቤተሰባ ጽንዓትn ተመንዮም።
ደሴት ኪዳነ ኣብ 2018 ክለተ ወርቂ መዳልያ ብምርካብ፡ ሻምፒዮና ደቂንስቶ ኣፍሪቃ ፡ ኣብ ዝተፈላለየ ክፋላት ዓለም ድማ ዘዕግብ ዓወታት እናመዝገበት ዝመጸት ምዃና ይፍለጥ`ዩ።
ምስ ቢንያም ግርማይን ሳምሶን ሃይለን ዝተገብረ ቃለ-መጠይቕ ኣብዚ ምስማዕ ይክኣል።


text:
5 መሰረታዊ ረብሓታት ዩቱብ
ንመብዛሕትና ዮቱብ ማለት ምስሊ ብነፃ ካብ ምርኣይ ዝዛይድ ረብሓ ዘለዎ ነገር ዘለዎ ዘይክመስለና ይኽእል።
ይኹን'ምበር ዓብዪ ናይ ስራሕ ቦታ ገንዘብ ዝርከበሉን ዲቕ ዝበለ ሃፍታም ዝኽወነሉን መንገዲ ክኸውን'ውን ይኽእል እዩ።
ከመይ ገይርካ'ዩ ግና ካብ ዩቱብ-ጉግል ገንዘብ ምርካብ ዝከኣል? እዞም ዝስዕቡ ሓሙሽተ መንገድታት ኣተግበሩ።
1. ምልላይ
ተጠቀምቲ ዩቱብ ገንዘብ ክረኽብሉ ዝኽእሉ ሓደ መንገዲ ንምርኣይ ዝሓረዩዎ ቪድዮ ምርኣይ ቅድሚ ምጅማሮም ካብቲ ቀዲሙ ዝላለይ እዩ።
ይኹን'ምበር ብዙሓት ካብ ዝሓስቡዎ ብተፃራሪ፥ ኣብ ዩቱብ ቀንዲ ኣታዊ ዘምፅእ ግና እዚ ኣይኮነን።
ብኣሻሓት ጊዜ እቲ ምስሊ ብዝተርአየ ቑፅሪ፥ ጉግል ንቲ ተጠቃሚ ዝተወሰነ ገንዘብ ይኸፍል እዩ፥ ካብ 1 ዶላር ክሳብ 5 ዶላር።
ሎሚ ሎሚ ግና እዚ ክፍሊት እናነከየ መፂኡ። ዮቱብ'ውን እንተኾነ 50 ምኢታዊ ይወስድ እዩ።
ብሚልዮናት ጊዜ ዝተርአየ ቪድዮ ምርካብ ከቢድ ኣይኰነን።
2. መዋጮ
ተገልጋሊ ዩቱብ ካልእ ክርበሓሉ ዝኽእል ብዙሕ ዘይተብሃለሉ መንገዲ ካብ ተጠቀምቲ ዝተኣኻኸብ እቶት እዩ።
ሓደ ተገልጋሊ ዩቱብ መንእሰይ ከምዝበሎ፥ "ሓደ ቪድዮ ፈተውካዮ ኣይፈተኻዮ ክትሪኦ ኢኻ፥ እንተፈቲኻዮ ግና፥ሓንቲ ዶላር ንምኽፋል ንድሕሪት ኣይትብልን"ይብል። እዚ ድማ እቶም ቀወምቲ መዋጮ ዝኸፍሉ ጥራሕ ዝሪኡዎ ቪድዮ መንገዲ ኣሎ።
3. ተዛመድቲ ፈለጋት
እዚ ድማ ብፍላይ ኣብ ፋሽንን መመላኽዕን ኣትኲሮም ንዝሰርሑ ዝምልከት እዩ። ከምኡ'ውን ሓደሽቲ ቴክኖሎጂታት ዘማርፁ።
ኣብዚ እቶም ተገልገልቲ ዩቱብ፥ ነቶም ሰራሕቲ ሓደ ፍርያት፥ ዝተፈላለዩ ውፅኢታት ፍርያቶም ዘማርፅሉን ዘወዳድረሉን መንገዲ'ዩ።
እቲ ተመልካቲ እንተመሪፁዎ፥ ብቐጥታ ብኦንላይን ዝኸፍለሉን ዝደለዮ ኣቕሓ ዝረኽበሉን መይላ እዩ።
እዚ ብፍላይ ኣብ ዓለም ስሙያት (ብራንድድ) ዝኾኑ መፍረይቲ ብጣዕሚ ዝርብሕሉ ኣግባብ እዩ። መሸጣ እንተተፈፂሙ፥ እቲ መርአዪ ዝኾነ ሚኢታዊ ይረክብ።
4. ኣድራሻ ፍርያት
ሓበርቲ ፖስተራት፥ ኣብ ኢድ ዝእሰሩ መጋይፅቲ፥ ካናቴራታት፥ ስልኪ ብምውቃዕ ዝኣመሰሉ መላለይቲ መንገድታት'ውን ንተገልገልቲ ዪቱብ ፍልፍል ኣታዊ እዮም።
ከምዚኦም ዓይነት ኣብ ምልላያት ዝነጥፉ ሰባት ሓደ ፍርያት ስሙይ ዝኾነ ትካል መለለይ እንተተጠቒሞም፥ እቶም ሰብ ትካል ክኸፍሉ ይግበር።
ምስ መለለይን ስምን ስሙያት ትካላት ዘሎ ርክብ ቢዝነስ ግና በዚ ኣየብቅዕን።
5. ስሙያት መለለዪታት
ሓደ ሓደ መፅናዕትታት ከምዝሕብሩዎ፥ ኣብ ዩቱብ ሰብ ቪድዮ ስሙያት መለለዪ መፍረይቲ ትካላት እቲ ዝሐሸ ኣታዊ ዝረኽብሎም'ዮም።
እዚ ድማ ሓደ ቪድዮ ወይከኣ ምስሊ እንትቕረፅ ምስልታትን ኣስማትን ፍሉጣት መፍረይቲ ትካላት እንትረቕሑ ብዙሕ ክፍሊት ይረኽብሉ።
ብርግፅ እዚ ፅሬት እቲ ቪድዮ ዝጎድእ ክኸውን ከምዝኽእል እሙን እዩ።
ነዚ እዩ ድማ ሓደ ሐደ ብዘይ ዝኾነ ኣስማት መላለይቲ ቪድዮ ምስራሕ ዝመርፁ።


text:
‘ንዛንታ ምንጋር’
ዘኽእል ስልጠና ምውሳድ
ምስ ኣብ Migrantour
እንታይ ኢዩ?
እዚ ስልጠና እዚ ብተበግሶ ዩኒቨርስቲ ፓሪስ ዝወሃብ ኮይኑ፣ ዕላምኡ ድማ ምዕቃብ ብዙሕነት ባህሊ ዝዓለመ እዩ።
እዚ ኣብ ፓሪስን ከባቢኣን ንዘለዉ ስደተኛታታ ስልጠና እዚ ፣ ኣብ ማሕበራዊ፣ ባህላዊ ቁጠባዊን ካልእን ናይ ስደትኛታት፣ ጽቡቕ ተሳትፎን ኣወንታዊ ተራን ክህምዎ ፣ ብዝብል ተበግሶ ዝተወስደ እዩ። (programme européen Migrantour).
እቶም ስደተኛታታ ይኹኑ ወጻእተኛታታ ተሳተፍቲ እቲ መደብ፣ ምስ ተመሃሮ ዩኒቨርስቲ ብሓባር ብምስራሕ ፣ formation en médiation culturelleናይ እግሪ ጉዕዞ መደብ ብምክያድ ኣብ ፓሪስን ከባቢኣን እናተጓዕዙ ብምዝንታው ስደት ናይ ቀደምን ሎሚን ኣብ ምጉላሕ ክሳተፉ እዮም
እቶም ኣስተምህሮታት እዞም ዝስዕቡ እዮም
- ተመክሮታት ናይ ታሪኽ ፣ ስነ ህዝቢ ፣ ቱሪዝም ፣ ዝዓለመ ምልውዋጣት የካይዱ።
- ናይታ ከተማ ሓፈሻዊ ኣፍልጦን ባህላውያን ቦታታት ኣፍልጦ ምዕባይ።
ኣብ መወዳእታ ድማ ፣ ነገሮ ዛንታ ናይ ምዃን ብቕዓት ዓቕሚ ምጥራይPasseurs de cultures
ንዝያዳ ሓበሬታ ኣብዚ ምጥቃዋ ይከኣል ici.
ንመን ኢዩ ፧
ን 9 ኣዋርሕ
ዞባ\ ዴባርትሞ
ን 9 ኣዋርሕ
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
ሓድሽ ምርጫ ንምምሃር
ኣብ ዓለም ትምህርቲ ናይ ቱሪዝምን ትምህርቲን ምእታው። ምእታው
ናብሓባር ንምስራሕ
ምስ ተመሃሮን መምህራንን ናይቲ ዩኒቨርስቲ ፣ ምስ ዜጋታትን ፣ ምስ ትካላት ትምህርቲን ፣ ብሓባር ምስራሕ ።
ዞባ ፓሪስ ያን ፣ ወይ ፓሪስን ከባቢኣን ምፍላጥ
ድሕሪ እቲ ስልጠና፣ እቶም ተመሃሮ ጉዕዞ ብምውዳብ ፣ባህላዊ መደባት ናይ ይውድቡ፣ ታሪኾም ን ተጓዕዝቲ፣ በጻሕቲን ፣ ናበርቲን ፣ ትምህርቲቤታትን ። ትካላትን ፣ ናይ ስራሕ ቦታታት፣ እታ ኸተማ የዑዱ፣እዚ ብምግባር ድማ ብዛዕባ ባህሎም ወግዒ ዓዶምን የዘንትዉ።
ብ ኸመይ ኣብርክቶይ ይሳተፍ
ናብዚ ንልስታፍ፣ ናይ ተበግሶ ደብዳቤ ብ ኢመይል ስደዱልና
በዚ ዝስዕብ ኣድራሻ
bastina(at)bastina.fr
እቲ ስልተና እቲ ዩኒቨርስቲ ዝጅምረሉ መዓልቲ እዩ ዝፍልም። መስከረም ጀሚሩ ሰነ ይዛዘም።


text:
ግብጺ ኣብ ሱዳንን ሊብያን ዘሎ ፖለቲካዊ ዘይምርግጋእ ብዝምልከት ህጹጽ ኣኼባ መራሕቲ ኣፍሪቃ አካይዳ።
እዚ ኣኼባ ዝተኻየደ መራሕቲ ተቓውሞ ሰልፊ ሱዳን ነታ ወታሃደራዊ መራሕቲ’ታ ሃገር ካብ ጎደናታት ክእለዩ ዘቕረብዎ ሕቶ ብምንጻግ ኣብ ካርቱም ተወሳኺ ናይ ተቓውሞ ሰልፊታት ንምክያድ ጻውዒት ኣብ ዘቕርብሉ ጊዜ’ዩ።
ኣብ ግብጺ ዝተኣኸቡ መራሕቲ ሃገራት ኣፍሪቃ ወታሃደራዊ ቤት ምኽሪ ሱዳን ዲሞክራሲያዊ ለውጢ ከተኣታትው ተወሳኺ ጊዜ ክወሃቦ ከምዝወሰኑ ፕረዚደንት ግብጺ ዓብደልፈታሕ ኣልሲሲ ሎሚ ሶሉስ ኣፍሊጦም።
ሕብረት ኣፍሪቃ ኣብ ዝሓለፈ ሰሙን ወታሃደራዊ ቤት ምኽሪ ሱዳን ኣብ ውሽጢ ክልተ ሰሙን ሲቪላዊ ምምሕዳር እንተዘይመስሪቱ ካብቲ ሕብረት ከምዝእገድ ዝገልጽ ውሳነ ምሕላፉ ይዝከር’ዩ።
ኣብ ምዝዛም’ቲ ዋዕላ መደረ ዘስምዑ ፕረዚደንት ኣል ሲሲ እቲ ዋዕላ ነቲ ኣብ ሱዳን ዘሎ ኩነታት መፍትሒ ከናድይን ኩሉ ሓቆፍ ዲሞክራሲያዊ ምምሕዳር ኣብ ምምስራት ግቡኡ ከበርክት ምስምምዑ ገሊጾም።
ንሶም ብተወሳኺ ኣብቲ ዋዕላ ዝተሳተፋ ሃገራት ወታሃደራዊ ቤት ምኽሪ ሱዳን ዲሞክራሲያዊ ሲቪላዊ ምምሕዳር ንምምስራት ዘድልዮ ስጉምቲ ንምውሳድ ተወሳኺ ጊዜ ክወሃቦ ከምዝተሰማምዑ ሓቢሮም ኣለው።
እዚ ከምዚ ኢሉ ከሎ ተቓወምቲ ሱዳን ወታሃደራዊ መሰጋገሪ ቤት ምኽሪ’ታ ሃገር መዝነቱ ብቕልጡፍ ንሲቪላዊ ምምሕዳር ከረኽብ ጸቕጢ ይገብሩ ኣለው፡ እቲ ቤት ምኽሪ ብወገኑ ዋላ’ዃ እቲ መሰጋገሪ ምምሕዳር ክሳብ ክልተ ዓመት ክጸንሕ እንተደለዩ ሲቪላዊ ምምሕዳር ንምምስራት ድልየት ከምዘለዎም ይገልጹ ኣለው።


text:
Radio Erena: 17 May 2020
መንግስቲ ኢትዮጵያ፣ ዑቕባ ንምሕታት ናብታ ሃገር ንዝኣተወ ፓይሎት ሓይሊ ኣየር ጂቡቲ፣ ብግዴት ናብ ዓዱ መሊስዎ።
እቲ ፎኣድ ዮሱፍ ዓሊ ዝተባህለ ኣባል ሓይሊ ኣየር ጂቡቲ፣ ብፕረዚደንት ዑመር ገለ ንዝምራሕ መንግስቲ ብምቛዋም ብ27 መጋቢት ናብ ኢትዮጵያ ድሕሪ ምእታው’ዩ ዑቕባ ሓቲቱ።
እቲ ናይ ሉተናንት ማዕረግ ዘለዎ ፓይሎት ድሕሪ ምህዳሙ፣ ንድስራቤቱ ኣብ ቤት ማእሰርቲ ሒዝዎም ዝጸንሐ መንግስቲ ጂቡቲ፣ ኢትዮጵያ ከተረክቦ ክገብር ምጽንሑ ተገሊጹ።
መንግስቲ ኢትዮጵያ ድማ ነቲ ፓይሎት፣ ኣብ ኣዲስ ኣበባ ኣብ ዝርከብ፣ ናይ ኮረና መወሸቢ ማእከል ሒዝዎ ድሕሪ ምጽናሕ፣ ኣብ መፋቕር ወርሒ ሚያዝያ ብግዴታ ናብ ዓዱ ከምዝመለሶ ሬድዮ ፍራንስ ኢንተርናሽናል ኣረጋጊጻ።
እቲ ካብ ኢትዮጵያ ብግዴታ ዝተመልሰ ናይ ሉተናትን ማዕረግ ዘለዎ ፓይሎት ሓይሊ ኣየር ጂቡቲ፣ ኣብዚ እዋን’ዚ ‘ጋቦደ’ ኣብ ዝተባህለ ቤት ማእሰርቲ ከምዘሎን ስድራቤታቱን ጠበቓኡን ዝሓለፈ ሰሙን ክበጽሕዎ ከምዝኸኣሉን ተፈሊጡ።
መንግስቲ ኢትዮጵያ፣ ምስ መንግስቲ ጂቡቲ ንዘለዎ ረብሓታት ንምኽሳብ ክብል፣ ኣህጉራዊ ሕግታት መሰል ስደተኛታትን ሓተቲ ዑቕባን ብምጥሓስ ነቲ ጂቡታዊ ፓይሎት ብግዴታ ናብ ዓዱ ምምላሱ፣ ተጣበቕቲ ሰብኣዊ መሰላት ተቓውሞታቶም ይልእኩ ኣለዉ።
ብቀዳማይ ሚኒስተር ኣብይ ኣሕመድ ዝምራሕ መንግስቲ ኢትዮጵያ፣ ኣብ ጉዳይ ኣተሓሕዛ ኤርትራውያን ሓተቲ ዑቕባ ብዝኽተሎ ዘሎ ፖሊስ’ውን ካብ ተጣበቕቲ ሰብኣዊ መሰላት ነቐፌታ ይውሕዙ ከምዘሎ ዝፍለጥ’ዩ።
እቲ መንግስቲ፣ ካብ ኤርትራ ንዝመጹ ሓተቲ ዑቕባ፣ ፍሉይ ጉዳይ ዘለዎም እንተዘይኮይኖም ነቶም ካልኦት ይነጽግን፣ ኣብ ሕጻጽ ዝርከቡ ኣስታት 13 ሽሕ ኤርትራውያን ስደተኛታት ድማ ናብተን ካልኦት ፋሕ ክብሉን ምእዛዙ ሓበሬታ ላዕለዋይ ኮሚሽን ስደተኛታት ሕቡራት ሃገራት የመልክት።
ስእሊ፣- ካብ ኣርካይቭስ ኢንተርነት
===============


text:
ምምሕዳር ከተማ መቐለ ኣብ ሓሙሽተ ዓውድታት ስራሕ ስርዓት ምምሕያሽ ከምዝገበረን ለውጢ ድማ ይምዝገብ ምህላዉን ኣፍሊጡ ‘ሎ፡፡ ብፍላይ ኣብ ሕግን ናጻ ንሕንሕ ስርዓት ንግዲ ንኽህሉን ኣከፋፍላ ግብሪ ንኽፀፍፍን ዘካየዶ ወፍሪ ጽቡቕ ለውጢ ከምዘርአየ ይገልጽ፡፡
“ኣብ መቐለ ግብሪ ንእግዚሄር ዝፈረሐ ዝኸፍለሉ ዘይፈረሐ ድማ ከም ድላዩ ዝኸደሉ እዩ ነይሩ” ኢሎም ከንቲባ ንጉሰ ገብረ፡፡
እቲ ኣብ መጀመርታ ዝነበረ ደንገርገርን ጭንቕንቕን ምባል ኣብዚ ሐዚ እዋን ብዝሐሸ መልክዑ ዝተረጋገአ እኳ እንተኾነ ሐዚ እውን ግና ቀጻሊ ፃዕሪ ይሓተና እዩ ይብሉ ከንቲባ ከተማ መቐለ ንጉሰ፡፡
ብተመሳሳሊ ኣብ ምሕደራ መሬት፣ ምንቅስቓስ ኣናእሽተይ ትካላት ንግድን ኣብ ቴክኒክን ሞያን ዝግበር ድጋፍን እውን ስርዓት ምምሽያሽ ተተግቢሩ እዩ ኢሎም ከንቲባ ንጉሰ፡፡
“ስርዓት መረዳእታ ምጽፋፍ (cash register ምትእትታው) ንመንግስቲ ጥራሕ ተይኮነስ ንቲ ነጋዳይ እውን እዩ ዝጠቅም፤ ግብሪ ብግምት ተይኮነስ ኣብ ጭቡጥ መረዳእታ ተመስሪቱ ንክኸፍል ይሕግዞ” ኢሎም እቶም ከንቲባ፡፡
ሙሉእ ፀብፃብ ንምስማዕ ናብ ምልክት ድምፂ ብምኻድ ጠውቁ


text:
ማቴ19፣1-9
ካብ ማንም ግዜ ንልዓሊ፣ ኣብዚ ዘለናዮ ግዜ “ሓዳር” ኣብ መንቀራቅሮ ዝኣተወ ይመስል። ከምዚ ዘመን ጌሩ “ንመርዓ” ዝተዘርበሉን ዝተማህረሉን ግዜ እንተሃልዩ ኣዝየ ምተገረምኩ። ብኡ መጠን ግን ከኣ ከም ኣብዚ ዘመን መርዓ ዝተበላሸወ ዘሎ ኣይመስልን። ብብዙሕ ኩርናዕ ኣሉታዊ ጎኒ ሰብኣይን ሰበይትን ይስማዕ። ካብኡ ሓሊፉ'ውን ፍትሕ ገኒኑ ይርአ። መርዓ ከም ሓደ ጥንታዊ ስርዓት ስለ ዝተቆጽረ ድማ፣ ወድን ጓልን ብኸምኡ ብሓደ ክእከቡ ወይ'ውን ኣብ ሓደ ኣጉዶ ክነብሩ ንቡር ኰይኑ ኣሎ። ናይዚ ኩሉ ምኽናያት ብሓቂ ልዕሊ ምርድአይ እዩ። ብፍላይ ኣመንቲ ንፍትሕ ከም ኣማራጺ ክወስድዎ ክርኢ ከልኹ ብሓቂ ሕርብት ይብለኒ። ኣብ መደብ ኣምላኽ ስለ ዘየለ ጥራይ ዘይኰነስ፣ ኣነውን ንባዕለይ ካብ ዝተፈላለዩ ወለዲ ስለ ዝመጻኹ እሞ ሃጽፊ ምረቱ ስለ ዝጠዓምኩ ክኸውን ይኽእል እዩ። ስለ ዝዀነ ብዙሕ ግዜ፣ ምስ ገዛእ ርእሰይ ኰነ ምስ የዕሩኽተይ ዝሓቶ ሕቶን እንተሃልዩ፣ "መርዓ ስለምንታይ ወይ'ውን ንምንታይ” ዝብል እዩ። ነዚ ንምምላስ እምበኣር ቅዱሳት ጽሑፋት ዝምህሩና ከነጽንዕ ናይ ግድን እዩ። ማቴ19፣1-9 ከም መበገሲ ሓሳብ ወሲደ፣ ዓቅመይ ዝፈቅዶ ክትንትን።
የሱስ ድማ ንፈርሳውያን " ካብ መጀመርታ ግና ከምኡ ኣይነበረን (ማቴ19)" በሎም። የሱስ እዚ ዝበለ፣ ፈርሳውያን "ሰብኣይ ንሰበይቱ ብዝዀነ ምኽንያት ክፈትሓ ተፈቂድሉ ድዩ? ኢሎም ስለ ዝሓተትዎ እዩ። መልሱ ዘየደናግር፣ ምትርጓም ዘድልዮ ኣይነበረን። ንኽትርድኦ ዝኸብድ ኣይኰነን። ናይ የሱስ መልሲ ኣዝዩ ዑምቆት ዘለዎ ዝገብሮ ኸኣ ኣጀማምራ መልሱ እዩ። "እቲ ካብ መጀመርታ ዝፈጠረ ሰብኣይን ሰበይትን ጌሩ ፈጠሮም"(ጥ. 4) ይብል። እዛ "ካብ መጀምርታ" ትብል ዓቢ ቁም ነገር ኣለዋ። ብምቅጻል ድማ ካብቲ ቀዳማይ መልሱ ዘይሰንፍ ካልእ ዕምቆት ዘለዎ ዘረባ ተዛረቦም፣ "ሓደ ስጋ እዮም እምበር ክልተ ኣይኰኑን" ብምባል፣ ኣጠማምታኡ ኣብ ሓዳር ከም ናይ ሰብ ከምዘይኰነ ኣነጸረሎም። ናይ ፈርሳውያን ቀንዲ ሽግር ግና ሓሳቦም በቲ ድሕሪ ሓጢኣት ዝኣተወ ምድራዊ ሓሳብ ተታሒዙ ስለ ዝነበረ፣ ካብቲ "ካብ መጀመርታ" ዝነበረ ሓሳብ ኣምላኽ ዝተፈለየ ነይሩ። ውዱቅ ብዝዀነ ኣእምሮን ምርዳእን ይነብሩ ስለ ዝነብሩ ድማ ንመደብ ኣምላኽ ርድእዎ ኣይክኣሉን። ካልእ ሕቶ ስለ ዝሓተትዎ ድማ፣ የሱስ ብምቅጻል ፍትሕ ዝብሃል ብምኽንያት ትሪ ልቢ ዝተዋህበ እምበር፣ "ካብ መጀመርታ" ዝነበረ ሓሳብ ኣምላኽ ከም ዘይኰነ ብምግላጽ፣ እታ "መጀምርታ" ትብል ዘረባ እንደገና ደገማ።
ኣምላኽ ክልተ ግዜ ምስ ዝዛረብ፣ ኣዝዩ ኣገዳስነት ስለ ዘለዎ፣ ከነስተውዕል ይግብኣና። ከይንጠፍእ ድማ ናብቲ ዝተባህለና ኣዚና ከነቅልብ ኣለና (እብ2፣1)። ኣብዚ ክፍሊ ጽሑፍ የሱስ "ካብ መጀመርታ" ክብል ክልተ ግዜ ተዛሪቡ ኣሎ። እዚ ድማ ሓሳብ ኣምላኽ ካብ መጀመርታ እንታይ ከም ዝነበረ ንኽንምርምር ይድርኸና። ናይ ሰብ ጸገም ግና ድሕሪ ሓጢኣት ዝተገልጸ ዓለማዊ ሓሳብ ሒዙ ስለ ዝመላለስ፣ ንናይ ኣምላኽ ሓሳብ ኣየቋጽሮን እዩ። ሓጢኣት ነቲ ካብ "መጀመርያ" ዝነበረ ሓሳብ ኣምላኽ ኣደብዚዝዎ እዩ። ሰብ ሓሳቡ ብሓሳብ ጸላኢ ስለ ዝተበላሸወን ልቡ ስለ ዝተረረን፣ ንሓሳብ ኣምላኽ ነፊግዎ። ሰብ ብምህሮ ቁልዕነት እዛ ዓለም እንተተታሒዙ፣ ንናይ ኣምላኽ ሓሳብ ከይግዛ ልቡ ይተርር። ሳዕቤን ትሪ ልቢ ከኣ መከራን ሞትን ጥራይ እዩ። ከም ሳዕቤኑ ድማ ኣብ ሰብ ዝወርድ ዘሎ መግደራ ኣዝዩ ብዙሕ እዩ። ኣምላኽ ግና ንህዝቡ ዝኣተዎ ኪዳን እንተነይሩ፣ “እንደገና ንሕጋጋተይ ኣብ ሓሳቦም ከእትዎ፣ ኣብ ልቦም ድማ ክጽሕፎ እየ (እብ8፣10)" ዝብል እዩ። እዚ ተስፋ ድማ ብሞትን ትንሳኤን ክርስቶስ የሱስ ተፈጻምነት ዝረኸበን፣ ኣብቶም ብየሱስ ዝኣመኑ ብመንፈስ ቅዱስ ኣብ ልቦም ሓቂ ዝዀነን ኪዳን እዩ። እስኪ ንድህሪት ተመሊስና፣ ሓሳብ ኣምላኽ "ካብ መጀመርታ" ንርአ።
ሰብኣይን ሰበይትን ዝብል መጀመርታ ዝተጻሕፈ ኣብ ዘፍ2፣18-25 እዩ። ኣቀዲሙ ተባዕታይን ኣንስታይን ዝብል ኣብ ዘፍ1፣27 ተጻሒፉ ንረኽቦ። እዚ ምስቲ ዳሕራይ ሰብኣይን ሰበይትን ኢሉ ተገሊጹ ዘሎ ርክብን ፍልልይን ንምግላጽ ካብ ጽሑፈይ ወጻኢ እዩ። ትንክፍ ኣቢለ ክሓልፎ ዝደሊ ሓደ ነጥቢ እንተሃልዩ፣ ``ባርያን ጭዋን፣ ሃብታም ድኻን፣ ተባዕታይን ኣንስታይን ዝብሃል ኣብ ኣምላኽ የልቦን`` (ገላ3፣23)። “ሰብኣይን ሰበይትን” ዝብሃል ግና ኣብ ኣጀንዳ ፈጣሪ ኣሎ ኽንያትቱ ናይ ጾታ ፍልልይ አይኰነ፣ ናይ ስራሕ(role) መፍለይ ስማ መጸውዒ ስለ ዝዀነ። ስለምታይ “ሰብኣይ ሰበይትን” ዝብል ቅድሚ ምምላስና ኸኣ፣ "ሰብ" (Doctrine of Man) ክንርዳእ ጽቡቅ እዩ ምኽንያቱ ሱር መበገሲ ቤተሰብ ካብቲ “ሰብ” ዝተባህለን ንሰብ ዝተዋህበን ስለ ዝምንጩ። “ሰብ” ዝብል ብዝግባእ እንተዘይተረዲኡና፣ ኣብ መርዓ ዘለና ኣጠማምታ ሰንኰፍ ክኸውን ናይ ግድን እዩ።
እ/ሔር ሰብኣይን ሰበይትን ቅድሚ ምፍጣሩ፣ "ሰብ" ዝብሃል ኣቀዲሙ ፈጢሩ። ኣብዚ “ሰብ” ድማ ናቱ እንታይነትን ማንነትን ማለት “መልክዕን ምስልን” ኣምቢሩ (ዘፍ1፣26)። እዚ መልኽዕን ምስልን ድማ ብጽድቅን ቅድስናን ዝተፈጥረ ምሉእ ናይ ኣምላኽ ባህርይ ዘለዎ እዩ። ናይ ኣምላኽ መልኽዕን ምስልን ኣዝዩ ዘይብጻሕ ዕምቆት ዘለዎ እዃ እንተዀነ፣ እ/ሔር ግና ተጓእ ከይበለ ኣብ “ሰብ” ኣምቢርዎ። እዚ ድማ ኣዝዩ ግሩም እዩ። ኣብ ሓዲሽ ኪዳን ድማ ነዚ ናይ ``ውሽጢ ሰብ`` ይብሎ። (ኤፌ3፣16, 1ቆሮ4፣17, ቆሎ3፣9,10) ብምቅጻል ድማ ናቱ ዘልኣለማዊ ሓሳብ ማለት "ይግዛእ (dominion)" ድማ ኢሉ ተዛሪቡ። እዚ ድማ መደብ (assignment or purpose) ኣምላኽ ኣብ “ሰብ” እዩ።
``ይግዛእ`` ዝብል ሱር መበገሲኡ ምስ ``ምምላኽ`` ዝብል ዝተተሓሓዘ ከይኑ መሰረታዊ ትርግሙ “`መንግስታዊ ግዝኣት” እዩ ዘመልክት። ሰብ ዝተፈጥረ ናይ እ’ሔር ምንግስቲ ኣብዚ ምድሪ ንምትካል እዩ። እዚ ምስ ገበረ፣ ነዚ "ሰብ" ዝተባህለ “ተባዕታይን ኣንስታይን” ጌሩ ፈጠሮ። “ባረዀ” ድማ። ስለዚ ድማ እዩ እዚ "ሰብ" ዝብል ሓሳብ ክንርድኦ ናይ ግድን ዝዀነ። "ሰብ” ማለት “ጾታ ዘይፈሊ” "መንፈሳዊ ዝዀነ” “ንዘልኣለም ዝነብር" ናይ ሓባር መጸውዒ እዩ። መደብ ኣምላኽ ኣብ (IN) ሰብ ድማ "ኣብዛ ምድሪ ክገዝእን ክመልኽን (dominion) " እዩ። ናይዚ ሓሳብ ቀንዲ ሕመረት ድማ "መንግስቲ ኣምላኽ" እዩ። ምግላጹ ድማ "ሰብ" ዝተፈጥረ ናይ እ/ሔር ማንነትን መልኽዕን ባህርይን ሓሳብን ስልጣንን ኣሰራርሓን ኣብዛ ምድሪ ንምግላጽ እዩ። የሱስ ዝተገልጸውን ነቲ ብሰሪ ዘይምእዛዝ ካብ ሓሳብ ኣምላኽ ዝወደቀ “ሰብ” ናብ መደብ ኣምላኽ ንምምላስ እዩ። ስለ ዝዀነ ድማ “ካብ ስልጣን ጸልማትናብ መንግስቲ ፍቁር ወዱ ኣእተወና (ቆሎ1)” ይብል። ኣብዚ ዘመን ድማ ሰብ “ወንጌል መንግስቲ” ማቴ24፣ ክንገረሉ ይደለ ኣሎ።
ብምቅጻል ድማ ኣብ ዘፍጥረት 2ይ ምዕራፍ እንተተመልኪትና፣ እ/ሔር ንኣዳም ካብ "ሓመድ" ምድሪ ምስ ፈጠሮ፣ ንምድሪ “ክዓያን ክሕልዋን” ኢሉ ኣብ ገነት ኤደን ኣቀመጦ (ዘፍ2)። ኣቀዲሙ ግና “ክበዝሕን ክባዛሕን ንምድሪ ክመልኣን ክመልካን” ኢሉ ተዛሪቡ ኣሎ (ዘፍ1፣28። እዚ ክልቲኡ ሓሳብ ድማ ንሓድሕዱ ዝተዋሰበ እዩ። ብፍላይ እቲ “ክመልኣ” ዝብል ካብ ምሕዳስ (replenish = fill in, re-fill in) ዝብል ቃል ዝመጸ እዩ። ናይዚ ሓሳብ ትርጉም ድማ፣ ምድሪ ብምልኣ ከም ገነት ኤደን ንምግባር ዝብል መደብ ዝሓቆፈ እዩ። ገነት ኤደን ከም ምሳሌ ኣብ ምድሪ ብምቅማጥ፣ ኣብ ኩላ ድምሪ ንምቅዳሓ ኢሉ ብሸነቅ ምብራቅ ኣቀመጣ። ክምቲ ኣሰራርሓ እ/ሔር ኣብ ገነት ኤደን፣ ከምኡ ድማ ኣብ ኩላ ምድሪ ንምስፍሕፋሕ እዩ ነይሩ እቲ መደብ። ናይ እ/ሔር ሓሳብ ኣብ ገነት ኤደን ጥራይ ዝተሓጽረ ኣይነበረን። ኣዳም ኣብ ገነት ኤደን ጥራይ ተቆሊፉ ክነብር ኣይተፈጥረን። እዚ ሓሳብ ድማ ናይ "መንግስቲ" ሓሳብ እዩ። ጐይታ የሱስ’ውን ከምዚ ኢልና ክንጽሊ ኣዚዝና፣ “ከምቲ መንግስትኻን ፍቃድካን ኣብ ሰማይ ከምኡ ድማ ኣብ ምድሪ ይኹን” ማቴ6። ሰብ ኣምላኽ ብዝሃቦን ዝቀረበሉን እናተሓጎሰ ጥራይ ክነብር ኣይተፈጥረን። “ሰብ” ዝተፈጥረ ካብ ምብላዕን ምስታይን ዝዓቢ; ሓሳብ መንግስቲ ኣምላኽ ኣብዛ ምድሪ ንምግላጽ እዩ።
እዚ ምስ ገበረ ድማ እ/ሔር ኩሉ ጽቡቕ ከም ዝዀነ ረኣየ። ዝፈጠሮን ዝገብሮን ኣብ ቅድሚ የዒንቱ ጽቡቕ ነበረ። ነቲ ጽሩያት የዒንቲ ዘለዋኦ፣ ከም ሃልሃልታ ሓዊ ዝባላ የዒንቲ ዘለዋኦ፣ ንመላእኽቲ እኳ ከይተረፈ ጉድለት ዝረኽበሎም "ጽቡቅ" እንተኰይኑ፣ ኣምላኽ ዝፈጠሮ ፍጥረት ኣዝዩ ውቁብን ብሉጽን ምንባሩ የረድኣና። ኣብዚ ኣዝዩ ዘገርም ግና ባህ ዘየብለቶ፣ ኣብ ቅድሚ የዒንቱ ድማ ጽቡቅ ኰይና ዘይተረኽበት ሓንቲ ነገር ምርካቡ እዩ። ንሳ ድማ "ሰብኣይ በይኑ ክኸውን ጽቡቅ ኣይኰነን" ዝብል እዩ። ስለምንታይ ግን? እ|ሔር ንሰብ ዝሃቦ መደብን ስራሕን ምስ ረኣየ፣ ሰብኣይ ንበይኑ (single) ክኸውን ጽቡቅ ከም ዘኰነ ተረድኣ። ንቲ ዝተዋህቦ ዕዮ በይኑ ከም ዝግባእ ክዋጽኦ ኣይክእልን እዩ። ኣዳም ዝድግፎ ካልኣይ የድልዮ ነይሩ። ከም ፍታሕ ድማ "ንዕኡ እትበቅዕ ደጋፊት ክገብረሉ እየ" በለ። ካብቲ ዝፈጠሮ ሰብኣይ ድማ ሰበይቲ ገበረ። "ደጋፊት" ከትኰኖ ድማ ናብቲ ዝፈጠሮ ሰብኣይ ኣምጽኣ። ሰብኣይ ድማ ምስኡ ከትከውን ወሰዳ። “ሰበይቲ” ድማ በላ። ካብዚ ድማ እዩ "ትርጉም ሓዳር" "ምኽንያት ሰብኣይን ሰበይትን" ዝብገስ። እምብኣር ሰብኣይ "ደጋፊት” ንምንታይ” ኣድለየቶ ኢልና ክንሓትት ናይ ግድን እዩ። እዚ ኹሉ ክጠቅሶ ዝጸናሕኩ'ውን ናብዚ ሓሳብ ንምፍላስ እዩ።


text:
ኣብ ምዕራባዊ ኦሮሚያ፡ ከተማ ኣምቦ፡ ተቓውሞ ናብ ዝወጹ ሰባት፡ ሰራዊት ምክልኻል ብዝኸፈቶ ተኹሲ 10 ሰባት ከምዝሞቱን ልዕሊ 15 ከምዝቖሰሉን ሓላፊ ኮሚኒኬሽን`ታ ከተማ ንድምጺ ኣሜሪካ ሓቢሩ።
እቶም ሰልፈኛታት ሽኮር ብዘይ ሕጋዊ መንገዲ ይሽየጥ ኣሎ ብዝብል ከምዝተበገሱ ዝገለጸ ወሃቢ-ቃል፡ እቶም ወታሃደራት ነቲ ስጉምቲ ድሕሪ ምውሳዶም፡ እቶም ሰልፈኛታት ንናይ ጽዕነት መካይን ከምዘቃጸሉ ጠቒሱ።
ድምጺ ኣሜሪካ ዘዘራረቦም ነበርቲ ኣምቦ፡ ሕጂ እታ ከተማ ብረት ዝዓጠቓ መካይን ብዝሓዙ ወታሃደራት ተመሊኣ ከምዘላ ነጊሮም።
ሓላፊ ኮሚኒኬሽን ከተማ ኣምቦ ኣቶ ጋዲሳ ደሳለኝ ኣብ ዝሃቦ መግለጺ ሰራዊት መከላኸሊ ብዘይ ሕጋዊ መሸጣ ሽኮር ንምቅዋም ናብ ዝወጹ ሰልፈኛታት ተኹሲ ከፊቱ ሰባት ከምዝቐተለ ገሊጹ።
“ ሰራዊት ምክልኻል`ዩ ቀቲልዎም። እዚኣቶም ኣግኣዚ ጥራይ ኣይኮኑን ኻልኦት`ውን ኣለውዎም። ንሕና ክንቀርቦም`ውን ኣይንኽእል ኢና። ንፈርሖም ኢና”
ድሕሪ`ቲ መጥቃዕቲ፡ ህዝቢ ተቖጢዑ መኻይን ምንዳድ ከምዝጀመረ ዝገለጸ ሓላፊ ኮምኒኬሽን ምምሕዳር ከተማ ኣምቦ፡ ካብ ሎሚ ንድሓር ንሓብኦ ነገር የብልናን፡ ነቲ ኣብ ባይታ ዘሎ ጭቡጥ ነገር ንዝኾነ ይኹን ንምሕባር ድልዋት ኢና ኢሉ።
ኣብ ኣዲስ ኣበባ ዝርከብ ኤምባሲ ኣሜሪካ ድማ ኣብ ኣብ ከባቢ ከተማታት ኣምቦ፡ ባኮ፡ ሆለታ፡ ጎንጻዊ ተቓውሞ ከምዘሎን መንገዲ ተዓጺዩ ከምዘሎን ሞት`ውን ከምዝሰዓበን ብምግላጽ፡ ሰራሕተኛታቱ ልዑል ጥንቃቐ ክወስዱ ጸዊዑ`ሎ።
ኢትዮጵያውያን ብሰላምን ብምሉእ ነጻነትን ሓሳቦም ክገልጹን፡ ግጭታት ብሰላማዊ መንገዲ ንክፍታሕ ዕድል ክፍጠርን`ውን ኣተሓሳሲቡ`ሎ።


text:
ኢንፍሉወንዛ
ኢንፍሉወንዛ እንታይ እዩ
ኢንፍሉወንዛ ብባዕልቱ ጊዜ ዝገድፍ ነገር እዩ፤ ኮይኑ ግና ንሓደ ሓደ ሰባት ብዕቱብ ከሕምሞም ይኽእል እዩ፡፡ ናይ ኢንፍሉዌንዛ ክታበት እንድሕር ደኣ ተኣዚዝልኩም ምውሳድ ኣገዳሲ እዩ፡፡
ምልክታት
ምልክታት ኢንፍሉወንዛ ቀልጢፎም ክመፅኡ ዝኽእሉ እንትኾኑ እዞም ዝስዕቡ ዝሓወሱ እዮም፡
- 38 ዲግሪ ሴልሽየስ ወይ ከዓ ካብኡ ንላዕሊ ሃንደበታዊ ዝኾነ ልዑል ሙቐት
- መቐንዘዊ ኣካል
- ናይ ድኻም ወይ ከዓ ረሸሽ ምባል ስምዒት
- ደረቕ ሰዓል
- ዝቖሰለ ጉሮሮ
- ሕማም ርእሲ
- ንምድቃስ ምፅጋም
- ሽውሃት ምዕጻው
- ውፅኣት ወይ ከዓ ቃንዛ ከብዲ
- ናይ ሕማም ስምዒትን ምሕማምን
እዞም ምልክታት እዚኦም ኣብ ህፃውንቲ እውን ተመሳሳሊ እዮም፤ ኮይኑ ግና ብተወሳኺ ኣብ እዝኖም ቃንዛ ክህልዎምን ውሑድ ምንቅስቓስ ምግባር ወይ ከዓ ክዝሕሉ ይኽእሉ እዮም፡፡
ኢንፍሉወንዛ እንተሒዙና እንታይ ንግበር
ብቑልጡፍ ክትሓውዩ ምእንታን፡
- ዕረፍቲ ምግባርን ምድቃስን
- ምሟቕ
- እቲ ሙቐት ንምንካይን ካብ ቃንዛ ንምሕዋይ፣ ፓራስታሞል ወይ ከዓ ኢቦፕሮፊን ዝተብሃሉ መድሓኒታት ምውሳድ
- ድርቀት ንምክልኻል በዝሒ ዘለዎ ማይ ምስታይ (1.5 ክሳብ 2 ሊትሮ ብመዓልቲ)
ኣብ ዛዕባ ኢንፍሉወንዛ ፋርመሰኛ ክሕግዘኩም ይኽእል እዩ
ሓደ ፋርማሰኛ ንኢንፍሉወንዛ ዝኾኑ መድሓኒታትን ምኽርታትን ክህበኩም ይኽእል እዩ፡፡ ፓራስታሞልን ኢቦፕሮፊንን እንድሕር ትወስዱ ኾይንኩም፣ ካብቲ ዝምከሮ ዓቐን ንላዕሊ ምእንቲ ምውሳድ ቀሊል ስለዝኾነ ናይ ኢንፍሉወንዛ መድሓኒት ከይትጥቀሙ ተጠንቀቑ፡፡
ተላጋብነት
ተመሓላላፊ ኢንፍሉወንዛ ብኸመይ ንከላኸሎ፡
ኢንፍሉወንዛ ካብ ሰብ ናብ ሰብ ብቐሊሉ ዝመሓላለፍ ኣዝዩ ፀላዊ ሕማም እዩ፡፡ ኣብ መጀመርታ 5 መዓልትታት ንካልኦት ናይ ምምሕልላፍ ዓቕምኹም ዝለዓለ እዩ፡፡ ኢንፍሉወንዛ ክነስዕልን ክነሀንጥስን እንከለና፣ ኣብ ደገን ኣብ ኣእዳውናን ንኣስትታት 24 ሰዓታት ናይ ምፅናሕ ዓቕሚ ብዘለዎም ጀርምታት ኣቢሉ ዝመሓለለፍ እዩ፡፡
ናይ ኢንፍሉዌንዛ ተላጋቢነት ንምንካይ
- ኣእዳውኩም ብሳሙናን ብውዑይ ማይ ኩሉሻብ ምሕፃብ
- ክተስዕሉ ወይ ከዓ ክተሀንጥሱ እንከለኹም እቶም ዝወፁ ጀርምታት ንምክልኻል መሃረም ወይ ከዓ ሶፍቲ ተጠቐሙ
- ዝተጠቐምኩምም ሶፍትታት ናብ ጉሓፍ ደርብይዎም፡፡
ናብ ሓኪም መዓዝ ንደውል
- ናይ ውላድኩም ወይ ከዓ ደቅኹም ምልክታት እንተሕሲብኩም
- ጥንስቲ እንተኾይንኪ
- ናይ ልቢ ወይ ከዓ ናይ ምትንፋስ ሕማም እንተሃልይኩም
- ናይ ነዊሕ እዋን ናይ ጥዕና ፀገም እንተሃልይኩም- ንኣብነት፣ ከም ኣዝማ፣ ሲኦፒዲ፣ ሽኮርያ ወይ ከዓ ናይ ልቢ፣ ሳምባ፣ ኩሊት ወይ ናይ ንዩውሮን ሕማም፡፡
- ዝደኸመ ናይ ጥዕና ስርዓት እንተሃልይኩም- ንኣብነት፣ ብምኽንያት ኬሞቴራፒ ወይ ከዓ ኤች ኣይ ቪ
- ትርእይዎም ምልክታት ድሕሪ 7 መዓልቲ እውን ለውጢ እንተዘይሃልይዎ
- ዕድመኹም ልዕሊ 60 ዓመት እንተኾይኑ


text:
Radio Erena: 22 July 2018
ኤርትራን ሰሜን ኮርያን ኣብ ዓለም ምስ ባርነት ዝመሳሰል ኣተሓሕዛ ዘለወን ሃገራት ኣብ ቀዳማይ ደረጃ ከምዝስርዓ ተገሊጹ።
ግሎባል ስለቨሪ ኢንደክስ ብ ‘ዎክ ፍሪ ፋውንደሽን’ ዝተባህለ ኣህጉራዊ ትካል ኣብ ዘቐረበ መጽናዕታዊ ጽሑፍ፣ ኤርትራን ሰሜን ኮርያን፣ ኣብቲ ‘ዘበናዊ ባርነት’ ኢሉ ዝጠቐሶ ክፍሊ፣ ምስ ብዝሒ ህዝበን ክነጻጸር እንከሎ ኣብ ዝለዓለ ደረጃ ከምዝርከባ ጠቒሱ።
ብብዝሒ ክረአ እንከሎ፣ ህንዲ ኣብ ቀዳማይ ደረጃ እትስራዕ ኮይና፣ ኣብታ ሃገር ከባቢ 8 ሚልዮን ህዝቢ፣ ምስ ባርነት ዝወዳደር ደረጃ ስራሕ ከምዘለዎ ይገልጽ።
ግሎባል ስለቨሪ ኢንደክስ፣ ዘይሕጋዊ ምስግጋር ደቂ ሰብ፣ ግዱድ ዕስክርና፣ ትሕቲ ዕድመ ህጻናት ኣብ መኣዲ ስራሕ ምውፋር ዝኣመሰሉ ሓያሎ ረቛሒታት ከም መምዘኒ ዘበናዊ ባርነት ከምዝጥቀመሎም ይገልጽ።
ቀንዲ ዕላማ’ቲ ብ ’ዎክ ፍሪ ፋውንደሽን’ ዝተባህለ ኣውስትራልያዊ ትካል ዓመታዊ ዝወጽእ ጸብጻብ፣ ዘበናዊ ባርነት ዘካዪዱ መንግስታት ንምልላይን፣ ለውጢ ክገብሩ ጸቕጢ ንምፍጣርን ምዃኑ ይገልጽ።
ሃገራት ሳልሳይ ዓለም ቀንዲ ዘበናዊ ባርነት ዝካየደለን እኳ እንተኾና፣ ምዕራባውያን ሃገራት እውን 350 ቢልዮን ዶላር ዝግመት ናይ ንግዲ ምልውዋጥ ምስ’ተን ሃገራት ስለዘካዪዳ፣ ብቐጥታን ብተዘዋዋሪን ኣካል’ቲ ጸገም ምዃነን እቲ ኣህጉራዊ ትካል ይኸስስ።
ኲናትን ግርጭታትን ቀንዲ መስፋሕፋሕቲ ዘበናዊ ባርነት ኮይኖም፣ ኣብ ከምበዓል ኤርትራ ዝኣመሰላ ሃገራት ከኣ ስርዓተ ሕጊ ዘይምህላው፣ ከም ቀንዲ ጠንቂ ከምዝረአ እዩ ዝግለጽ።
================


text:
ናይ ቃልስና ማእከል ህዝብና እዩ2022-07-06 05:49:03 Written by ቤት ጽሕፈት ዜና ሰዲህኤ Published in EPDP Editorial Read 792 times
- font size decrease font size increase font size
ርእሰ ዓንቀጽ ሰዲህኤ
ኩሉ ዝሓለፍናዮ መድረኻት ቃልሲ ማእከሉ ህዝቢ ኤርትራ እዩ ነይሩ። ሎሚ እውን ከምኡ ኣሎ። ጽባሕ ከኣ ቀጻሊ እዩ። ናይቲ ቃልሲ ማእከል ህዝቢ እዩ ክበሃል እንከሎ፡ እቲ ቀንዲ ዕላማ ናይቲ ቃልሲ ህዝባዊ ረብሓ ምርግጋጽ ምዃኑ ተገንዚቡ ዋጋ ዝኸፍል ህዝቢ እዩ ማለት’ዩ፡ ናይቲ ቃልሲ ዓወት ተረጋጊጹ ዝበሃል ከኣ ናይ ህዝቢ ሕቶታት መሰረታዊ መልሲ ክረኽቡ እንከለዉ እዩ።
ምርግጋጽ ናጽነትን ልኡላውነትን ኤርትራ ታሪኻውን ኣንጸባራቕን ዓወት እዩ፡ ካብ ዝበሃለሉ ቀንዲ ምኽንያት፡ ህዝብና ንነዊሕ ዓመታት ብሃንቀውታ ክጽበዮን ዋጋ ክኸፍለሉን ንዝጸንሐ ሃገራዊ መሰረታዊ ሕቶ ዝመለሰ ስለ ዝኾነ እዩ። እዚ ኣንጸባራቒ ዓወት ክረጋገጽ ናይ ብዙሓት ወገናት ኣስተዋጽኦ ዝተሓወሶ ኮይኑ፡ ቀንዲ ማእከል ኮይኑ ናብ ዓወት ዘብጸሐ ግና ህዝቢ ኤርትራ እዩ። ናይቶም ካብ ኣብራኽ ህዝቢ ወጺኦም፡ ዝተፈላለየ መልክዕ ውዳበታት ሒዞም ዝተቓለሱን ዝቃለሱ ዘለዉን ኤርትራዊ ሓይልታት ናይ ምውህሃድን ምምራሕን ግደ ዓብይ ምዃኑኳ ርዱእ እንተኾነ፡ ንማእከላዊ ግደ ህዝቢ ዝትክእ ግና ኣይኮነን። እቲ ሓሓሊፉ ክረአ ዝጸንሐ ጌና ሎሚ እውን ኣሰራቱ ዘሎ፡ ወሳኒ ግደ ህዝቢ ዘንጊዕካ፡ ንዓኡ ተኪእካ ናይቲ ቃልስን ዓወትን ዝለዓለ ቀላሲ ክትከውን ምፍታን፡ ካብቶም ንጉዕዞ ቃልስና ንድሕሪት ዝጐቱ ጠንቅታት ኣብ ቅድሚት ዝስራዕ እዩ። ናይ ግዳም ሓይልታት ደገፍን ምትሕብባርን እውን ካብ ምጽላውን ምትብባዕን ሓሊፉ ንኤርትራዊ ህዝባዊ ሓላፍነት ዝትክእ ኣይኮነን። ስለዚ እቲ “ህዝቢ እዩ ወሳኒ” ዝበሃል፡ ንማለቱ ዝድረፍ ዘይኮነ፡ ካብዚ መስረታዊ ምኽንያት ዝነቅል እዩ።
ድሕሪ ናጽነት ነካይዶ ናይ ዘለና ቃልሲ ማእከል እውን ከምቲ ናይ ቀዳማይ ምዕራፍ ህዝቢ ኤርትራ እዩ። ናይ ድሕሪ ናጽነት ሓርነታዊ ቃልስና ጌና ኣይተዓወተን ቃልስና ግና ቀጻሊ እዩ፡ ንብል ዘለና ከኣ መሰረታዊ ባህግታት ህዝብና ኣይተመለሰን ካብ ዝብል መሰረታዊ ዕግበት ዝነቅል እዩ። ከምቲ ቀዳማይ ምዕራፍ ቃልስና ሳላ ህዝባዊ ማእከሉ ዘይለቐቐ ዝተዓወተ እዚ ነካይዶ ዘለና ቃልሲ፡ ብዘተኣማምን ናይ ምዕዋቱን ዘይምዕዋቱን ዕድል ዝውሰን፡ ብናይ ህዝቢ ማእከላይን ወሳናይን ቦታ ምሓዙን ዘይምሓዙን እዩ። ህዝቢ ናይ ቃልሱን ዓወቱን ማእከል ንክኸውን ድማ ብተሳትፍኡ እምበር፡ ኢደ-እግሩ ኣኪቡ፡ ዓወት ካብ ኢድ ካለኦት ብምጽባይ ኣይኮነን። በዚ ምኽንያት እዩ ከኣ ኣብ ቃልስና ህዝባዊ ተሳትፎ ናይ ዓወትና ዋሕስ ምዃኑ ዝእመነሉ።
ፖለቲካዊ ውድባትናን ሰልፍታትናን ከምኡ እውን ካለኦት ውዳበታት፡ ንክዕወቱ እቲ ቀላሲ ግደ ህዝቢ ከይልቀቕ ክጥንቀቑ ይግበኦም። ህዝባዊ ማእከል ዘይምልቃቕ ማለት፡ እትምርሓሉ መትከላት ክትትልም፡ ፖሊሲ ክትቀርጽ፡ ውሳነታት ክትውስን ኮነ፡ ቀጥዒ ዝምድናታትካ ክትሕንጽጽ እንከለኻ፡ ኮታ መጻኢኻ ክትቅይስ እንከለኻ፡ እትምርኮሰሉ መጽናዕቲ፡ ማእከላይ ብጽሒትን ባህግን ህዝቢ ከይትስሕት ምጥንቃቕ ግድን እዩ። ካብዚ ሓሊፉ፡ ናይ ህዝቢ ትጽቢትን ወሳኒ ግደን ዘንጊዕካ፡ መምስ ዝተቀልቀለ ጫፋት እንዳተዓዘርካ “ምስ ህዝብና ኣለና” ምባል፡ ከምቲ እትብሎ ኮይንካ ናይ ዘይምቕራብ ሓደጋ ዘኸትል እዩ። ሰልፊ ዲሞክራሲ ህዝቢ ኤርትራ፡ ኣብ መጻኢ ንወሳኒ ግደ ህዝቢ ኤርትራ ብዝምልከት ኣብ ፖለቲካዊ መደብ ዕዮኡ ከዕዝዞ እንከሎ “ሰዲህኤ፡ ምልካዊ ስርዓትን ንሱ ዘተኣታተዎ ኣዕናዊ ሳዕቤናትን ኣልጊስካ ኣብ እትምስረት ደሞክራስያዊት ኤርትራ ልዕልና ሕጊ ዝሰፈና ንመሰልን ክብርታትን ኩሎም ዜጋታታ ብማዕረ ንምርግጋጽ ምንጪ ስልጣን ናይቲ ዝቐውም መንግስቲ፡ ህዝቢ ምዃኑ ይኣምን። ኣብ ቅድሚ ህዝቢ ተሓታቲ ዝዀነ፡ ኣብዝሓ ሰልፍታታን ሰላማዊ ውድድርን ዘፍቅድ፣ ንመሰረታዊ ሰብኣውን ዲሞክራስያውን መሰላት ዜጋታት ዘኽብርን ዝጣበቕን፤ ስርዓተ-መንግስቲ ብምርጫ ህዝቢ ክውሰን ከም ዘለዎ ይኣምን።” ይብል።
ኣብዚ በብኩርናዑ ናይ ኣተሓሳስባ ሸለውለው ሓይልሉ ዘሎ ግዜን ኩነታትን፡ “ናይ ቃልስና ማእከል ህዝብና እዩ” ዝብል መሰረታዊ ሓሳብ ኣጽኒዕና ክንሕዝ ኣብ እንግደደሉ ወሳኒ መድረኽ ኢና ንርከብ ዘለና። ኣብ ሓይልታት ለውጢ ዘሎ፡ ናይ ኣተሓሳስባ ምውጣጥ፡ መልከዓቱ እንተዘይተፈላልዩ፡ ኣብቲ “ናይ ቃልስና ማእከል ህዝቢ እዩ” ዝብል ግንዛበ ጐሊሑ ዝረአ ጸገም ኣይጸነሓናን። ካብቲ ብስም ህዝቢ ዝዝመር ኣየናዩ እዩ እቲ ሓቀኛ፡ ኣየናይከ እዩ እቲ “ካብ ክሳድ ንላዕሊ” ብስም ህዝቢ ዝዝመር ግና ደቂቕ ዳህሳስ ዘድልዮ እዩ። ምኽንያቱ ህግደፍ ከይተረፈ ደጋፍን ሓላይን ህዝቢ እናመሰለ “ንብዓት ሓርማዝ” ስለ ዝነብዕ። ኣብዚ እዋንዚ ዝያዳ ዝሓለፈ መድረኻት፡ ቃልስና ከባብያዊ ናይ ምስፍሕፋሕ መልክዕ ይሕዝ ስለ ዘሎ፡ ንዓኻ ዝመስል ሃሰስ ኢልካ ምዝማድ ዘይስገር ይኸውን ኣሎ።
ምስዚ ብዝተተሓሓዘ ወሳኒ ግደ ህዝቢ ዘንጊዕካ፡ ጫፋት መመዚዝካ ናይ ምጉታት ዝንባለታት ከም ዝንጸባረቕ ንዕዘብ ኣለና። ጉጅለ ህግደፍ ንህዝቢ ኤርትራ ዝህልዎ ረብሓ ኣብ ዘይነጸረሉ፡ ካብ በትሪ ምዕራባውያን ንምህዳም ብዝመስል፡ ምስ በዓል ሩሲያ ይሻረኽ ኣሎ። በቲ ካልእ ወገን ድማ “ንሓንሳብ ምስ ሓይልታት ትግራይ፡ ንሓንሳብ ድማ ምስ ሓይልታት ምክልኻል ኤርትራ” ኢና ዝቃንኦም ድምጽታት ዝብርኹ ዘለዉ ይመስሉ። እቲ ዝያዳ ቆላሕታ ዘድልዮ ከኣ፡ ኣብ ቅድሜና ካብዞም ጫፋት ወጻኢ ካልእ ምርጫ ከምዘየለ ኣምሲልካ ብምቕራብ፡ ነቲ ነዚ ጫፋት ዘይረዓመ ወገን፡ ካብ ቃልሲ ከም ዝበኾረ ኣምሲልካ ብምውሳድ ንስኻ ጥራይ ብጉዳይ ህዝቢ እትሕለቕ ኣምሲልካ ምቕራብ ሓሓሊፉ ይቀላቐል ምህላዉን እዩ። ብመሰረቱ ግና ሓደ ጫፍ ጥራይ ምጉታት፡ ንድሌት ህዝቢ ዘየንጸባርቕን ዘየሳትፍን፡ ከኸትሎ ብዛዕባ ዝኽእል ሳዕቤን ኣርሒቑ ዘይእምት ኣብ ርእሲ ምዃኑ፡ ንሓቢርካ ኣብ ልዕሊ ህግደፍ ምዕዋት ዘይሕግዝ ስለ ዝኸውን ኣሰካፊ እዩ።
ህዝቢ ዝማእከሉ፡ ሓደ ጫፍ ጥራይ ሒዝካ ምኻድ ዘኸትሎ ኣሉታዊ ሳዕቤን ዝተረደአ፡ ሓቢርካን ተኸኣኢልካን ኣብ ናይ ሓባር መድረኽ ቃልሲ ተዓዋቲ ምዃኑ ዝተገንዘበ ሓቛፊ ምርጫ ከም ዘሎ ምግንዛብ የድሊ። ነዚ ናይ ምክእኣልን ምጽዉዋርብ ምርጫ ምሓዝ፡ ካልእ ኩሉ ገዲፍካ ብህዝቢ ዝምእከል፡ ዝሓሸ መጻኢ ዝጥምትን ሰላም ዘውሕስን ምዃኑ ምግንዛብ የድሊ። ካብኡ ሓሊፉ ናብ ሓቢርካን ተኸባቢርካን ትዕወተሉ፡ ልዕልና ህዝብታት ተውሕሰሉ፡ ኣብ ጉዳይካ ናይ ምውሳን ነጻነትካ እትዕቅበሉ ተዓዋቲ ዝምድና ምስ ጐረባብቲ ዝወስድን መገዲ’ውን እዩ።
ጉዳያት ደባሊቕካ፡ በቲ ሓደ ወገን ንህዝባዊ ወሳንነት ከተሕይልን ከተውሕስን፡ በቲ ካልእ ወገን ከኣ ጸቢብ ውልቃውን ጉጅላውን ድሌታትካ እተንግሰሉ መንገዲ ምኽታል ዝቃደዉ ኣይኮነን። ናይዞም ንሓርነት ንቃለስ ዘለና ኤርትራዊ ወገናት ምርጫ፡ ልዕሊ ኩሉ ልኡላውነትን ናጽነትን ህዝብን ሃገርን ቅድሚት ምስራዕ ዘይዝለል እዩ። ነዚ ዓቂብካ፡ ኣብ ዲሞክራስያዊ መስርሕ ካብ ህዝቢ ብእትረኽቦ ተቐባልነትን ፈቓድን ናብ ስልጣን ምምጻእ ግና ሓላል እምበር ሓራም ኣይኮነን። ጉጅለ ህግደፍ ንማእከላይ ግደ ህዝቢና ኣብ ገዛእ ጉዳዩን ሃገሩን ደፊኑ እዩ ዝቕጽል ዘሎ። እሞ እቶም ኣንጻርዚ ጥልመት ንቃለስ ዘለና ሓይልታት ለውጢኸ፡ ጫፋት እናጎተትና ሓድነትና ብምድኻም፡ ብሓባር ናይ ምቅላስ ዕድልና ኣምኪናዶ መፍቶን ግዳይን ናይ ህግደፍ ንኸውን ወይስ ብናይ ሓባር ቅልጽም፡ ንቂመኛ ጸላኢ ህዝብና ንሰብር?


text:
ኣብ ፓርክ ኢንዳስትሪ መቐለ ኣብ ምፍራይ ኣልባሳት ዝተዋፈረ ኩባንያ ኬይ ፒ ኣር ናብ ስራሕ ብምእታው ዛጊድ ብኽልተ ዙር ልዕሊ 200 ሽሕ ኣልባሳት ናብ ወፃኢ ሰደድ ከምዝገበረ ሎሚ ኣብ ዝተኻየደ ስነስርዓት ምረቓ ተሓቢሩ።
እቲ ፋብሪካ ንልዕሊ 700 መናእሰይ ናይ ስራሕ ዕድል ፈጢሩ ኣሎ። ብ2.5 ሚልየን ዶላር መበገሲ ካፒታል ስራሕ ዝጀመረ ኩባኒያ፥ ምክትል ርእሰ ምምሕዳር ክልል ትግራይ ዶክተር ደብረፅዮን ገብረሚካኤል ተረኺቦም ኣብ ዘስምዕዎ ዘረባ ኣብ ትግራይ ቁጠባዊ ስግግር ንምምፃእ ብኢንዳስትሪ ክምራሕ ኣለዎ ኢሎም::
ሎሚ ዝተመረቐ ፋብሪካ ኣልባሳት ኬይ ፒ ኣር ናብ ኣሜሪካ ብቐጥታ ሰደድ ዝገብር እዩ እቲ ስራሕቲ ንምስፉሕ ድማ ድልየት ከምዘለዎ'ውን ገሊጾም:: ብፍላይ ምስ ኤርትራ ዝተፈጠረ ሰላም እውን ወፍሪ ኣብ ምስሓብ ግደ የብርክት ኣሎ:: ኣብ ዓውዲ መዓድን ሰብ ሃብቲ ክሳተፉ ጻውዒት ዘቕረቡ ዶክተር ደብረፅዮን ኣብ ዝተፈላለዩ ከባቢታት ትግራይ ብዓይነቱ ዝተፈላለየ ነዳዲ ኣሎ ኢሎም:: እቲ ነዳዲ ካብ ውሽጢ እምኒን ኣኻውሕን ፈንጭልካ ብምምኻኽ ዝርከብ ምኻኑ ብመፅናዕቲ ከምዝተረጋገፀ ኣብሪሆም።
እዚ ዑቑር ሃብቲ ናብ ረብሓ ንምውዓል ዓብይ ወፍሪ ዝሓትት ብምኻኑ ዓቕሚ ዘለዎም ዓለም ለኸ ትካላትን ሰብ ሃብትን ብቐፃሊ ብምስታፍ ናብ ረብሓ ዝውዕለሉ ፃዕሪታት ይግበር ኣሎ ኢሎም::


text:
ሕብረት ኣፍሪካን ሕቡራት መንግስትታን ኣብ ሱማሊያን ሱዳንን ንዝገብሩዎ ፃዕርታት ዝሕግዙ 370 ኣባላት ዓቃቢ ሰላም ከምትልእኽ ዝገለፁ ናይ ብሪታኒያ ቀዳማይ ምንስቴር ዴቪድ ካምረን ብዛዕባ እቲ ትልሚ ብዋና ፀሓፊ ሕቡራት መንግስትታ ባን ኪ-ሙንን ብፕሬዝዳንት ኦባማን ሎማዕንቲ ሰኒ ኣብ ኒው ዮርክ ዝካየድ ኣብ ዝተኣናገድ ኮንፈረንስ ክእውጁ እዮም።
ኣብ ዙሪያ ዓለም ዝተዋፈሩ 125 ሽሕ ዓቀብቲ ሰላም ተወሳኺ ወታደራት ንምውፋይ መራሕቲ 50 ሃገራት ኣብቲ ኮንፈረንስ ክሳተፉ እዮም።
እቲ ትልሚ ትማሊ ሰንበት ንጋዜጠኛታት ዕላዊ ዝገበሩ ካምረን 70 ወታደራዊ ሰራሕተኛታት ናብ ሱማሊያ ክልኣኹ እዮም።ንተልእኾ ሕብረት ኣፍሪካ ኣብ መዳያት ሕክምና፣ምህንድስናን ሎጂስቲክስን ሓገዝ ከክህቡ እዮም።ብሪታኒያ ካብዚ ብተወሳኺ ክሳብ 300 ዝኾኑ ወታደራት ናብ ደቡብ ሱዳን ክትልእኽ እያ፤እቶም ኣባላት ዓቀብቲ ሰላም ኣብ ምህንድስና ሓገዝ ክህቡ እዮም።


text:
Radio Erena: 04 February 2019
ከንቲባ እስራኤላዊት ከተማ ፔታህ ቲክቫ፣ ነበርቲ ዝኾኑ ዜጋጋት፣ ኣብ ልዕሊ ስደተኛታታትን ሓተቲ ዑቕባን ምክትታል ክገብሩ ትእዛዝ ከምዘመሓላለፈ ማዕከን ዜና ሃረጽ ሓቢሩ።
ከንቲባ ራሚ ግሪንበርግ ነዚ ትእዝዛ ዘመሓላለፈ፣ ካብ ኤርትራን ሱዳንን ንዝመጹ ስደተኛታትን ሓተቲ ዑቕባን ካብታ ከተማ ንምርሓቖም’ዩ ተባሂሉ።
እንተኾነ እቲ ንሱ ኣመሓላሊፍዎ ዘሎ ትእዛዝ፣ ንበዓል መዚ ስድተኛታት እታ ሃገር ዝምልከት ስለዝኾነ ሕጋውነት የብሉን’ዮም ዝብሉ ንመሰል ስደተኛታት ዝጣበቑ ትካላት እታ ሃገር።
ከንቲባ፣ ራሚ ብዛዕባ’ዚ ንሱ ዘመሓላለፎ ትእዛዝ መብርሂ ክህብ እንከሎ፣ ንከተማና ካብ ገበን ንምውሓስ’ዩ ድሕሪ ምባሉ፣ እዚ ትእዝዛ እዚ ነቶም ብዘይፍቓድ ንዝኣትዉ ዝምልከት ምዃኑ ጠቒሱ።
መንግስቲ እስራኤል፣ ኣብ ክፉት ቤት ማእሰርቲ ኾልት ሒዝዎም ንዝነበረ መብዛሕቶም ዜጋታት ኤርትራ ዝኾኑ 480 ሓተቲ ዑቕባ ፔታህ ቲክቫ ናብ እትርከበን ሸውዓተ ከተማታት ኣትዮም ከይሰርሑ ከምዝኸልከሎም ዝፍለጥ’ዩ።
ይኹን’ምበር ብዛዕባ’ዚ ነቶም ሓተቲ ዑቕባ ዝተዋህቦም ውሳኔ፣ ኣብቲ ሒዞሞ ዘለዉ ቪዛ ምልክት ዝተገብረሉ ስለዝኾነ፣ ናይ ምጽራዩ መስርሕ ንበዓል መዚ ስደተኛታት ደኣ’ምበር ንከንቲባ እታ ከተማን ነበርታን ዝምልከት ከምዘይኮነ ተጣበቕቲ መሰል ስደተኛታት የተሓሳስቡ።
ኣብ ፔታህ ቲክቫ፣ መብዛሕቶም ዜጋታት ኤርትራን ሱዳንን ዝኾኑ ኣስታት 2 500 ስደተኛታትን ሓተቲ ዑቕባን ኣለዉ።
እዚ ብዝሒ’ዚ ሓደ ሚእታዊት ካብ ጠቕላሊ ነበርቲ ናይታ ከተማ ምዃኑ ጸንጻን ሃረጽ የነጽር።


text:
ዓለም ለኸ ማሕበር ሙስልም ትግራይ ኣል-ነጃሺ ኣትላንታን ሲያትልን 450 ሽሕ ቅርሺ ንሰራሕተኛ ቴሌቭዥን ትግራይን ድምፂ ወያነ ትግራይን ሓጊዞም፡፡
እቶም ኣባላት እናጠመየ ንህዝቡ ዘገልግል ንዘሎ ሰራሕተኛ ቴሌቭዥን ትግራይን ድምፂ ወያነ ትግራይን ዋላ እኹል ኣይኹን ኣብ ጎኑ ከምዘለዉ ንምርግጋፅ እዚ ሓገዝ ከምዘበርከቱ ብወከልቶም ገሊፆም፡፡
ኣባላት ዓለም ለኸ ማሕበር ሙስልም ትግራይ ዝኾኑ ኣል-ነጃሺ ኣትላንታን ሲያትልን 450 ሽሕ ቅርሺ ንሰራሕተኛታት ቴሌቭዥን ትግራይን ድምፂ ወያነን ብሓገዝ ዘበርከቱ እንትኾኑ እናጠመየ ንህዝቡ ኣብ ምንቃሕን ዝተፃረየ ሓበሬታ ኣብ ምቕባልን ንዝርከብ ሰራሕተኛ ቴሌቭዥን ትግራይን ድምፂ ወያነን እዚ ሓገዝ ንምብርካት ከምዘለዓዐሎም ምክትል ኣቦወንበር ዓለም ለኸ ማሕበር ሙስልም ትግራይ ኣይተ ንርሑሰን ዓብደል ቃድር ገሊፆም፡፡
ቀትርን ለይትን ከይበለ እናጠመይ ንዝቃለሰ ዘሎ ሰራሕተኛ ቴሌቭን ትግራይን ድምፂ ወያነ ትግራይን ዘለዎ ፀገም ተረዲእኹም እዚ ሓገዝ ምብርካትኩም ዝለዓለ ምስጋና ኣለና ኣለና ክብሉ ነቲ ሓገዝ ዝተረከበቡ ኣባል ማሕበር ምትሕግጋዝ ኮሚቴ ቴሌቭዥን ትግራይ ጋዜጠኛ ዳሞራ ያሕያን ዳይሬክተር ምምሕዳር ሓይሊ ሰብ ድምፂ ወያነ ትግራይ ኣይተ መንክር ግርማይን ገሊፆም፡፡
ዓለም ለኸ ማሕበር ሙስልም ትግራይ ኣብ ትግራይ ንዘሎ ሰብ ስራሕ ዓፀባ ንምቅላል ንብርክት ዝበሉ ወገናት እናሓገዘት ከምዝመፀትን ሕዚ እዉን ሓገዛ ኣጠናኺራ ከምእትቕፅል ድማ ኣባላት እታ ማሕበር ከሊፆም፡፡
ብኣሸናፊ ዳርጌ


text:
Radio Erena: 17 December 2017
መንግስቲ ኢትዮጵያ ኤርትራ ኣብ እትርከበን ሓያሎ ሃገራት ዝነብሩ ውልቀሰባት ጽኑዕ ናይ ሳይበር ምክትታል ከምዝገብር ተገሊጹ።
ኣብ ካናዳ ዝመደበሩ ‘ሲቲዘን ላብ’ ኣብ ዘቕረቦ መጽናዕታዊ ጽሑፍ፣ ኣብ ኣመሪካ፣ ብሪጣንያን ካልኦት ሓያሎ ሃገራት ዝነብሩ ተወላዶ ኦሮሞ ዝኾኑ ተጣበቕቲ መሰላት፣ ሰራሕተኛታት ሜድያን ካልእ ሞያ ዘለዎም ውልቀሰባት ኮምፕዩተራቶም ብምጥላፍ ጽኑዕ ምክትታል ከምዝገብረሎም ኣነጺሩ።
እዚ ካብ እስራኤላዊ ትካል ከምዝተገዝአ ዝፍለጥ ናይ ኮምፕዩተር ቫይረስ ብመልክዕ ናይ ኢመይል መልእኽቲ ምስ ተሰደ፣ ምሉእ ሓበሬታ ዘመሓላልፍ ክኸውን እንከሎ፣ ዛጊት ናይ 43 ፍሉጣት ውልቀሰባት ኮምፕዩተራት ጠሊፉ ኣሎ።
እቶም ክኢልታት መጽናዕቲ ኣብ ዘካዪዱሉ ዝነበሩ እዋን፣ ኣብ ኤርትራ ዝርከባ ገለ ትካላትን መንግስታዊ ቤትጽሕፈታትን እውን በዚ መንግስቲ ኢትዮጵያ ዘካየዶ ናይ ሳይበር መጥቃዕቲ ግዳያት ከምዝኾና ኣብቲ ጸብጻብ ሰፊሩ’ሎ።
እቲ ናብ ውልቃዊ ኣድራሻ ዝለኣኽ ኢመይል፣ ካብ ህቡባት ኤርትራውያን መርበባት ሓበሬታ ከምዝተላእከ ዘምስል ኮይኑ፣ ነቲ ዝተላእከ ቪድዮ ንምርኣይ ኣብ ዝፍተነሉ እዋን፣ እቲ ኮምፕዩተር ኣብ ትሕቲ ምሉእ ቁጽጽር’ቲ ናይ መንግስቲ ኢትዮጵያ ናይ ሳይበር ስለያ ትካል ከምእትኣቱ ይገብር።
ነቲ ናይ ስለያ ሶፍትወር ዝሸጠ እስራኤላዊ ትካል ብዛዕባ’ዚ መንግስቲ ኢትዮጵያ ዘካይዶ ዘሎ ውልቀሰባትን ትካላት መንግስትን ዘይሕጋዊ ምክትታል ተሓቲቱ ኣብ ዝሃቦ መልሲ፣ ቀንዲ ኣገልግሎት’ቲ ሶፍትወር ግብረሽበራ ንምቁጽጻርን ድሕነት ህዝብን ሃገርን ንምሕላውን ደኣምበር ውልቃዊ ህይወት ዜጋታት ንምቁጽጻር ኣይኮነን ይብል።
ብሲቲዘንላብ ዝቐረበ ጸብጻብ ከምዝሕብሮ፣ መንግስቲ ኢትዮጵያ ካብ 2016 ጀሚሩ ነዚ ውልቀሰባትን ትካላትን ናይ ምክትታል መስርሕ ከምዝጀመሮን፣ ነቲ ምክትታል ዘካይድ ማእከል ኣብ ኢትዮጵያ ከምዝርከብን የመልክት።
ኣቐድም ኣቢሉ’ውን ኣብ መርበብ ሓበሬታ ዝነጥፍ ናይ ጸጥታ ትካል ማለት Ethiopia’s information network security agency (INSA) ኣብ ኣመሪካ ዝመደበሮም ኢትዮጵያውያን ጋዜጠኛታት ናይ ምጥላፍ ፈተነታት ከምዘካየደ ይግለጽ።
ገለ ካብ’ቶም በዚ ናይ ስለያ ትካል ተጠቒዖም ዘለዉ ውልቀሰባትን ትካላትን ኣብ ኤርትራ፣ ካናዳ፣ ጀርመን፣ ኣውስትራልያ፣ ኣመሪካ፣ ደቡብ ኣፍሪቃን ካልኦት ሓያሎ ሃገራትን ይርከቡ።
==============================


text:
ትካላት ወሃብቲ ኣገልግሎት፡ ካብ ገበን ሓራ ብምዃን፡ ኣብ ምክልኻሉ ከምኡ’ውን ኣብ ምቅላዕ ገበነኛታት ተራአን ከዕዝዛ፡ ፖሊስ ዞባ ማእከል ጸዊዑ።
ኣዛዚ ቀዳማይ መደበር ሰርጀንተ በየነ ርእሶም ነዚ ጻውዒት’ዚ ዘቕረበ፡ ብ8 ሓምለ ንልዕሊ 150 ወነንቲ ትካላት ወሃብቲ ኣገልግሎት ኣብ ዝገበሮ ሰሚናር’ዩ።
ድልዱል ዝምድናን ስጡም ምትሕብባርን ፖሊስን ህዝብን ኣብ ምክልኻልን ምንካይን ገበን ወሳኒ ግደ ከምዘለዎ ዝጠቐሰ ሰርጀንተ በየነ፡ ወነንቲ ትካላት ወሃብቲ ኣገልግሎት ብሕጊ ክመላለሱ፣ ገበኛታት ናብ ሕጊ ብምቕራብ ድማ ኣውሓስቲ ሰላምን ርግኣትን ከባቢኦም ክኾኑ ኣዘኻኺሩ።
ኣብ ቀዳሞት 6 ኣዋርሕ ናይ 2022፡ ኣብ ቀዳማይ መደበር ፖሊስ ካብ ዝተመዝገቡ 966 ገበናትን በደላትን፡ እቶም 804 በደላት ክኾኑ ከለዉ፡ 56 ድማ ምስ ምትላል ቸክ ዝተተሓሓዙ ምዃኖም’ውን ሓቢሩ።
ትካላት ወሃብቲ ኣገልግሎት ብሓፈሻ፡ ወነንቲ ኣብያተ-መሸጣ ኣልኮል ድማ ብፍላይ ብሕጊ ዝተኸልከለ ንጥፈታት ካብ ምክያድን ንትሕቲ ዕድመ ኣገልግሎት ካብ ምሃብን ክቑጠቡ ዘጠንቀቐ ሰርጀንተ በየነ፡ ብሚኒስትሪ ጥዕና ዝወጸ ንምትካኽ ሽጋራ ዝምልከት መምርሒ’ውን ብዕቱብ ከተግብሩ ኣተሓሳሲቡ።
ተሳተፍቲ ኣብ ዝሃብዎ ርእይቶ፡ እቲ ርክብ ኣብ ሕጊ ንዝጸንሖም ኣፍልጦን ንቕሓትን ዝድርዕ ምዃኑ ብምግላጽ፡ ሚኒስትሪ ጥዕና ዘውጸኦ ምትካኽ ሽጋራ ኣብ ትካላት ወሃብቲ ኣገልግሎት ዝኽልክል መምርሒ፡ ቀጻሊ ጎስጓስ ክግበረሉ ተላብዮም።


text:
‘ስርዓተ ፈደራሊዝም፣ ንክልላት ዝሓቆፈን እተን ክልላት ሙሉእ ነፃነት ዘለወን ማለት’ዩ’ ዝበለ ኣቶ ሙሉጌታ ኣረጋዊ ብወገኑ 'እቲ ኣብ ኢትዮጵያ ይትግበር ዘሎ ስርዓት ግና ማእከላይ መንግስቲ ኣብ ጉዳይ ክልላት ጣልቃ ዝኣትወሉን እተን ክልላት ድኹማት ፈደራላዊ መንግስቲ ግና ዝሓየለሉ’ዩ’ በለ። ኣቶ ዳደ ግና ምስ’ዚ ሓሳብ’ዚ ኣይሰማማዕን።
መንግስቲ ኢትዮጵያ ‘ከምጠንቂ’ቲ ግጭት ዝጥቀስ ማስተር ፕላን ኣዲሳበባን ከባቢኣን ኮይኑ ዘሎ ብህዝቢ ምይይጥ ስለዘይተገብረሉ’ዩ ዝብል። 'ስለምንታይ ምይይጥ ኣይተገበረሉን ንዝብል ሕቶ ግና መልሲ ኣይሃበሉን ምኽንያቱንም መንግስቲ ባዕሉ ተሓታታቲ ስለዝኾነ' ይብል ኣቶ ሙሉጌታ።
‘ምምሕዳር ቀ/ሚ ኃይለማርያም ደሳለኝ እታ ሃገር ኣጓኒፉዋ ዘሎ ብድሆታት ተፈቲሖም ንክሪኡ ድልየቶም ይመስለኒ። ግን እቲ ጸገም ኮይኑ ዘሎ ንካቢነ ኣይቀየርዎን፣ ክልቲኡ ፓርላማ ኣብ ቁፅፅር ኢህወዴግ’ዩ ዘሎ፣ ምኒስቲራትን ኣፈፀምትን’ውን ኣይተቀየሩን። ስለዚ ነዚ ፀገማት ዝፈጠረ ኣመራርሓን መሓውርን ሒዝካ ክፍትሑ ኣይኽእሉን’ ይብል ጋሻና።
ምሉእ ትሕዝቶ ንምስማዕ አብዚ ይኸአል።


text:
ኣብ ኣሜሪካ እናዓበየ ይኸይድ ምስ ዘሎ ኣብ ናይ ሓሶት ዩኒቨርሲቲታት ምክትታል ትምህርቲ ብዝተኣሳሰረ ፖሊስ ኣብ መላእ እታ ሃገር ን138 ናይ ወፃኢ ዜጋታት ኣብ ትሕቲ ቀይዲ ከምዘእተወን እቲ ማእሰርቲ ከምዝቕፅልን ሰበስልጣን ገሊፆም።
ብፌደራል መንግስቲ ዝቐረበ ክሲ ከምዝሓበሮ ተማሃሮ ድግሪ ከምዘይረኽቡ እናፈለጡ፣ኣብ ኣሜሪካ ግን ብሕጋዊ ኣገባብ ንምስራሕ ክፈቀደሎም ኮነ ኢሎም ብምጭብርባር ቪዛ ተጠርጢሮም ይብል።
እቲ ኽሲ ብምውሳኽ “ናብ መምሃሪ ክፍሊ ኣትዮም ከምዘይምሃሩ፤ድግሪ ንምርካብ ዘኽእሎም ትምህርቲ ከምዘይረኸቡ እናፈለጡ ናይ ተማሃራይ ቪዛ ብምሓዝ ናይ ስራሕ ፍቓድ ዝረኸቡ እዮም’’ ይብል ።
ናይ ኣሜሪካ ሚንስትሪ ሃገራዊ ድሕነት ኣብ 2015 ኣብ ከተማ ዲትሮይት ክፍለ ግዝኣት ሚቺካጋን ‘’ፋርሚንግተን’’ ብዝብል ሽም ናይ ሓሶት ዩኒቨርስቲ ፈጢሩ።እቲ ብዘይ ዝኾነ ይኹን ካምፓስ፣ፋካልቲ፤ናይ ኣሜሪካ ትካል ላዕለዋይ ትምህርቲ ኣፍልጦ ዘይብሉን ዩኒቨርስቲ ብሓሶት ካብ ዝጣየሽ ልዕሊ 600 ዜጋታት ወፃኢ ከምዝተመዝገቡ መንግስቲ ኣሜሪካ ገሊፁ’ሎ።


text:
ኣድቂቕካ ዝመተርካዮን ሓሲብካ ዝገበርካዮን እቲ ነይሓንቕ እቲ ነይሓምቕምስ ተውከልቲ ትግራይ እትራኸብ ግዝያዊት ሓይሊ ዕማም ቆይማ
ወደብ ዓሰብ ብኽልተ መነጽር!ኣብ ኤርትራ ብሓፈሻ ወደብ ዓሰብ ድማ ብፍላይ ዘሎ ኣታሓሳስባ ኢትዮጵያን እንታይ ይመስል፧ ኤርትራውያን ከ ብኸመይ ንሕዞ፧
ወዲ ትካቦኣብ መንጎካ ኣሎ ፈታኒ
ሓሳብ ልብካ በታኒ ኣሰፋው ተኸስተERISAT: ኢሰያስ ኣብይን ንጥምየት ከም ፖለቲካዊ መሳርሒ እዮም ዝጥቀሙሉ ዘለዉ። ዶር ኣሰፋው ተኸስተERISAT: ኢሰያስ ኣብይን ንጥምየት ከም ፖለቲካዊ መሳርሒ እዮም ዝጥቀሙ
ERISAT: ኢሰያስ ኣብይን ንጥምየት ከም ፖለቲካዊ መሳርሒ እዮም ዝጥቀሙሉ ዘለዉ። ዶር ኣሰፋው ተኸስተERISAT: ኢሰያስ ኣብይን ንጥምየት ከም ፖለቲካዊ መሳርሒ እዮም ዝጥቀሙሉ ዘለዉ። ዶር ኣሰፋው ተኸስተERISAT: ኢሰያስ ኣብይን ንጥምየት ከም ፖለቲካዊ መሳርሒ እዮም ዝጥቀሙሉ ዘለዉ። ዶር ኣሰፋው ተኸስተERISAT: ኢሰያስ ኣብይን ንጥምየት ከም ፖለቲካዊ መሳርሒ እዮም ዝጥቀሙሉ ዘለዉ። ዶር ኣሰፋው ተኸስተERISAT: ኢሰያስ ኣብይን ንጥምየት ከም ፖለቲካዊ መሳርሒ እዮም ዝጥቀሙሉ ዘለዉ። ዶር ኣሰፋው ተኸስተERISAT: ኢሰያስ ኣብይን ንጥምየት ከም ፖለቲካዊ መሳርሒ እዮም ዝጥቀሙሉ ዘለዉ። ዶር ኣሰፋው ተኸስተ
ዓለምለኻዊ ይኣክል ብሓባራዊ ወፍሪ ኣብ 6ተ ከተማታት ኤርትራ በረርቲ ጽሑፋት ዘርጊሑ! #ጽምዶ #Eritrea #Yiaklዓለምለኻዊ ይኣክል ብሓባራዊ ወፍሪ ኣብ 6ተ ከተማታት ኤርትራ በረርቲ ጽሑፋት ዘርጊሑ!
ERISAT: ሚልክያስ ስቅታ ህዝቢ ዝሰበረ ጋዜጥኛ| ሳሚኤል ቢዘን |ሚልክያስ ኣብዘይ ግዜኡ ዝተወልደ ሰብ'ዩ| ሚኪኤል ግርማይኤሪሳት ካብ ጥቅምቲ 2018 ጀሚራ፡ ናብ ውሽጢ ኤርትራ፡ ማእከላይ ምብራቕን ምብራቕ ኣፍሪቃን ኣብ መዓልቲ 24 ሰዓታት፡ ሰሙን ምሉእ፡ ብሳተላይት መደባት ቴለቪዥን ትፍኑ። ክሳዕ ሎሚ ብኣርባዕተ ቛንቋታት እትፍኑ ዘላ ኤሪሳት፡ ዓቕሚ እናወሰኸት ብኹሉ ኤርትራዊ ልሳናት መደባታ ክትፍኑ እያ። ኤሪሳት፡ ህዝቢ ኤርትራ ኣብ ሃገራዊ ጉዳያቱ ዘገድሶ ሓቂ ንኽድህስስ፡ ኩነታት ሎሚ ንኽርዳእ፡ ንጽባሕ ሰላም ከምጽእ ዘተ ኽካይደላ ዝቘመት ሃገራዊት መስመር ቴለቪዥን እያ። ኤሪሳት፡ ኣብ ሓንቲ ልኡላዊት ኤርትራ፡ ምእንቲ መላእ ህዝቢ ኤርትራ፡ ንናይ ሓባር መጻኢ፡ ብናይ ሓባር ራኢ፡ ኣብ ፍቓድ ዜጋታት ተሰሪቱ ኣብ ዝትከል ደሞክራሲ ትኣምን።
ERISAT: ሰሙናዊ ፍጻሜታት ~ ሰራዊት ኢማራት ዓረብ ካብ ወደባት ኤርትራ ብተበተብ ይወጽእ ኣሎ።ኤሪሳት ካብ ጥቅምቲ 2018 ጀሚራ፡ ናብ ውሽጢ ኤርትራ፡ ማእከላይ ምብራቕን ምብራቕ ኣፍሪቃን ኣብ መዓልቲ 24 ሰዓታት፡ ሰሙን ምሉእ፡ ብሳተላይት መደባት ቴለቪዥን ትፍኑ። ክሳዕ ሎሚ ብኣርባዕተ ቛንቋታት እትፍኑ ዘላ ኤሪሳት፡ ዓቕሚ እናወሰኸት ብኹሉ ኤርትራዊ ልሳናት መደባታ ክትፍኑ እያ። ኤሪሳት፡ ህዝቢ ኤርትራ ኣብ ሃገራዊ ጉዳያቱ ዘገድሶ ሓቂ ንኽድህስስ፡ ኩነታት ሎሚ ንኽርዳእ፡ ንጽባሕ ሰላም


text:
September 11, 2021
ኣሰር’ቲ ኣካል ባህሊ ህዝቢ ኤርትራ ኰይኑ ዝቕጽል ዘሎ፣ ቅድሚ 40 ዓመት ኣብ ግዜ ሓርነታዊ ቃልሲ ኣብ ከተማ ቦሎኛ ኢጣልያ ዝፈለመ ፌስቲቫል ኤርትራውያን ብምኽታል፣ ኣብ 2004 ኣብ ሳዋ ዝፈለመ ሃገራዊ ፌስቲቫል መንእሰያት፣ መተኣኻኸቢ መድረኽ ኤርትራውያን መንእሰያት ካብ ውሽጥን ካብ ደገን ብምዃን፣ ኣብ ነፍሲ-ወከፍ ክልተ ዓመት ብድምቀት ክጽንበል ካብ ዝጅምር ድሮ 10ይ ዓመቱ ሒዙ’ሎ። ሃገራዊ ፌስቲቫል መንእሰያት፣ መንእሰያት ብምልኣት ልቢ ዝናፍቕዎ፣ ከም ኣካል ውጥናቶም ገይሮም ዝሰርሕሉ፣ ኣካል ዓውደ-ኣዋርሕና ኰይኑ ኣሎ። 6ይ ሃገራዊ ፌስቲቫል መንእሰያትን ምምራቕ መበል 27 ዙርያ ሃገራዊ ኣገልግሎትን ከኣ ካብ 18-20 ሓምለ 2014 “ክብርታትና መርሓና!” ኣብ ትሕቲ ዝብል መሪሕ ቴማ፣ ኣብ’ታ ማእከል ስሕበት ኤርትራዊያን መንእሰያት ካብ ውሽጥን ካብ ደገን ኰይና ዘላ ከተማ ሳዋ ብዝማዕረገ ኣገባብ ኣብ ምጽንባል ይርከብ። “ክብርታትና መርሓና!” ዝብል መሪሕ ቴማ ናይ ሎም ዘበን ፌስቲቫልና፣ መንእሰይ ወለዶ፣ ነዞም ካብ ወለዶታት እናተወራረሱ…


text:
ናይ ዩናይትድ ስቴትስ ፕሬዝዳንት ባራክ ኦባማ ለውጢ ኩነታት ኣየር ቁጠባውን ጸጥታውን ኣገዳስነቱ ዓብዪ'ዩ ስለዚ ብዘይውዓል ሕደር ክፍታሕ አለዎ ኢሎም።ንሶም ነዚ ዝብሉ መራሕቲ ዓለም ብዛዕባ ለውጢ ኩነታት ኣየር ጉባኤ የካይድሉ ካብ ዘለው ከተማ ፓሪስ ኣብዝሃብዎ ጋዜጣዊ መግለጺ እዮም።
ፕሬዝዳንት ኦባማ ሙቐት ዓለም በቲ ሕጂ ዘለዎ እንተድኣ ቀጺሉ ቁጠባውን ጸጥታውን ሳዕቤኑ ከቢድ ክኸውን እዩ ኢሎም።
'ዓለም በቲ ሕጂ ዘላቶ ሙቐት ክትቕጽል እንተፈቒድና፣ናይ ባሕሪ ብራኸ በቲ ዝኸደሉ ዘሎ ፍጥነት እንተቀጺሉ፣ኩነታት ኣየር ብዘይግመት ኣገባብ ምቅይያሩ እንተቀጺሉ ዝዓበየ ኽፋል ቁጠባውን ወታደራውን ጸጋታትና ንምዕባለ ህዝብና ከይኮነስ ብዙሕ ከይጸናሕና ንዝፍጠሩ ሳዕቤናት ለውጢ ዓለምና ክነውዕሎ ኢና' ይብሉ ፕረዝደንት ኦባማ።
73 ኩባንያታት ዩናይትድ ስቴትስ ኣብ ለውጢ ኣየር ስጉምቲ ክውስዳ ድጋፍ ንምሃብ ቃል ከምዝኣተዋ ቤተ-መንግስቲ ኣሜሪካ (ዋይት ሃውስ) ሎሚመዓልቲ ሶሉስ ኣፍሊጡ’ሎ።ናብ ኣየር ዝፍነው መርዛም ጋዝ ክሳብ 50 ሚእታዊት ዝበጽሕ ከምዘጉድላ ምጥቃመን ማይ ድማ ብ80 ሚእታዊት ከምዝቕንሱ ካብ ዝተቐመጡ ሸቶታት ምዃኖም ተፈሊጡ'ሎ።
ምሉእ ትሕዝቶ ጸብጻብ አብዚ ምስማዕ ይኸአል።


text:
ዜጠኛ ኣማኑኤል እያሱ ምስ ቴሌቪዥን ትግራይ ብስካይፒ ኣብ ዝገበሮ ቃለ መሕትት ስትራቴጅካዊ ረብሓ ህዝቢ ኤርትራን ህዝቢ ትግራይን ብሓባር ዝረጋገፅ ምዃኑ ስለ ዝፈልጥ እዩ ኢሳያስን ጉጅልኡን ኣብ ፅልኢ ህዝብታት ትግራይን ኤርትራን ኣበርቲዖም ዝሰርሑ ዘለዉ ክብል ጋዜጠኛ ኣማኑኤል እያሱ ምስ ቴሌቪዥን ትግራይ ብስካይፒ ኣብ ዝገበሮ ቃለ መሕትት ገሊፁ፡፡
ርክብ ህዝብታት ትግራይን ኤርትራን ናብ ንቡር ንምምላስ ስርዓት ዉልቀ መላኺ ኢሳያስ ኣፈወርቂ ኣብ ልዕሊ ህዝቢ ትግራይ ንዝፈፀሞ ገበን ጀኖሳይድ ኩሉ ኤርትራዊ ኣፍልጦ ብምሃብ ነቲ ተግባር ክኹንኖ ይግባእ ኢሉ ጋዜጠኛን መስራቲ ቴሌቪዥን ኣሰናን ኣማኑኤል እያሱ፡፡
ጋዜጠኛ ኣማኒኤል እያሱ ምስ ቴሌቪዥን ትግራይ ብፍሉይ ኣብ ዝገበሮ ቃለ መሕትት ንቡር ርክብ ህዝብታት ትግራይን ኤርትራን ናብ ቦትኡ ንምምላስ ሰራዊት ኤርትራ ካብ መሬት ትግራይ ብህፁፅ ክወፅእ ኣለዎ፤ ኩለና ኤርትራውያን ድማ ኣብ ልዕሊ ህዝቢ ትግራይ ብሰራዊት ኤርትራ ንዝበፀሐ ግፍዒ ኣፍልጦ ክንህቦን ክንኩንኖን ይግባእ ኢሉ፡፡
ስርዓት ህግደፍ ፖሊሲ ፅልኢ እናሰጎመ ዝመፀ እዩ ዝበለ ኣማኒኤል እያሱ እዚ ስርዓት እዚ ንኤርትራ ምስ ኩሎም ጎረባብቲ ሕዚ ድማ ምስ ዓለም የባእሳ ምህላው ኣፍሊጡ፡፡ስርዓት ኢሳያስ ኣብ ልዕሊ ህዝቢ ትግራይ ዝፈፀሞ ግፍዒ ብዓለም ለኸ ተሓለቕቲ ሰብኣዊ መሰልን ኣህጉራዊ ትካላትን ቅቡልነት ዝረኸበ እዮሞ ንሕና ኤርትራውያ ልቢ ንግበር፤ ፈታዊናን ፀላኢናን ንፍለ ኢሉ ኣሎ ጋዜጠኛ ኣማኒኤል እያሱ፡፡ ነባሪ ስትራተጂካዊ ምሕዝነት ህዝቢ ኤርትራ ምስ ህዝቢ ትግራይ እዩ ዝረጋገፅ እሞ ኩሉ ኤርትራዊ ኣብ ዘላቒ ሕውነት ህዝብታት ትግራይን ኤርትራን ክነጥፍ ፀዊዑ፡፡ብዳሞራ ያሕያ


text:
ኣብ ምብራቕ ኣፍሪካ ገበናት ኵናት ፈፂሙ ብዝብል ዓልምለኸ ናይ ማእሰርቲ ትእዛዝ ወፂኡሉ ዝእለሽ ዘሎ ኣዛዚ ሰራዊት መኸተ ጎይታ/ LRA/ ጆሴፍ ኮኒ ኣብ ህድማ ይርከብ።ጉጅለታት ሰብኣዊ መሰላት ኣብ ሱዳን መዕቖቢ ረኺቡ’ሎ ኢሎም ይኣምኑ።
ሳሻ ሌዝነቭ Enough Project ኣብ ዝተብሃለ ትካል ተንታኒት እዮም።ንሶም ሰራዊት መኸተ ጎይታ ሱዳን ንዝሓለፉ ክልተ ዓመታት ክትቆፃፀሮ ኣብዝፀንሐት ከባቢ ከምዝተጠናኸረ ወይክዓ ይጠናኸር ከምዘሎ ፈሊጥና ኣለና ኢሎም።
ብEnough Project ዝወፁ ምስልታት ሳተላይት ከምዝሓበርዎ ክሳብ ቀረባ ማለት’ውን ክሳብ ዝሓለፈ ወርሒ ለካቲት LRA ዝጥቀመሉ መዓስከር ከምዝነበረ እዩ።
LRA ክልቲአን ሱዳንን ደቡብ ሱዳንን ይግብኣኒ ኣብ ዝብልኦ ኣሰሓሓቢ ከባቢ ካፊያ ኪንጊ ይንቀሳቐስ ከምዝነበረ ንዝገልፁ ፀብፃባት ዩናይትድ ስቴትስ ፈሊጣ’ላ፤ምክትታላ’ውን ክትቕፅለሉ እያ ዝበሉ ወሃቢ ቃል ምንስቴር ጉዳያት ወፃኢ ዩናይትድ ስቴትስ ፓትሪክ ቬንትረል‘’ንLRA ንምሕጋዝን ንምሕባእን ዝሕብር ዝኾነ ይኹን ዘእምን መርትዖ እንተድኣ ቀሪቡ ዩናይትድ ስቴትስን ዓለምለኸ ማሕበረሰብ ብሓፈሻን ኣኽቢዶም እዮም ዝርኢዎ።’’ ኢሎም።
ብድምፂ ክዛረቡ ዘይደለዩ ሰበስልጣን ዩናይትድ ስቴትስ ግን ሱዳን ንLRA ኣገዳሲ ሓገዝ ምሃባ ዝቐፀለትሉ ምዃና ዘረጋግፅ እኹል መርትዖ የለን ይብሉ።
ሌሽነቭ ግን LRA ዳግም ንኽውደብ ሱዳን ናይ ግዜን ቦታን ሓገዝ ትህቦ’ላ ይብሉ ።
ተንቀሳቓሲ ሓይሊ ንዘለዎ ብፍላይ ድማ ንኽመዚ ዝበለ ጉጅለ ኢለን ጀነፈር ኩክ ሰራሕተኛ ማእኸል ስትራተጂያዊን ዓለምለኻውን መፅናዕቲ LRA ኣብ ውሽጢ ሰሜንን ደቡብን ሱዳን ክንቀሳቐስ ምኽኣሉ LRA ኣበይ ከምዘሎ ንምፍላጥ እኹል ጠመት ኣይውሃብን ዘሎ ማለት እዩ ይብላ።


text:
መግለጺ ፈጻሚ ኣካል ብኣጋጣሚ መበል 24 ዓመት ናጽነት ኤርትራ
ናጽነትን ልዑላውትን ሃገረ ኤርትራ፡ ኣህጉራዊ ተፈላጥነት ዝረኸበ ሓቂ ካብ ዝኸውን 24 ዓመታት ኮይኑ ኣሎ። በዚ ድማ፡ እቲ ናይ ኤርትራዊ ሃገራዊ ምንቅስቓስ ኣገዳሲ ዕላማ ተረጋግጹ‘ዩ። እዚ ክቡር ዕላማ‘ዚ፡ ውጽኢት ቃልስታት ዝተወሰነ ውድብ፣ ሃይማኖት፣ ኣውራጃ፣ ወይ‘ውን ናይ ቀቢላ ኣይኮነን። እኳ ዳኣ፡ ናይ‘ቲ መላእ ህዝቢ ኤርትራ ብሃይማኖትን ኣውራጃን ፖለቲካን እንከይተፈላለየ ዘካየዶ ዝተናወሐን መሪርን ቃልሲ፡ ዝወለዶ‘ዩ።
ጉዕዞ ቃልሲ ህዝብና፡ ብመሪሕነት ስዉኣት ቀዳሞት ሓርበኛታት ኤርትራዊ ሃገራዊ ምንቅስቓስ ኣብ ኣርበዓታት ናይ ዝሓለፈ ክፍለ ዘመን ጀመረ። እዚ ወለዶ‘ዚ ኣብ ሑቕፊ ኤርትራዊ መከወኒታት ሕብረተሰብ ዝሰረጸ፡ ኤርትራዊ ሃገርነትን ኣተሓሳስባን ንምዕማቝ ተቃለሰ። ምእንቲ ናጻ ሃገር ንምርግጋጽ ረዝን መስዋእቲ ከፈሉ። ብድሕሪኦም ድማ ኢምቢታ ህዝቢ ኤርትራ ንኢትዮጵያዊ መግዛእቲ ብምግላጽ፡ ዓበይቲ ሃገራውያን መራሕቲ ሰንደቕ ቃልሲ ተሸኪሞም ቀጸሉ።
እቲ ዝተበገሰ ቃልሲ፡ ሓዲሽ ወለዱ እናሰሓበ ቐጸለ። ምስረታ ምንቅስቓስ ሓርነት ኤርትራ ከም ቀዳማይ ሃገራዊ ፖለቲካዊ ውድብ ከም ምዃኑ መጠን፡ ዘርኢ፣ ሃይማኖት፣ ኣውራጃ ብዘይምፍላይ ኣብ መሳርዕኡ ሰፊሕ ሓፋሽ ህዝብና ኣሰለፈ። መግዛእታዊ ጨካን ጭቆና ንጉዕዙ ሃገራዊ ተጋድሎ ህዝብና ክገትኦ ኣይከኣለን። ብኣንጻሩ‘ኳ ዳኣ ሃገራዊ ቃልሲ ሓዲሽ ስልቲ ብምኽታል ክብርኽ ጀመረ። ብ1960 ኣብ ካይሮ ብመርሕነት ስዉእ እድሪስ መሓመድ ኣደም ተጋድሎ ሓርነት ኤርትራ ተመስረተት፡ ኣብ 1961 ድማ ጅግና ስዉእ ሓምድ እድሪስ ዓዋተ ብረታዊ ቃልሲ ኣወጀ።
ኣብ ባሕቲ መስከረም 1961 ፈለማ ቁልዒ ብረታዊ ቃልሲ ካብ ዝተበገሰትሉ ጊዜ፡ ክሳብ ናይ መወዳእታ መግዛእታዊ ወተሃደር ሰራዊት ኢትዮጵያ ብ24 ግንቦት 1991 ተሳዒሩ ካብ መሬት ኤርትራ ዝወጺእ፡ ጀጋኑ ሰራዊት ሓርነት ኤርትራን፣ ህዝባዊ ሰራዊትን፣ ህዝባዊ ሓይልታት ሓርነትን፣ ሰበኽ ሳግም፣ ሓረስቶት፣ ሰርሓተኛታትን፣ ሙሁራትን፡ ኮታ መላእ ህዝቢ ኤርትራን፡ ምእንቲ ሃገራዊ ናጽነት ክቡር ዕላማ ንምርግጋጽ ኩሉ ዝውንንዎ ብምኽፋል፡ ሰፍ ዘይብል ረዚን መስዋእቲ ከፊሎም‘ዮም።
ናጽነት፡ ናይ ዝሓለፈ መግዛእታዊ መዋእል መዳእታን፡ ናይ ዝበረቐ ሓዲሽ መዋእል ጥጡሕ ባይታን ንምዃን፡ ናይ ህዝብና ተስፋ ዓቢ‘ዩ ነበረ። ምኽንያቱ ህዝብና ሰላም፣ ምርግጋእ፣ ዲሞክራስን ክብረትን ይብህግን፡ ነቲ ኣብ ትሕቲ ነዊሕ መዋእላት ንዋታውን ንያታውን ኢትዮጵያዊ መግዛእቲ ተቑሪኑ ዝጸነሐ ሃገር ብኩለንትናዊ ዓቕሚታቱ ከሃንጾ ዓቢ ተቐራብነት ነበሮ።
ኮይኑ ግን፡ በሓቲ መርሆ ህዝባዊ ግንባር ሓርነት ኤርትራ፡ ጻውዒት ሃገራዊ ዕርቅን ስልጣን ንህዝቢ ምርካብን ብምንጻግ፣ ፖለቲካዊ ውሳኔ ብምብሓት፣ ኣብ ልዕሊ ህዝቢ ኤርትራ ብሓይሊ ድልየቱ ብምጽዓን፣ ብሓዲሽ መልክዕ ኣዕኑድ ዲክታቶርያዊ መርሆን ኣሰራርሓን ብምትካል፡ ከም መቐጸልታ መግዛእቲ ክኸውን ብምድላይን፡ ንሃገርና ናብ ዓቢ ቤት ማእሰርቲ ብምቕያርን፡ ናይ ህዝብና ተስፋ ምቊራጽ ዝዓበየ ኮኑ። ኣብ ውሽጢ ሃገርን፡ ኣብ ፈቐዶ ናይ ስደት ከባቢታትን፡ ህዝብና ዘሕልፎ ዘሎ ኣሰቃቒ ህይወትን ሃገርና ትሓልፎ ዘላ ጠቕላላ ሃገራዊ ቅልውላው፡ ናይ‘ቲ ህላዊ መላኺ ስርዓት ኢሳያስ ኣፈወርቂ ግጉይ ምሕደራ ቐጥታዊ ውጽኢት‘ዩ።
ስለ‘ዚ፡ ህያው ረብሓ ህዝብን ሃገርን ኤርትራ ንምሕላው፣ ሓፋሽ ህዝብና ብዝኸፈሎ ኩቡር መስዋእቲ ዝተረጋገጸ ሃገራዊ ናጽነት ንምዕቋብ፣ ዲክታቶርያዊ ስርዓት ንምውዳቕን ሰላምን ዲሞክራስን ፍትሕን ማዕርነትን ዘውሕስ ዲሞክራያዊ ቅዋማዊ ብዝሐ ሰልፋዊ ስርዓት ንምትካልን፡ ኩሎም ሃገራውያንን ዲሞክራስያውያንን ደቂ ሃገር ዕቱብ ቃልሲ ንምክያድ ንጽውዕ። እዚ ድማ ኩሉ ፖለቲካዊ ሓይልታት ብዝሰማምዑሉ መሰረት፡ ኩሉ ፖለቲካውን ማሕበራውን ገድላዊ ጸዓት ኣብ ዝተሓተ ሃገራዊ መድረኻዊ መደብ ዕዮ እንከይ ጠርነፍካ ክረጋገጽ ኣይክእልን‘ዩ።
ዲክታቶርያዊ ስርዓት ኣብ ዓጽረ ሞት ብጺሑ ይርከብ። ኣብ ሃገርና ተመኩሮ ሶማልን ካልኦት ሃገራት ኣፍሪቃን ብምድጋም ሕንፍሽፍሽን ምብትታንንን ንከይሰፍን፡ ህዝቢ ኤርትራን ኣህጉራዊ ማሕበረ ሰብን፡ ሓድነት ህዝብን መሬትን ኤርትራ ከዕቍብ ዝኽእል መተካእታ ሓይሊ ኣብ ምምዕዳው ኢዮም ዘሎዉ።
ኣብዚ ዕዙዝ ሃገራዊ ኣጋጣሚ‘ዚ፡ ምእንቲ‘ዚ ሎሚ እነጸምብሎ ዘሎና ሃገራዊ ናጽነት ዝፈትዎም ውላዱ ዝኸፈለ ጽኑዕ ህዝብናን፡ ኩሎም ተቓለስቲ ደቁን ክብ ዝበለ መጎስን ኣድናቖትን ይብጻሓዮ።
ከምኡ‘ውን ሓይልታት ምክልኻል ኤርትራ፡ ኣብ ልዕሊ ህዝቢ ዘቕነዐ ሓለንጊ ከይከውን፡ ሃገራዊ ዝናኡን ክብሩን ንምዕቋብ፡ ነቲ ንሓደጋ ተሳጢሑ ዘሎ ሃገራዊ ልዑላውነት ንምዕዛዝ ኣብ ጐድኒ ጭቁን ህዝቡን ተቓለስቲ ሓይልታቱን ክስለፍ ኣትሪርና ንጽውዕ።
ኣብ ኩሉ ጽፍሕታት ትካላት ዲክታቶርያዊ ስርዓት ጌና ዘዓዩ ዘሎዉ እውን፡ ኣብ ጐድኒ‘ቶም ምእንቲ ድሕነት ሃገር ዝቓለሱ ዘሎዉ ሓይልታት ብምስላፍ፡ ኣካል ሃገራዊ ፍታሕ ብምዃን፡ ካብ‘ታ እትጥሕል ዘላ መርከብ ዲክታቶርያዊ ስርዓት ነፍሶም ከድሕኑ ንጽውዕ።
ዓወት ንቃልሲ ህዝብና ምእንቲ ዲሞክራስን ፍትሕን!!
ውድቀት ንዲክታቶርያዊ ስርዓት!!
ክብሪን ዝኽሪን ንስዉኣትና!!
“ድሕነት ህዝብን ሃገርን ልዕሊ ኩሉ“ !!
ፈጻሚ ኣካል ግንባር ሃገራዊ ድሕነት ኤርትራ
24 ግንቦት 2015
Short URL: https://english.farajat.net/?p=9654


text:
ምኽሪ እንታይ ማለት እዩ፧
ጥዕና ከለና ኸ ናብ ሓኪም ምኻድ የድሊ ድዩ፧
ብዛዕባ ናይዚ ሃገር ኣብ ማሕበራዊ ኮነ ኣብ ናይ ጥዕና መዳያት ፈልማዊ ዝኾነ ኣንፈታት ክንህበክንን ናይ ነጻን ዘይወገናዊን ዝኾነ ምኽርን ሓበሬታን ብዛዕባ ጥንሲ ክንልገሰልክንን እዩ ድልየትና። ኣብ ጸገም ምስ ትህልዋ ወይ ውን ሓፈሻዊ ምኽሪ ምስ ትደልያ፡ ኣብ ብዙሓት ናይ ኣማኸርቲ ቦታ ኬድክን ሓገዝ ክትረኽባ ትኽእላ ኢኽን። ኣብ ጀርመን ከምዚ ዓይነት ተግባራት ዝውቱርን ልሙድን ምዃኑ ክንሕብር ንፈቱ።
1. ጥንሲ:
ዝኾነት ጓል ኣንስተይቲ ወይ ዝኾነ ወዲ ተባዕታይ ንስጋዊ ርክብ፡ ምቛም ስድራቤትን ጥንስን ዝምልከቱ ሕቶታት ኣስተምህሮ ክወሃብ ወይ ክትወሃብ (ብዓንቀጽ 2,1 SchKG) ምሉእ መሰል ኣለዎ ወይ ኣለዋ።
ኣብ ቁዋም እዛ ሃገር ሰፊሩ ከም ዘሎ ከኣ „ዝኾነት ኣደ ክንክንን ደገፈን ናይ ስድራቤታ ክግበረላ መሰል ኣለዋ“። ጥኑሳት ደቀንስትዮ ከኣ (እዚ ማለት ኣብ ነፍስ-ወከፍ 4 ሰሙን፡ ኣብተን መወዳእታ ክልተ ኣዋርሕ ከኣ ኣብ ክልተ ሰሙን) ናብ ሓኪም ወይ ኣውላዲት ብምኻድ ናይ ጥዕና መርመራታት ክግበረለን መሰል ኣለወን። ዘሕርሰ ሓኪም፡ ክኢላ ማማይ፡ ናይ ምውላድ ክንክን ኮርስ፡ ከምኡ ‘ውን ዝሓርስሉ ክሊኒክ ጥኑሳት ባዕለን ክመርጻ ይኽእላ እየን። ናይ ኣደነት ታሴራ ምስ ተዋህበን ድማ እንተ ወሓደ ሰለስተ ግዜ ናይ ኡልትራሻል (ብኮምፕዩተር ኩነታት ህጻን ኣብ ከብዲ መመርመሪ) መርመራ ይግበረለን።
ካብ መጀመርያ፡ ማለት ካብ ምውጣን ስድራቤት ኣብ እዋን ጥንሲ ዘሎ መስርሕ ክሳብ ውላድክን ሰለስተ ዓመት ዝገብር ኣገልጉሎትና ክትጥቀማ ትኽእላ ኢኽን። ናይ ኣታዊ ገንዘብ ጸገማት፡ ናይ ጥዕና ሕቶታት፡ ግጭት ምስ መጻምዲ፡ ናይ ገዛ ምድላይ ጸገማት፡ ናይ ኣላዪት ህጻን ሓገዛት፡ ኣብ ዕረፍቲ ግዜ ዝግበር ናይ ስድራቤት ንጥፈታት፡ ናይ ማማይ ክፍሊ ምፍራሽ፡ ኣቐዲምካ ዝግበር ናይ ወረቓቕቲ ጉዳያት...ወዘተ ዝኣመሰሉ ጉዳያት ምስ ዝህልወክን ኣበይ ኬድክን እንታይ ሓገዝ ክትገብራ ከም ትኽእላ ነማኽር።
ድሕሪ ምሕራስክን ድማ ካብ ምምሕዳር ከተማ ናይ ህጻን ክብረ መዝገብ ወረቐት ክወሃበክን እዩ። ብድሕሪ እዚ ድማ በታ ኣላይትኽን ክትከናኸና ኢኽን ከምኡ ‘ውን ቀጻሊ ዝኾነ ጥዕናዊ መርመራታት ንህጻንክን ክግበር እዩ። ቤት ጽሕፈት መንበርን ስደትን፡ ማሕበራዊ ኣገልግሎትን ኢሚግረሽንን ድማ ናይዚ ክብረ መዝገብ ቅዳሕ ወረቐት ክትህብዎም ኣለኩም።
2. ግጭት ኣብ እዋን ጥንሲ:
ሓደ ሓደ እዋን ጥንሲ ዘይምቹግ ኩነታት ይፈጥር እዩ። ምናልባት ሓቦኽን ትጽንቅቓሉ ግዜን ትደኽማሉ ግዜን ሓገዝ ትደልያሉን ክኸውን ይኽእል እዩ ትገብርኦ ይጠፍኣክን ብፍርሂ ውን ክትወሓታ ትኽእላ ኢኽን።
ኣብ ከምዚ ኩነታት እምበኣር ንሕና ግዜ ወሲድና ንኹነታትክን ብዘይ ዝኾነ ውጽኢታዊ መኽሰብ ምኽሪ ንልግስ ከምኡ ‘ውን ጉዳይክን ብምስጢር ንዕቅብ። ጎኒ ጎኑ ከኣ ምስ ውላድክን ትኸድኦ ጥጡሕ መገዲን ዝተፈላለዩ ሓገዛትን ነናድን ነበርክትን። ኣብተን ናይ መጀመርያ ዘለዋ 12 ሰሙናት ጥንስኽን ከተስድደኦ ምስ ትደልያ፡ ብሕጊ መሰረት ኣብ ብመንግስቲ ዝተረጋገጸ ናይ ጥንሲ ኣማኸርቲ ኬድክን ፍቓድ ከተውጽኣ ኣለክን። ኣብ መንጎ እቲ ናይ ምኽሪ ዝርርብን ምስዳድ ጥንሲ ዘሎ ግዜ ድማ ካብ 3 መዓልቲ ክሓልፍ የብሉን። ብድሌትክን ከኣ ድሕሪ እቲ ምኽሪ እቲ ዘድሊ ምስክር ወረቐት ክወሃበክን እዩ። እቲ ናይ ጥንሲ ምስዳድ መስርሕ ወይ ብመድሃኒት ምውሓጥ ወይ ድማ ብኦፐረሽን ዝዓይነቱ ኣገባባት እዩ ዝሰላለል። እዚ ግን ሓኪም ጥራይ እዩ ዝውስኖን ዘተግብሮን። ድሕሪ ምስዳድ ጥንሲ እውን ምኽርን ሓበሬታን ካባና እንተ ደሊኽን፡ ኣብ ዝኾነ እዋን ክንተሓባበረክን ድልዋት ኢና።
3. ቅድሚ ምሕራስ ዘሎ መርመራታት:
ኣብ እዋን ጥንሲ፡ እቲ ኣብ ከብዲ ዘሎ ህጻን ዝኾነ ጸገማትን ሕማማትን ንኸይህልዎ ንምፍላጥ ብናትክን ናይ ደቀንስትዮ ሓኪም ዝግበር መርመራታት (Pränataldiagnostik) ዝበሃል ኣሎ። እዚ መርመራታት ንዓኽን ወይ ኣቕሳኒ ወይ ከኣ ኣሻቓሊ ክኸውን ይኽእል እዩ። ስለዚ ብዛዕባ ከምዚ ዝኣመሰሉ መርመራታት ንምውሳን እውን ብዘድሊ ሓበሬታታት ምኽሪ ክንህበክን ንኽእል ኢና (ናይ ክፍሊት!)
እቲ ኣብ ከብድኽን ዘሎ ህጻን ዝኾነ ጸገማት ምስ ዝህልዎ ድማ፡ ጽዑቕ መርመራታትን ምድላዋትን ናይቲ ሕሙም ህጻን ሓቢርና ንገብር። ብሰንኪ እቲ ጸገማት ጥንስኽን ክቋረጽ (ክስደድ) ምስ ትደልያ ድማ ነቲ ከቢድ ውሳኔን ጽንኩር ግዜን ክትብድህኦ ኣብ ጎንኽን ጠጠው ንብል።
4. ስእነት ውላድ ብዘይ ድሌት:
ኣብዚ ሃገር ዑቕባ ምስ ትሓታ መጀመርያ ስሩዕ ናይ ህይወት መድሕን ውሕስነት ኣይኮነን ዘለክን። ሃንደበታዊ ወይ ከቢድ ሕማም ምስ ዘጋጥመክን ጥራይ ኢኽን ብነጻ ክትሕከማ ትኽእላ። ብተወሳኺ እውን ጥኑሳት ኣንስቲ፡ ግዳይ ኲናት ወይ ግፍዒ ዝኾኑ ሰባት ከምኡ ‘ውን ስንክልና ዘለዎም ሰባት እውን ፍሉይ ክንክን ይግበረሎም እዩ። ውላድ እንተ ኣብዩክን እሞ ኸኣ ብሕክምናዊ ኣገባብ ክትጠንሳ ደሊኽን ግን እቲ ኩሉ ወጻኢታት ሕክምና ምስ ክብሩ ካብ ጁባኽን ክትሽፍንኦ ኣለክን። ክሳብ እቲ ስሩዕ ናይ ህይወት መድሕን ዝወሃበክንን ሕክምናዊ መስርሕ ትጅምራን ግን ብርትዓዊ ዋጋ እቲ ጸገማት ንክፍለጥ፡ ንኣብነት ምክትታል ናይ ጽግያት ስሩዕ ዙረት ፡ ኡልትራ ሳውንድ፡ ናይ ሆርሞን መርመራ፡ ብቕዓት ዘርኢ በዓል ቤትክን ... ወዘተ ከተዘውትራ ትኽእላ ኢኽን። ኣብዚ ግን እቲ መጻምድትኽን ወዲ ተባዕታይ እውን ብልክዕ ከማኻን ክምርመር ኣለዎ። ምኽንያቱ ናይ ዘይምውላድ ተኽእሎ ብደቅንስትዮ ጥራይ ዘይኮነ ብደቅተባዕትዮ እውን በተዛማዲ ኣገባብ ስለ ዘጋጥም። ኣብቲ ንሕና ንህቦ ምኽሪ ብዛዕባ ምምካን ኮነ ምጽጋይ፡ ናይ ኣካላዊ ኣገባባት፡ ከምኡ ድማ ብዛዕባ ዕድላትን ሳዕቤናትን ሕክምና ሓበረታታት ትረኽቡ ብተወሳኺ ድማ ብሰንኪ ናይ ምውላድ ጸገማት ዘጋጥሙ ከም ሓዘን፡ ሕርቃን፡ ቅንኢ፡ ስምዒት ገበነኛ ምዃን፡ ጸቕጢ ናይ ስድራቤት፡ ግጭት ኣብ ሓዳር፡ ናይ መጻኢ ራኢን ኣማራጺታትን ከመይ ጌርኩም ትምክትዎ ትምህርቲ ነቕስም።
5. ማህረምቲ / ጭኮና:
ደቀንስትዮን ደቂ ተባዕትዮን ኣብ ጀርመን ሓደ መሰል እዩ ዘለዎም። ዝኾነ ዓይነት ኣካላዊ ማህረምቲ ኮነ ስነ-የእምራዊ ጭኮና ንደቀንስትዮ፡ ንደቂ ተባዕትዮ ወይ ንህጻናት ዋላ እውን ኣብ ሓዳርን ስድራ-ቤትን እንተኾነ ኩልኩልን ዘቕጽዕን እዩ። ከምዚ ምስ ዘጋጥመኩም ናብቶም ኣማኽረቲ ሰራሕተኛታትና ኪዱ፡ ምስጢራዊ ዝኾነ ሓገዝን ክንክንን ክንገብረልክን ኢና። ኣብ ህጹጽን ኣስጋእን ዝኾነሉ እዋን ድማ በዛ ናይ ናጻ ክፍሊት ቁጽሪ ተሌፎን 08000 116016 ደዊልክን ምስጢራዊ ዝኾነ ኣስተምህሮታት ብዝተፈላለየ ቋንቋታት ክትረኽባ ትኽእላ ኢኽን።
6. ምስጢራዊ:
እንታይ ከም ትገብራ እንተ ጠፊኡክን፡ ጥንስኽን ክትሓብኣ ተገዲድክን ወይ ውን እንተ ኸፍእስ ንበይነይ ከዕብዮ እየ ውላደይ ትብላ ኮይንክን፡ ብዕቁብ ምስጢር ከመይ ጌርክን ከም ትሓርሳ ምሳና ክትማኸራ ትኽእላ ኢኽን።
ውላድክን ሕክምናዊ ክንክን እንዳ ኣማላእክን ክትሓርሳ ትኽእላ ኢኽን። ስምክን ምጥቃስ እውን ኣየድልየክንን እዩ። ኣብ ቅድሚ ሕርሲን ድሕሪ ሕርሲን ዘሎ ግዜ ከኣ ንሕና ኣብ ጎንኽን ኮይና ነማኽረክንን ንሕግዘክን። ኩሉ ዘድሊ ዘበለ ሓገዛት እውን ካባና ትረኽባ። መሰላትክን መሰል እቲ ህጻንን እውን ዝተማልእ እኸውን። ኩነታት መነባብሮ መዋጽኦ ዘይብሉ ኮይኑ እንተ ተሰሚዑክን ድማ ኣብቲ ሚስጢራዊ ሕርሲ እኹል እዋን ኣለክን ክትሓስባሉ። ኩነታት ፍጹም ዘይጥዑም ኮይኑ እንተ ተሰሚዑክን ውላድክን ናብ ጥዑማት ወለዲ ክወሃብ ይከኣል እዩ። እንተ ተጠራጢርክን ድማ (ካብ ሕርሲ ጀሚርክን ክሳብ ናይ ሞግዚት ስምምዕ ትፈራረማ) ውላድክን ክትዕቅባ ኣብ ዝኾነ ሰዓት ሓሳብክን ክትልውጣ ትኽእላ ኢኽን። ኣብዚ ከቢድ ውሳኔታት ድማ ንሕና ኣብ ጎንኽን ኮይና ንሕብሕበክን! (ብዝተፈላለዩ ቋንቋታት ዝግበር ናይ ሓገዝ ተለፎን 0800 4040020).
ማሕተም ክፍሊ ኣማኸርቲ፡ ቀጻሊ ቆጸራና፡ መዘከርታ ጽሑፍ


text:
Author: amanuel
ኡጋንዳ፣ ለበዳ ሕማም ኢቦላ ኣዊጃ
Radio Erena: 21 September 2022 ኡጋንዳ፣ ለበዳ ሕማም ኢቦላ ኣዊጃ። ሰበ ስልጣን ጥዕና እታ ሃገር ብዝሃብዎ ሓበሬታ፣ ኣብ ማእከላይ ኡጋንዳ ኣብ እትርከብ፣ ዞባ ሙበንደ፣ ወዲ 24 ዓመት መንእሰይ፣ ብቫይረስ [...]
ሓይሊ ባሕሪ ኤርትራ፣ 139 የመናውያን ገፈፍቲ ዓሳ ከምዝሓዘ በዓል መዚ ሃብቲ ዓሳ የመን ወቒሱ
Radio Erena: 21 September 2022 ኣብ ክሊ ቀይሕ ባሕሪ፣ ዓሳ ኣብ ምግፋፍ ዝነበሩ 139 የመናውያን፣ ብሓይሊ ባሕሪ ኤርትራ ከምዝተታሕዙ፣ በዓል መዚ ሃብቲ ዓሳ እታ ሃገር ወቒሱ። እቶም 23 ትሕቲ ዕድመ ዝር [...]
‘ኤርትራ፣ ብሰፊሕ ግንባራት፣ ሓድሽ ዙርያ መጥቃዕቲ ከፊታ።’ ሓይልታት ትግራይ
Radio Erena: 20 September 2022 ሰራዊት ኤርትራ፣ ከም መቐጸልታ ናይቲ ሳልሳይ ሰሙኑ ሒዙ ዘሎ ውግእ፣ ብሰፊሕ ግንባርት ሓድሽ ዙርያ መጥቃዕቲ ከፊቱ ክብሉ ሓይልታት ትግራይ ከሲሶም። ማእከላይ እዚ ሓትልታት [...]
ደቡብ ሱዳን፣ ፖርት ሱዳንን ሞምባሳን ብምርሕራሕ ወደብ ጂቡቲ ክትጥቀም ከምእትደሊ ገሊጻ
Radio Erena: 20 September 2022 ኣገልግሎታት ወደብ ንምርካብ ተጸጊማ ከምዘላ እትግለጽ ደቡብ ሱዳን፣ ኣብዚ እዋን'ዚ ናብ ጂቡቲ ምቑማታ ሰበ ስልጣን እታ ሃገር ሓቢሮም። ንምርጋፍን ምጽዓንን ዘገልልግል ኣስታ [...]
ኡጋንዳ፣ መስርሕ ዳግመ ምዝገባ ስደተኛታት ንሓያሎ ኤርትራውያን ስድራቤታት ኣከላቢቱ
Radio Erena: 20 September 2022 መንግስቲ ኡጋንዳን ላዕለዋይ ኮሚሽን ስደተኛታት ሕቡራት ሃገራትን፣ ዳግመ ምዝገባ ኣብታ ሃገር ናይ ዝነብሩ ስደተኛታት ክካየድ ብዘውጽእዎ መምርሒ መሰረት፣ ምዝገባ ኤርትራውያን ካብ [...]
ፍሉይ ልኡኽ ቻይና ኣብ ቀርኒ ኣፍሪቃ ናብ ሃገራት እቲ ዞባ ዑደት የካይድ
Radio Erena: 20 September 2022 ፍሉይ ልኡኽ ቻይና ኣብ ቀርኒ ኣፍሪቃ፣ ኣምባሳደር ዢ ቢንግ፣ ኣብ ሃገራት እቲ ዞባ ዑደት የካይድ ኣሎ። ኣብ ለካቲት 2022 መዝነት ካብ ዝቕበል፣ ንካልኣይ እዋኑ ዘካይዶ ዘ [...]
ናይ ሰኑይ 19 መስከረም 2022 ፈነወና
Radio Erena: 19 September 2022 Radio Erena · ሰኑይ 19 መስከረም 2022 [...]
ሚኒስተር ምክልኻል ዝመርሖ ላዕለዋይ ወኪል ፈረንሳ ኣብ ጂቡቲ ምብጻሕ ኣካይዱ
Radio Erena: 19 September 2022 ብሚኒስተር ምክልኻል ሰባስትያን ለኮርኑ ዝምራሕ ላዕለዋይ ወኪል መንግስቲ ፈረንሳ፣ ናብ ጂቡቲ በጺሑ። እቲ ልኡኽ ብ15 መስከረም ናብታ ሃገር ኣብ ዝበጽሓሉ፣ ብዛዕባ ህልዉ ወ [...]
ተዘክሮታት ፍጻሜ ጸሊም ታሪኽ ኣብ ኤርትራ – 18 መስከረም 2001
Radio Erena: 18 September 2022 https://www.youtube.com/watch?v=ldIRC-C7WP4 [...]
ኣመሪካ፣ ኣብ ኤርትራ ተዓጊቶም ዘለዉ ውትሃደራት ሶማል ኣብ ምምላስ ክትተሓጋገዞም ፕረዚደንት ሓሰን ሓቲቱ
Radio Erena: 17 September 2022 ፕረዚደንት ኢሳይያስ ኣፈወርቂ፣ ኣብ ሶማል ዝጸንሐ ፖለቲካዊ ፍልልይ ክሳብ ዝፍታሕ፣ ካብ 2019 ኣትሒዞም ኣብ ኤርትራ ዝርከቡ ኣስታት 5 ሽሕ ሶማላውያን ወትሃደራት ናብ ዓዶም ከ [...]


text:
ኣትለቲኮ ንሊቨርፑል ካብ ቻምፕዮንስ ሊግ ኣጽዲፋታ !!!
ዋንነት ዝፋን ቻምፕዮንስ ሊግ ሊቨርፑል ሎሚ ብ ኣትለቲኮ ዓንዩ። እቲ ጸወታ ብ ዓወት ኣትለቲኮ 3 -2 ፡ ኣትለቲኮ ናብ ዝቕጽል ብምስግጋራ ተዛዚሙ።
ወላ እኳ ኣትለቲኮ ኣብ ሜድ ኣ ብዘመዝገበቶ 1-0 ዓወት ጸብለልታ ጎል ሒዛ ናብ ኣንፊልድ እንተ ተጓዕዘት ፡ ኣብ ቅድሚ ዕረፍቲ ሊቨርፑል ብመንገዲ ዊናልዱም ብርእሱ ዘመዝገባ ሸቶ ተሓጊዛ ፍልልይ ናብ ማዕረ መሊሳ ንዕረፍቲ ወጽያ። ድሕሪ ዕረፍቲ ሓላው ልዳት ኣትለቲኮ ጃን ኦብላክ ኣብዚ ጸወታ ብዘርኣዮ ብቕዓት ፡ ንፈተነታት ሊቨርፑል ብምምካን ናብ ተወሳኺ ሰዓት ኣምሪሐን። ፈርሚንዮ ኣብ ተወሳኺ ግዜ ሸቶ እኳ እንተ ኣመዝገበ፡ እቲ ብጀካ ሮናልዶ ዘላቶ ጋንታ ኣብዚ መድረኽ ተሳዒሩ ዘይፈልጥ ሲሞነ ንኮስታ ኣውጽዩ ሎረንተ ብምትካእ ኣብ ናይ ደቓይቅ ፍልልይ በታ ናይ ኣድርያን ዝፈጸማ ጌጋ ኣብ ረብሓ ጋንታ ብምውዓል ነታ ናይ ፈርሚንዮ ተምክን ሸቶ እመዝገበ። ጸወታ ክዛዘም ሒደት ምስ ተረፎ ድማ ሞራታ ፍልልይ 4-2 ክብ ዘብል ንሊቨርፑል ድማ ዝፋን ንግስና ቻምፕዮን ሊግ ዘፍርስ ዓወት ብምምዝጋብ ተዛዚሙ። # ፒ.ኤስ.ጂ ንዶርትሙንድ ኣጸምያ ገሊፋታ
ፒ ኤስ ጂ ንዶርትሙንድ ኣብ ተመልካቲ ዘይብሉ (ብምኽንያት ኮሮና) ገጢማ 2-0 ዓወት ብምምዝጋብ ካብ ቻምፕዪንስ ሊግ ገሊፋታ።
መማቕርቲ
#ፈላሚት ስእሊ ሮናልዲንዮ ኣብ ቤት ማሕዩር ፓራጓይ።
እዚ ብራዚላዊ ኮኾብ ድሕሪ ዝተሰንዕ ፓስፖርት ሒዙ ምርካቡ ኣብ ትሕቲ ቀይዲ ከም ዝጸንሐ ፡ ዝፍለጥ ኮይኑ፡ ጉዳዩ ተራእዩ ን 6 ኣዋርሕ ኣብ ፓራጓይ ክእሰር ተፈሪዱ።
ዝገርም ነገር እንተሎ ተፈሪዱ ውን ወትሩ ፍሽኽ።
#ልዮነል ሜሲ ንሮናልዲንዮ ካብ ተሃድሶ ፓራጓይ ንምውጻእ ጠበቓታት ቆጺሩ ኣስታት 4 ሚልዮን ዩሮ ክኸፍል ተዳልዩ ከም ዘሎ ተሓቢሩ።
# ሰረ ኣ
ብምኽንያት ኮሮና ቫይረስ ንግዚኡ ካብ ምዱብ ጸወታታት ከም ዘቋረጸ ብወግዒ ሓቢሩ።
# ክርስትያኖ ሮናልዶ ንምንታይ ውቓጦ ከም ዘይብሉ ትፈልጡ ዶ?
እቲ ምኽንያት ኣዝዩ ሰብኣውነት ዝሓዘለ እዩ፡ ንሱ ድማ ነቶም ብሰንኪ ጉድለት ጥዕና ደም ክልገሰሎም ዝጽበዩ ሰባት ደም ንኽልግስ።
# ተጻወቲ ጋንታ ኣርሰናል ኮሮና ቫይረስ ተለቢዶም ከይኮኑ ኣብ ትሕቲ ምክትታል ይርከቡ።
በዚ ምኽንያት ድማ ናይ ረቡዕ ተሰሪዑ ዝነበረ ጸወታ ኣንጻር ሲቲ ተሰጋጊሩ። እዚ ጸወታ ፈላሚ ጸወታ ፕረምየር ሊግ ብሰንኪ ኮሮና ዝተሰረዘ ኮይኑ ኣሎ።
ኣፈኛ እታ ጋንታ ከም ዝሓበሮ ዝተወሰኑ ተጻወትን 4 ኣባላት እታ ክለብን ኣብ ገዝኦም ንበይኖም ተፈልዮም ሕክምናዊ ክትትል ይግበረሎም ከም ዘሎ ኣፍሊጡ። እዚ ዝኾነሉ ሞኽንያት እዞም ተፈልዮም ዘለዉ ኣባላት እዛ ጋንታ ፡ ምስ ወናኒ ግሪኻዊት ክለብ ኦሊምፕያኮስ ፡ ድሒሩ ኮሮና ቫይረስ ከም ዝተለኽፈ ዝተፈልጠ፡ ኣብ መወዳእታ ወርሒ ለካቲት ድሕሪ ጸወታ ረኺቦሞ ስለ ዝነበሩ ከም ዝኾነ ብተወሳኺ ገሊጹ።


text:
Radio Erena: 24 July 2018
ኣብ ኣስመራ፣ ብኣብያተ ክርስትያን ኦርቶዶክሳዊት ተዋህዶ ዝተወደበ ሰፊሕ ናይ ጸሎትን ምህለላን መደብ ከምዝተኻየደ ምንጭታት ሬድዮ ኤረና ሓቢሮም።
እቲ ትማሊ 23 ሓምለ ዝተኻየደ ሰፊሕ ጸሎትን ምህለላን፣ ንጹርን ግሉጽን ዘይኮነ ስምምዕ ሰላም ፕረዚደንት ኢሳይያስን መንግስቲ ኢትዮጵያን ዝፈጠሮ ሻቕሎት ምዃኑ እቶም ምንጭታት ኣገንዚቦም።
ኣብቲ ኣብ ኣብያተ ክርስትያን ጎደናታት ኣስመራን ዝተኻየደ ጸሎትን ምህለላን፣ እሱራት ክፍትሑ፣ ኣቡነ እንጠንዮስ ናብ መንበረ ጵጵስንኦም ክምለሱን ምሕረት ሓድሕድን ሰላምን ክወርድ ዝጽውዕ’ዩ ኔሩ።
ካህናት ኣብቲ ኣጋጣሚታት ኣብ ዘስምዖ መልእኽታት፣ ህዝቢ ካብ ሃላሊ ጣቕዒታትን ጓይላን ነብሱ ገቲኡ፣ ካብ ፈጣሪ ሰላምን ምሕረትን ክወርደሉ ክጽሊን ክምህለልን ተላብዮም።
ድሕሪ’ቲ ኣብ መንጎ ፕረዚደንት ኢሳይያስን መንግስቲ ኢትዮጵያን ዝተበጽሐ ምርድዳእ፣ ኢትዮጵያውያን ኣመንቲ ጴንጠ ከይተረፉ ኣብ ጎደና ኣስመራ ብዓውታ ክጽልዩ፣ ህዝቢ ኤርትራ ከኣ ናይ እምነትን ምዝራብን መሰሉን ተሓሪሙ ዝብል ኣሉታዊ ስምዒታት ኣሕዲሩ ምህላዉ ክግለጽ ቀንዩ’ዩ።
ብዘይካ’ዚ ንዜጋታቱ ናይ ስራሕ ይኹን ናይ ወፍሪ ዕድላት ሓሪሙ ፈቐዶ ስደትን ማእሰርትን ዝገበረ መንግስቲ ኤርትራ፣ ንኢትዮጵያውያን ኣውፈርቲ ሰፊሕ ዕድላት ክህብ ምድላዋት ይገብር ምህላዉ’ውን ንህዝቢ ኣቖጢዑ ኣሎ።
እዚ ከምዚ’ሉ እንከሎ፣ ህግደፍ፣ እሱራት ክፍትሑ’ዮም፣ ሃገራዊ ኣገልግሎት ናብ 18 ኣዋርሕ ክምለስ’ዩ፣ ሰራዊት ክጣየስ’ዩ ዝብሉን ካልእን ናይ ሓሶት ወረታት የናፍሱ ምህላዎም እቶም ነዚ ሓበሬታ’ዚ ዝልኣኹ ምንጭታት ኣረዲኦም።
ክቡራት ሰማዕትና፣ ኣብ ዝሓለፈ ሰሙን ብሬድዮ ኤረና ዝቐረበ ኣስታት 400 ኣመንቲ ጴንጠቆስጣል ተፈቲሖም ዝብል ዜና፣ ብጌጋ ምንባሩን እቲ ቁጽሪ ኣስታት 40 ምዃኑ ንሰማዕቲ ምስ ናይ ይቕሬታ ንሕብር።
ስእሊ፣– ኢንተርነት ኣርካይቭስ
=====================


text:
ኣብ ሰሜን ኣመሪካ፡ ከባቢ ዋሺንግተን ዲሲ (ሜሪላንድ) ዝምቕማጡ ስሙ ክዕቀበሉ ዝመረጸ ግዱስ ኤርትራዊ ተኸታታሊ ድምጺ ኣሰና፡ “ኣሰና ድምጺ ውጹዕ ህዝቢ ኤርትራ ብምዃን እትገሮ ዘላ ኣስተዋጽኦ ህዝባዊ ደገፍ ክረክብ ኣለዎ” ብምባል፡ ብሕሳብ ሓደ ዶላር ንመዓልቲ፡ ናይ ዓመት ማለት 365 ዶላር ኣመሪካ ኣበርኪቱ።
ድምጺ ኣሰና ሰኑይ 8 መጋቢት ብሰንኪ ሕጽረት ገንዘብ ከተቋርጽ ምዃና ድሕሪ ምሕባርና፡ ኣብ መላእ ዓለም ዝርከቡ ተኸታተልቲ ድምጺ ኣሰና፡ ብቴለፎንን ኢመይልን ስምባዲኦም ኣብ ልዕሊ ምግላጽ፡ ቀጻልነት ኣሰና ንምርግጋጽ፡ ከም ቀወምቲ ኣባላት ተመዝጊቦም ቀጻሊ ወፈያ ክገብሩ ድሉውነቶም የረጋግጹ ኣለዉ። እዚ ተበግሶ እዚ ግን፡ ብተሳታፍነት ብዙሓት ግዱሳት ጥራይ ክዕወት ከምዝኽእል ብምግንዛብ ከኣ፡ ብመሰረት ርእይቶን ግብራዊ ተበግሶን ህዝቢ ነዚ ዝስዕብ ኣፈናዊ ሓሳብ ነቕርበልኩም።
እታ ጉጅለ ኣቐዲማ ‘ውን ኣብ ዝተፈላለየ ኣጋጣሚታት ኣበርክቶ ገይራ ነይራ እያ። ኣብዚ እዋን’ዚ ግን፡ ውሑድ ዓቐን ዘለዎ ገንዘብ ናብ ብዙሓት ሰባት ብምምቕራሕ፡ ወርሓዊ ኣበርክቶ ብምግባር ንቐጻልነት ድምጺ ኣሰና ከውሕስ ይኽእል እዩ ብዝብል እምነት ነቲ ተበግሶ ከምዝወሰደት ኣረዲኣ።
ኣብ’ዚ ዝሓለፈ ሒደት መዓልታት ከምዝተኸታተልኩሞ፡ ብዓዋተን መሰልና-ደሊናን ናብ መርበብ ሓበሬታ ኣሰና ዝቐንዐ ዝተወሃሃደ ጸለመን ዘለፋን ክካየድ ቀንዩ ‘ ሎ ። ብዙሓት ሰማዕትን ተኸታተልትን ኣሰናን እተን ወብሳይታትን ከኣ ኣብቲ ጉዳይ ዘለኩም ቅሬታን ሓዘንን ብ ኢ-መይል ቴለፎንን ክትገልጹልና ቀኒኹም። ኣንፈት ናይዚ ጸለመን ዘለፋን ካብ ሓያለ ሰሙናት ኣትሒዝና ኣስተብሂልናሉ ‘ኳ እንትጸናሕና፡ ኣብዚ ህዝብና ኣብ ዓዘቕቲ ህግደፍ ጥሒሉ ሓገዝን ተስፋን ሃንቀው ዝብለሉ ዘሎ መሪርን ከቢድን ግዜ፡ ነቲ ዝርካቡ ገጻት መርበብናን ቀለም ብርዕናን ንቖየቛን ምምልላስን ኣሕሊፍና ክንህቦ ፍቓደኛታት ኴንና ኣይጸናሕናን። ኣብዚ ሰዓት ‘ዚ ‘ውን መርገጺና ኣይተቐየረን።


text:
እቲ ትማሊ ኣብ ትሕቲ “ንቕሎ ንሓድሽ ሓርነት” ዝብል ቴማ ዝጀመረ፡ 2ይ ጉባኤ ዓለምለኻዊ ምንቅስቓስ መንእሰያት ኤርትራ ሎሚውን ብርሱን ሃዋሁ ቀጺሉ ውዒሉ።
ሎም መዓልቲ መጋቢት 11 2011፡ ዓለምለኻዊ ምንቅስቓስ መንእሰያት ኤርትራ ካልኣይ ዓመታዊ ጉባኤኡ ኣብ ትሕቲ “ንቕሎ ንሓድሽ ሓርነት” ዝብል ቴማ ኣብ ከተማ ላስ ቬጋስ ብክብ ዝበለ ድምቀት ተኸፊቱ።
ኣብ ቀርዳማይ ክፋል ጽሑፈይ: ንወዲ ትኹል ኣልዒለ ብዛዕባ ህላዌኡ: መርገጺኡ ኣብ ስርዓት ህግደፍ ዘሎዎ ቀይሩ ንህዝቡ ክኽሕስ:ንዝሕረረ ልቢ ህዝቡ ክድብስን ንሰማእታትና ድማ ሞስኦም ክመልስ ዝብል ጽሒፈ ኔረ፣ሕጂ ድማ ካልኣይ ክፋል ናይ ተስፋይ መሓሪ(ፍሒራ) የቅርበልኩም
ጸሊም-መዝገብ ሃሱሳትን ወይጦታትን ህግደፍ ይገንጸል ! – 2ይ ጸብጻብ
ጸሊም-መዝገብ ሃሱሳትን ወይጦታትን ህግደፍ ይገንጸል ! – 2ይ ጸብጻብ
ግህሰት መሰል ኤርትራውያን ንኸብቕዕን እቶም ኣብ ቤት ማእሰርትን ዘይተፈልጠ ጐዳጉድን ዝበልዩ ዘለዉ ኤርትራውያን እሱራት ንኽፍትሑን ዘመልከተ ኣብ ቦን ብ17 መስከረም 2010 ዝተኻየደ ሰላማዊ ሰልፊ፡
ሓው ዮሴፍ ሒደት ይኸውን ‘ምበር ኣንቢበ ኢየ ውሑድ መዓልታት ይኸውን ‘ምበር ኣዝዮም ዘድንቖም በላሕትን ፈላጣትን ሰባት ብተመስጦ ክዛረቡን ክምድሩን ከስተምህሩን ሰሚዐ ኢየ በቲ ይኹን በቲ ግን ኩሉ እቲ ጣቛ እቲ ቛንቛ መሰረቱ ህዝቢ ኢዩ ሕምረት ናይ’ቲ ምግዳል
ኣብቲ ዝሓለፈ ዝተተርጎመ ጽሑፍ ናይቲ ብ ሞኒተሪን’ ግሩፕ ዝፍለጥ ብውድብ ሕቡራት ሃገራት ዝተመዘዘ ንምግሃስ ነቲ ብ 751 /1992 ዝፍለጥ ወታሃደራዊ እገዳ (Arms Embargo) ኣብ ሶማሊያ፡ ዝከታተል ናይ መጽናዕቲ ጉጅለ ዝወጸ ጸብጻብ፡ ኮለኔል ዩሱፍ ነጋሽ ወርቀ፡ ብፍልይቲ ነፋሪ ኣብ መቓድሾ ከምዝወረደን፡ ምስ ዝተፈላለዩ ኣኽረርቲ ጥሩፋት እስላማዊ ጉጅለታት ኣኼባታት ድሕሪ ምግባሩ፡ ብተዮታ ፒክ ኣፕ በርባዕተ ቦዲጋርድታት (Technicals) ተዓጂቡ ናብ ማሪር ጉር ዝተባህለ ቦታ፡ ምስ ሸኽ ሓስሰን መሓመድ ዳህር ኣወይስ ኣኼባ ክገብር ከምዝተበገሰ ርኢና ኔርና።
ኣምባሳደር ተስፋማርያም ተኸስተ /ወዲ-ባሻይ/ በቲ ጽቡቕካ ክንጅምር።
ኣብ ኣስመራ ዓቢኻ። ኣብ 1970ታት ክትመሃር ንኤውሮጳ ደንማርክ ከይድካ። ኤውሮጳ ውሑዳት ኤርትርውያን ዝርከቡሉ ግዜ ኢይ ነይሩ ። ኣብ ደንማርክ ከም ኣባል ማሕበር ኤርትርውያን ንናጽነት ኣብ ኤውሮጳ /ኤ.ና.ኤ/ ከምዝነበርካ ትዛረበሉ ነይርካ።ገለ ኣካየድቲ ማሕበር ተማሃሮ ከምዝሕብርዎ፡ ኣባል ከምዘይነበርካ ይገልጹ።
ሎሚ ዓለምና ኣውያት ኤርትራውያን ክትሰምዖ ስለጀመረት፤ ብተግባራት መራሒ ሕጊ-ግደፍን ጉጅለኡን ዘይግረም ኪህሉ ኣይክእልን። እቶም ትማሊ ዝንዓቑ ዝነበሩ ኣፍሪቓውያን’ውን፡ ንመራሕቲ ሕጊ-ግደፍ፡ ብሓደ ድምጺ ከውግዘዎም ክንሰምዕ ከሎና፤ ኣብ ፍቐዶ ጎዳጉዲ ዝተጋዕረ ኣውያት ኤርትራውያን፡ ጸሎት መራሕቲ ሃይማኖት፡ ዶጉዓ ህዝብና ሰማይ በጺሑ፡ እግዝሄር መዳሕንቲ ኪሰደልና ከምዝጀመረ ዘበስር ይመስል።
ናይ ሕጂ መንግስቲ ኤርትራ፡ ጌና ካብ ግዜ ቃልሲ ጀሚሩ፡ ዝኾነ ናይ ገንዘብ ኣታዊ ዝረኽበሉ ግድፈት እንተረኺቡ ዓይኑ ዝሓሲ ውድብ ኣይነበረን። ስለ ዝኾነ ኢዩ ኸኣ፡ ብመንገዲ ምቁጽጻር ኣልኣሚን መሓመድ ስዒድን ናይ ስራሕ ኣሳላጥን ናይ ምስሊ ወናንን መሓመድ ኣልኣሚን ገረወይና /ወዲ ገረወይና/፡ ነቲ ኣብ ስዑድ ዓረብ ዝነበረ ናይ ጓሓፍ ኩንትራት፡ ብጹጹይ መንገዲ ተተሓሒዘምዎ ዝነበሩ።
ሚኒስተር ሚኒስትሪ ፍትሒ ፎዝያ ሃሽም፡ ከም ቆጸራኣ ናብ ቤት ጽሕፈት ህዝባዊ ግንባር ደሞክራስን ፍትሕን ኢያ ተመርቂፋ፡፡ ካብ’ቲ ልምድ ኣካይዳኣ ብዝተፈለየ መንገዲ ነታ ሒዛታ ዝነበረት መኪና ባዕላ ኢያ ተሽከርኪራ ነይራ። እቲ ካብ ጎና ዘይፍለ መራሕ መኪናኣ ንሎሚ ምስኣ ኣይነበረን።
ሚኒስተር ሚኒስትሪ ፍትሒ ፎዝያ ሃሽም፡ ከም ቆጸራኣ ናብ ቤት ጽሕፈት ህዝባዊ ግንባር ደሞክራስን ፍትሕን ኢያ ተመርቂፋ፡፡ ካብ’ቲ ልምድ ኣካይዳኣ ብዝተፈለየ መንገዲ ነታ ሒዛታ ዝነበረት መኪና ባዕላ ኢያ ተሽከርኪራ ነይራ። እቲ ካብ ጎና ዘይፍለ መራሕ መኪናኣ ንሎሚ ምስኣ ኣይነበረን።
ሚኒስተር ሚኒስትሪ ፍትሒ ፎዝያ ሃሽም፡ ከም ቆጸራኣ ናብ ቤት ጽሕፈት ህዝባዊ ግንባር ደሞክራስን ፍትሕን ኢያ ተመርቂፋ፡፡ ካብ’ቲ ልምድ ኣካይዳኣ ብዝተፈለየ መንገዲ ነታ ሒዛታ ዝነበረት መኪና ባዕላ ኢያ ተሽከርኪራ ነይራ። እቲ ካብ ጎና ዘይፍለ መራሕ መኪናኣ ንሎሚ ምስኣ ኣይነበረን።
ላዕለዋይ ኣዛዚ ሰራዊት ሰሜን ኣትላንቲክ ኔቶ፡ ቺፍ ኣድሚራል ዳኒኤል ፋን ቤንጃንኩዝ፡ ብዕለት 12/10/2008 ዝሃቦ መደረ ምርኩስ ብምግባር፡ ንዘለኒ ሓቤሬታ ንምክፋልን፡ ኣብ ወትሃደራውን ፖለቲካውን ኩነታት ናይ’ቲ ከባቢ ኣመልኪተ ጹሑፈይ ከቕርብ እንከለኹ፡ ከም ቀንዲ ሕመረት ናይ’ዚ ጹሑፍ ከኣ፡ ነቲ ቃል ብቓሉ፡ “መደባትና፡ ነቲ ኪንዮ ጸሊም ራዕዲ ዘሎ ደበና፡ ምቕንጣጥ ኢዩ!!!” ክብል፡ ላዕለዋይ ኣዛዚ ሰራዊት ሰሜን ኣትላንቲክ ኔቶ፡ ቺፍ ኣድሚራል ዳኒኤል ቤንጃንኩዝ ኣብ ዝሃቦ ቃል እምነ መሰረት ብምንባር ኢየ።
ዳማይ ወራር ብዓወት ኢሰያስ ድሕሪ ምዝዛሙ፡ መንግስታት ኣመሪካን ርዋንዳን ዘበገስዎ ኣርባዕተ ነጥብታት ዝሓዘ
እማመ ሰላም ቀሪቡ። ንሱ ድማ ክልቲአን ሃገራት ካብቲ ዘከራኽረን ቦታታት ክስሕባን፡ ብመሰረት መግዛእታዊ ውዕላት
ድማ ዶበን ክሕንጸጽ ዝብል እማመ ኣቕሪበን።
ኣብቲ ፈስቲቫል ኣብ ማእከላይ ምብራቕ ዝርከቡ ኣብ ዝተፈላለያ ከተማታት ዝመጹ ቡዙሓት ኣባላት ሰልፊ ናህዳ ከምኡ’ውን ተራሃረህቲ ዜጋታት ዕዱማት ሃገራውያንን ገዳይም ተቓለስትን ክርከቡ እንከለዉ ኣቦ-መንበር ሰልፊ ናህዳ ኣቶ ኑር መሓመድ እድሪስ ማለት (ኣባል መሪሕነት ተቓወምቲ ሰልፍታት) ኣብቲ ኣኼባ ብምስታፉ ነቲ ፈስቲቫል ዓቢ ድምቀት ክህቦ ኪኢሉ።
ቃል ኣቦ-መንበር ተጋ. ኣድሓኖም ገብረማርያም ኣብ 2ይ ውድባዊ ጉባኤ ኤርትራዊ ህዝባዊ ምንቅስቓስ !!
..ኤረየ ንዒ’ንዶ ተሎ ኤሬየ ኩሕሎ፡ ኤሬየ ንዒ’ንዶ ተሎ ኤሬና ቦኽሪ ገዛና…” ሰናይ ንባብ


text:
ኮምሽን ንዝተዋህቦ ናይ ጊዜ ሕጽረትን ሰሌዳን ኣብ ግምት ብምእታው፡ ብዕቱብ ስርሑ እናሰላሰለ፡ እንሆ ኣብ ሰላሳ ከተማታት ሰሜን ኣሜሪካ ኣብ ዝገበሮ ዕዉት ዑደታት፡ 30 ህዝባዊ ሽማግለታት ብምቛም ንቕድሚት ይግስግስ ኣሎ።
ሎሚ’ውን ከም’ቲ ናይ ተበግሶ ሕዳር 2008፡ “ክህብ ዝበለ ብንያት” ዝብል ጭርሖ ኣልዕሊና፡ ናይ ኣካለ-ጽጉማትና ንናይ 2011 ዓመታዊ ባጀት ንምርካብ ናብ ህዝብናን ለገስቲ ትካላትን ጸዋዒት ነቕርብ።
ትማሊ 6 ሕዳር ‘ደሃይ ካብ ኤርትራ’ ኣብ ትሕቲ ዝብል ኣርእስቲ ኣብ ዝተዘርግሐ ሓበሬታ፡ ኣብ ስርዓት ህግደፍ ብልሽውና ክሳብ ክንደይ ሳዕሪሩ ከምዘሎ ጠቒስናልኩም። ሎሚ ድማ ከም ኣብነት ናይዚ ሕማም’ዚ ኣብ ናይሮቢ ኬንያ ኣብ ዝርከብ ኤምባሲ ህግደፍ ዝተኸስተ ጉዳይ ነቅርበልኩም።
ኩልና ከም እንፈልጦ ስውኣትና ወትሩ አብ ዝኽርና ምህላዎም እዩ። እንተ ኮነ ግን 20 ሰነ ነቶም እዛ ሎሚ ሃገረ ኤርትራ እናተባህለት ትጽዋዕ ዘላ ሃገር እቲ ዝግባኣ ክብርን ስፍራን አብቲ ናይ ዓለማዊ ካርታ ንኽትውንን ግብራዊ ዝገበሩ ንጹሃን ሰማእታት ኤርትራ ብኽብርን ብድምቀትን እንዝክረላ ረዛን ዕለት እያ።
ብሰንኪ ጻሕታሪ ተግባራት መሪሕነት (ህ.ግ.ደ.ፍ.) ብ23 ታሕሳስ 2009 ኣብ ዘካየዶ ዋዕላ፡ ዝወጸ ውሳኔ ብይን ባይቶ ጸጥታ ውድብ ሕቡራት ሃገራት ዝወጸ ብምዝካር ንኣባላት ህ.ግ.ደ.ፍ. ካናዳ ዝተዋህበ መተሓሳሰቢ ዘሐጉስ ስጉምቲ ብምውሳድኩም ሓጎሰይ ወሰን የብሉን።
ፈስቲቫል ህግደፍ ምዕራባዊ ዞና ሰሜን ኣሜሪካ ካብ 14 ነሓሰ ስጋብ 16 ነሓሰ ኣብ ከተማ ኦክላንድ ብዘይ ሓደ ፍረ ተዛዚሙ። ሕግደፋዉያን ዘመኖም ከምዘብቅዔ ከም ጸሓይ ቀትሪ ተኾሊዑሎም። ዘይተኣደነ ገንዘብ እዮም ኣጥፊኦም ኣለና ንኽብሉ። ቁጽሪ ተሳተፍቲ ግና ኣይግድን። ናብቲ ባህላዊ ምሸት ዝኸዱ መብዛሕትኦም ትሕቲ ዕድመ ህጻውንቲ ኣብ ርእሲ ምኻኖም እቶም ዝርካቦም ዓበይቲ ድማ ነቲ ስርዓት ኣሚኖምሉ ዘይኮነስ ንቆርጫጭ ክርእዩ ኢሎም እዮም ከይዶም። ጸወታ ኩዕሶ እግሪ ኣዳልዮም እተን ቅድሚ ሕጂ ዝሳተፋ ዝነበራ ካብ ኣርባዕተ ዘይውሕዳ ጋንታት ስለ ዝኣበያ እቲ ዉድድር ኣብ ዓሰርተ ሓሙሸተ ዘይበጽሑ ሜዳ ዘይመልኡ ተጻወቲ’ዩ ተሓጺሩ። እዚ ካብ ሰለስተ ስጋብ ኣርባዕተ ሽሕ ህዝቢ ዝሳተፎ ዝነበረ ውድድራት ካብ ሰለስተ ወይ ኣርባዕተ ሚእቲ ዘይበዝሑ ሰባት እዮም ተሳቲፎሞ። እቲ ህዝቢ ብሃንቀዉታ ዝተጸበዮ ጸወታ ግና ግጥም ህግደፍን እባላት ማሕበር ኤርትራውያን መንእሰያት ንለውጥን እዩ ኔሩ።


text:
ምሕጽንታ ናብ ሓለፍቲ ስዊስ፡ ፈስቲቫል ህግደፍ ንክስርዙWritten by ቤት ጽሕፈት ዜና ሰዲህኤ
ኣብ ስዊዘርላንድ ዝርከብ ኤርትራዊ ማሕበረሰብ ብምምሕዳር ህግደፍ ን27 ነሃሰ 2022 ኣብታ ሃገር ክካየድ ተመዲቡ ብምስጢር ተታሒዙ ዘሎ፡ ኣዕናዊ ፈስቲቫል ንክስረዝ፡ ናብ ናይታ ሃገር ዳይረተር ኮንፈረንስ ንፍትሕን ፖሊስን ብጽሑፍ ምሕጽንታ ከም ዘቕረበ ማእከል ሓበሬታ ኤርትራ፡ ኣፍሊጣ። እቲ መልእኽቲ ምሕጽንታ፡ ነቲ ብህግደፍ ብጉልባብ ፈቲቫል ኣብ ስዊዘርላንድ ጥራይ ዘይኮነ፡ ኣብ ካለኦት ሃገራት ኤውሮጳ እውን ዝዳሎ መደባት ህግደፍ ዝምልከቶም ኣካላት ብግቡእ ከቕልብሉ በቲ መልእኽቱ ኣዘኻኺሩ።
እቲ መልእኽቲ ምምሕዳር ዲክታተር ኢሳያስ ኣፈወርቂ፡ ነዚ ናይ ፈስቲቫል መድረኻት ብደርፍታት እናሸፈነ ከም መለዓዓሊ ናብ ውግእን መዝርኢ ጽልእን ከም ዝጥቀመሉ ኣስፊሩ። ብፍላይ ኣብዚ ናይ ሎሚ ዓመት ናይቲ ጉጅለ ላዕለዎት ሓለፍቲ ጥራይ ዘይኮኑ፡ ኣባላት ካቢነ እውን ዝተሳተፍሉ እሞ ንምዕራባውያን ዝጻረርን ንሩሲያ ዝድግፍን ምልዕዓላት ክካየደሉ ዝተሓስበ መድረኻት ምዃኑ ሓቢሩ። ከም ኣብነት ኣብ ናይ 2018 ፈስቲቫል ሚኒስተር ወጻኢ ጉዳያት ኤርትራ ዑስማን ሳልሕ ተሳቲፉ ንተጋባእቲ ኣንጻር ምዕራባውያን ከም ዘለዓዓለ ጠቒሱ።
ምስዚ ብምትሕሓዝ እቲ ጥርዓን ኣብዚ እዋንዚ ምምሕዳር ህግደፍ ኣብቲ ኣብ ሰሜን ኢትዮጵያ ዝካየድ ዘሎ ውግእ ይሳተፍ ምህላዉ ብምሕባር፡ ዕላማ ናይዚ ፈስቲቫላት ድማ ነቲ ኢድ ኣእታውነቱ ቅኑዕ ኣምሲሉ ንምቕራብን መካየዲ ውግእ ዝኸውን ገንዘብ ንምእካብን ክጥቀመሉ ከም ዝመደበ ኣቃሊዑ። ካብቲ ቀንዲ ናይ ፕሮፖጋንዳ ኣጀንዳኡ፡ ኣንጻር ትግራይ ናይ ጽልኢ መደረታትን ብናይ ሓይልታት ምክልኻል ጉጅለ ባህሊ ዝቐርብ ፋሽስታዊ ደርፍታትን ከም ዝርከቦ ኣብቲ መልእኽቲ ምሕጽንታ ሰፊሩ። ብዘይካዚ እቲ መድረኻት ፈስቲቫል፡ ንህግደፍ ዝቃወሙ ሓይልታት ኤርትራ ከም ዝጽልኡ ንምግባር መርዚ ዝንዝሓሉ ምዃኑ ተጠቒሱ።
ኣብ ዝሓለፈ ዓመታት ነቲ ክካየድ ዝጸንሐ ፈስቲቫላት፡ ብኤርትራውያን ተቐወምትን ኣብ ስዊዘርላንድ ብዝርከቡ ነቲ ጉዳይ ዝከታተሉ ፖለቲከኛታትን ተቐውሞ ክገጥሞ ከም ዝጸንሐ እቲ መልእኽቲ ጠቒሱ፡ ኣብዚ ዓመትዚ ድማ ንሆላንድን ጀርመንን ከም ኣብነት ወሲዱ ኣብ ብዙሕ ከባብታት ይስረዝ ከም ዘሎ ሓቢሩ። ከም መጠቓለሊ ናይቲ መልእኽቲ ድማ ነዚ ዝስዕብ ነጥብታት ኣስፊሮም።
1ይ፡ እዚ ናይ 27 ነሃሰ 2022 ፈስቲቫል ስዊዘርላንድ ክስረዝ፡ ኣብዚ እዋንዚ እገዳ ተበይንዎም ዘሎ ላዕለዎት ወተሃደራዊ ኣዘዝቲ ኤርትራ ድማ ብፍላይ፡ ኣብ ትሕቲ ዝኾነይኹን ኩነታት ናብታ ሃገር ከይኣትዉ ክኽልከሉ።
2ይ፡ ሰበ መዚ ሃገር ስዊዘርላን ሓንሳብ ንሓዋሩን ኣብ ልዕሊ ዝኾነ ይኹን ምንቅስቓሳት ኣካላት ጉጅለ ህግደፍ እገዳ ክውስኑ።
3ይ፡ ንኹሉቲ ናይ ኣብ ወጻኢ ዝነብሩ ኤርትራውያን ግብሪ ብዝብል ጉልባብ ዝኸፍልዎ 2%ን ናይ ጣዕሳ ቀጥዒ መሊእካ ምኽታምን ኣብቲ ቀጥዒ መላእ ቤተሰብካ ኣበይ ከም ዝርከቡ ክትነግር ዘገድድን፡ በቲ ቆንስላዊ ቤት ጽሕፈት ህግደፍ ዝካየድ ተግባራት ጠጠው ክብል።
እዚ ብስም “ኤርትራዊ መርበብ ደለይቲ ፍትሒ ኣብ ዝዊዘርላንድ” ዝተዳለወ መልእኽቲ፡ ቅዳሑ ናብ ናይታ ሃገር ቤት ጽሕፈት ኢሚግረሽንን ሚኒስትሪ ፍትሕን እውን ከም ዝተላእከ ካብቲ ሰፊሕ ጸብጻብ ምርዳእ ተኻኢሉ።
ፈስቲቫል ህግደፍ ጀርመን ጊሰን፡ ብ20 ነሃሰ 2022 እውን ብሓያል ተቓውሞ ኤርትራውያን መንእሰያት ከም ዝፈሸለ ዝዝከር እዩ።
መግለጺ 4ይ ስሩዕ ኣኼባ ማእከላይ ባይቶ ሰዲህኤWritten by ማእከላይ ባይቶ ሰልፊ ዲሞክራሲ ህዝቢ ኤርትራ
ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ)፡ ብ13፡ 14ን 20ን ነሓሰ 2022፡ 4ይ ስሩዕ ኣኼባኡ ኣካይዱ። እዚ ኣኼባ ኣብ ከባቢና ቅልጡፍ ፖለቲካዊ ምቅይያራት ይረኣየሉ ኣብ ዘሎ፡ ተሃዋሲ ኩነታት ዝተኻየደ ብምዃኑ ኣኼባ ባይቶ ብመንጽርዚ ዘለዎ ዕዙዝ ሓላፍነት ኣብ ግምት ብምእታው ብዛዕባ ዝተፈላለዩ እዋናውን ኣገደስትን ዛዕባታት ብዕምቆት ዘትዩ፡ ውሳኔታት’ውን ኣሕሊፉ። ኣብ መኽፈቲ ናይዚ ኣኼባ ኣቦመንበር ማእከላይ ባይቶን ፈጻሚ ሽማግለ ሰዲህኤ፡ ብጻይ ተስፋይ ወልደሚካኤል (ደጊጋ) መእተዊ ቃል ኣስሚዑ፡ ኣኼባ ዝመያየጠሎም ኣጀንዳታት ቀሪቡ ብተሳተፍቲ ኣጽዲቑ።
ማእከላይ ባይቶ ከም ቀዳማይ ኣጀንዳ፡ ነቲ ኣቐዲሙ ናብ ኣባላት ባይቶ ተዘርጊሑ ዝጸንሐ ንድፊ ጸብጻብ፡ ኣብያተ ጽሕፈት ፈጻሚ ሽማግለ ብሰፊሑ ተመያይጥሉ። ከምኡ እውን ብጠቕላሊ ተቖጻጻሪ ሰዲህኤ ንዝቐረበ ዓመታዊ ናይ ገንዘብን ንብረትን ጸብጻብ ሰሚዑ ዘትይሉ። ድሕሪ ኣገዳሲ ዝርርብ ድማ ምስ ኩሉቲ ዝተገብረ ምትዕርራያት ነቲ ጸብጻባት ከም ሰነድ ሰልፊ ኣጽዲቕዎ። ብመሰረት እቲ ጸብጻብ ድማ ንመጻኢ ክዕመሙ ይግበኦም ኣብ ዝበሎም ኣገደስቲ ነጥብታት ውሳነታት ወሲኑ። ሓደ ካብቶም ኣኼባ ባይቶ ቆላሕታ ሂቡ ዝወሰኖም ጉዳያት ውሽጣዊ ዓቕሚ ሰልፊ ምሕያል ዝምልከት ኮይኑ፡ ንምዕዋት ናይቲ ድሕሪ ሓደ ዓመት ዝካየድ 4ይ ጉባአ ሰዲህኤ ብምሉእ ዓቕሚ ኣባላት ሰልፊ ክስረሓሉ ከም ዝግባእ ኣዕዚዙ ርእይዎ።
ማእከላይ ባይቶ ጉዳይ ጸብጻባት ድሕሪ ምዝዛሙ፡ ነቲ ኣኼባ ክትመርሕ ብዝመዘዛ ሽማግለ እናተመርሐ፡ ነዞም ዝስዕቡ ኣገደስትን እዋናውያንን ዛዕባታት ፍሉይ ግምት ብምሃብ ዘትዩን ኣድለይቲ ዝበሎም ውሳነታት እሕሊፉን።
1) ጉዳይ ሓባራዊ ዕዮ ደንበ ተቓውሞ
ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ)፡ ሕቶ ሓድነትን ሓቢርካ ምቅላስን መሰረታዊ ጉዳይ ብምዃኑ ኣብ ስሩዓትን ፍሉያትን ትካላዊ ኣኼባታቱ ዝሓለፉ ውሳኔታት ተሞርኲሱ ሰፊሕ ገምጋም ኣካይዱ።
ኣብዚ ገምጋሙ፡ ነቲ ኣብ ወርሒ ሰነ 2017 ሰዲህኤ ብወግዒ ዘውጽኦ 4ተ ነጥብታት ዝሓዘ ናይ ብሓባር ምስራሕ እማመ ብምዝካር፡ ብፍላይ ከኣ ቅድሚ ክልተ ዓመታት ጀሚሩ ምስ ኩሎም ፖለቲካዊ ሓይልታት ብምሉእ ዓቕሙ፡ ክሰርሓሉ ከምዝጸንሐ መዚኑ። ውጽኢቱ ግን ክንድቲ ዝተጸበዮ ከምዘይኮነ ተረዲኡ። እዚ ማለት ግን እቲ ክዋሰኣሉ ዝጸንሐ መስርሕ ምፍጣር ናይ ሓባር ጽላል ምሉእ ብምሉእ ናይ ክሳራ ግዜ ነይሩ ዝበሃል ከምዘይኮነን፡ ፖለቲካዊ ሓይልታት ነንሕድሕዶም ብግቡእ ኣብ ምልላይን ሓቢርካ ኣገደስቲ ሰነዳት ኣብ ምጽዳቕን ኣወንታዊ ተሞኩሮ ዝተመዝገበሉ ምንባሩ ኣኼባ ተገንዚቡ።
ኣብ መጻኢ እውን ጉጅለ ህግደፍ ስዒርካ መሰረታዊ ሕቶ ህዝቢ ኤርትራ ንምምላስ፡ ንሓቢርካ ምቅላስ መተካእታ ዘይብሉ ስለ ዝኾነ፡ ፖለቲካዊ ሓይልታት፡ ዓለምለኸ ምንቅስቓስ ይኣክል፡ ህዝባዊ ምንቅስቓሳትን ካልኦት ኤርትራውያን ናይ ለውጢ ባእታታትን ሓቢሮም ዝቃለስሉ ሰፊሕ መድረኽ ንምፍጣር ዝግበር ጻዕሪ ከም ዝቕጽሎን ኩሉ ነዚ ዘዕውት ዳህሳሳት ካብ ምክያድ ከምዘይበኩርን ኣረጋጊጹ። ከምኡ’ውን ንውጻኢት ሕድሕድ ምርድዳእ ዓቂቡ፡ ካእባዊ ዝምድናታት ንምሕያል ከም ዝጽዕት ርእዩ። ንናይ ሓቢርካ ምቅላስ ኣሰታትፍኡ ንምሕያልን ምድልዳልን ውሽጣዊ ሰልፋዊ ዓቕሚ ብዘይዕንቅፍ ክተሓዝ ምዃኑ ድማ፡ 4ይ ስሩዕ ኣኼባ ማእከላይ ባይቶ ሰዲህኤ ወሲኑ። ሕቶ ሓድነትን ሓቢርካ ምቅላስን ናይ ኩሉ ናይ ለውጢ ሓይሊ ሓላፍነት እምበር፡ ናይ ዝተወሰነ ወገን ጥራይ ከምዘይኮነ ብምርዳእ ኩሎም ኤርትራውያን ሓይልታት ለውጢ ኣብዚ መዳይዚ ካብ ነፍሲ ወከፎም ዝድለ ኣስተዋጽኦ ከበርክቱ ኣኼባ ጸዊዑ።
2) ኣብ ከባቢና ዘሎ ምዕባሌታትን ሕቶ ዝምድናታትናን
ማእከላይ ባይቶ ሰዲህኤ ኣብዚ ኣኼባኡ ሰፊሕ ግዜ ሂቡ ዝመዘኖ ካልእ ጉዳይ ኣብ ከባቢና ክምዕብል ዝጸንሐ እሞ ኣብ ኤርትራዊ ጉዳይና ጽልዋን ተጽዕኖን ዘለዎ፡ ፖለቲካዊ ምቅይያራትን ናይ ሓይልታት ኣሰላልፋን እዩ። ኣብዚ እዋንዚ ብሓደ ወገን ኣብ ትግራይ ውግእ ምዝሓሉን ናይ ሰላማዊ መፍትሒ ተስፋታት ይረአ ምህላውን፡ በቲ ካልእ ወገን ድማ ስርዓት ህግደፍ ኣብ መስርሕ ዘተ ሰላም ኢትዮጵያ ቀንዲ ዕንቅፋት ይኸውን ብምህላዉን ካብ ዝሓዞም ቦታታት ትግራይ ንኽወጽእ ሕብረተሰብ ዓለም ንዘቕረበሉ ጻውዒት ዘይምቕባሉን ኣኼባ ተገንዚቡ።
ሰዲህኤ ካብ መጀመርታ ኣትሒዙ ኣብ መንጎ ፈደራላዊ መንግስቲ ኢትዮጵያን ክልላዊ መንግስቲ ትግራይን ዝተፈጥረ፡ ፍልልይ፡ ብዘተ ክፍታሕ ዝግብኦ ክነሱ፡ ንውግእ ከም መፍትሒ ምውሳድ ግጉይ ምርጫ ምንባሩ ብምግንዛብ፡ ንኢድ ኣእታውነት ጉጅለ ህግደፍ፡ ኣብ ልዕሊቲ ውግእ ዝተኻየደሉ ከባቢታት ዝርከብ ህዝብን ንብረትን ክወርድ ዝጸንሐ ህልቂትን፡ ዕንወትን ዕጽዋታትን ብምኹናን ክወስዶ ዝጸንሐ መርገጻቱ ቅኑዕ ምንባሩ 4ይ ኣኼባ ባይቶ ኣረጋጊጹ። ኣብዚ እዋንዚ ኩሉዚ ግህሰታትን ዕጽዋታትን ክሃድእን በዂሩ ዝጸንሐ ሰብኣዊ ቀረባትን ክቐርብ ምጅማሩን ናይ ምዝታይ ተስፋ ክቀላቐል ምኽኣሉን ምስቲ ናይ ቅድሚ ሕጂ ናይ ሰዲህኤ ሚዛናትን ምሕጽንታን ዘሳኒ ምዃኑ ብምርዳእ፡ ደገፉ እናገለጸ፡ እቲ ናይ ሰላም ጻዕሪ ቀጺሉ ብዓወት ንኽዛዘም ዘለዎ ተስፋ ገሊጹ።
ፖለቲካዊ ውሳነን ዝምድናን ዝምልከት ፖሊሲ ሰዲህኤ መሰረት ብምግባር፡ ዝምድና ህዝብታት ኤርትራን ትግራይን፡ ንናይ ክልቲኦም ሰላምን ረብሓን ከምኡውን ንልኡላውነት ኤርትራ ኣብ ግምት ብዘእተወ ክተሓዝ፡ ቅድሚ ሕጂ ሰዲህኤ ዘሕለፎ ውሳኔ ህያው ኮይኑ ክቕጽል ጥራይ ዘይኮነ፡ ሰዲህኤ ንምትግባሩ ብምሉእ ዓቕሙ ክሰርሓሉ ኣኼባ ባይቶ ዳግማይ ወሲኑ።
ኣኼባ ባይቶ ነቲ ብህዝባዊ ወያነ ሓርነት ትግራይ (ህወሓት) ዝምራሕ ክልላዊ መንግስቲ ትግራይ፡ ኣብ ብዙሕ ኣጋጣምታት ኣብ ልኡላውነት ኤርትራ ዘለዎ ጽኑዕን ንጹርን መርገጽ ብዝምልከት ከውጽኦ ንዝጸንሐ መግለጽታት ኣመጒሱ። ብኣንጻሩ ገለ ተጋሩ፡ ብውልቀን ብእኩብን ናይ ብሕቲ መዲያታትን ኣንጻር ልኡላውነት ኤርትራን ሓድነት ህዝባን ዘካይድዎ ዘይሓላፍነታዊ ጐስጓሳት፡ ንክልቲኡ ህዝብታት ስለ ዘይጠቕሞ ክቑጠብሉ ኣትሪሩ ተማሕጺኑ። ክልላዊ መንግስቲ ትግራይ ድማ ኣብ ልኡላውነት ኤርትራ ዝረአ ዘሎ ኣሉታዊ ኣተሓሳስባታት ኣብ ምውጋድ ከም ናይ ቅድሚ ሕጂ ግደኡ ከበርክት ኣኼባ ኣዘኻኺሩ።
ኣኼባ ባይቶ ንዝምድና ኣብ ዝምልከት ቆላሕታኡ፡ ኣብ ጉዳይ ኢትዮጵያ/ትግራይ ከይተደረተ፡ ነቲ ጉጅለ ህግደፍ ኣብ ጉዳይ ሱዳንን ካለኦት ጐረባብቲ ሃገራትን ዘርእዮ ዘሎ ኢድ ኣእታውነት፡ ኣንጻር ረብሓን ሰላምን ኤርትራን ህዝባን ምዃኑ ብምርዳእ፡ ሰዲህኤ ነዚ’ውን ግቡእ ኣቓልቦ ብምሃብ ከም ዝከታተሎ ተገንዚቡ።
ስርዓት ህግደፍ ምስ ጎረባብቲ ሃገራት ዝፈጠሮ ወጥርታት ከይኣኽሎ፡ ምስ ወረርቲ ተመሓዝዩ ንሃገርና ኣብ ካልእ ጸሊም መዝገብ የእትዋ ኣሎ። ኣብ ልዕሊ ዩክረይን ዝተፈጸመ ወራር ደጊፉ ምስ ሩስያ ምውጋኑ፡ ብዛዕባ ጉዳይ ታይዋን እውን ምስታ ክትውሕጣ እትደሊ ዘላ ቻይና ምስላፉ፡ ኣኼባ ነዚ ዘይሓላፍነታዊ ተግባር ህግደፍ ኣውጊዙ።
3) ኤርትራውያን ስደተኛታት
ኣኼባ ኤርትራውያን ስደተኛታት፡ ኣብ ኩሉ ኩርነዓት ዓለም ብዛዕባ ዘሕልፍዎ ዘለዉ ኣጸጋሚ ህይወት ብዝምልከት ተመያይጡ። ብፍላይ ከኣ ኤርትራውያን ስደተኛታት ብሰንክቲ ኣብ ትግራይ ዝተባረዐ ውግእ ዘጋጠሞም ጸገማት ብሰፊሑ ዳህሲሱ።
ኣብዚ እዋንዚ ድማ ኣብ ኢትዮጵያ ብሰንክቲ ውግእ ተመዛቢሎም፡ ኣብ ኩሉ ከተማታት ይሳቐዩ ንዘለዉ፡ ብፍላይ ከኣ፡ ኣለምዋጭ ኣብ ዝበሃል ከባቢ ዳባት/ጎንደር ዝርከብ ሓድሽ መደበር ዝሓልፍዎ ዘለዉ ህይወት ኣዝዩ ኣስጋኢ ምዃኑ ተረዲኡ። ብዘይካዚ ኣብ ከተማታት ሱዳን ኤርትራውያን ስደተኛታት ብቐጻሊ ብናይ ሱዳን ናይ ጸጥታ ሓይልታት እናተኣስሩ ልዕሊ ዓቕሞም ገንዘብ ንክኸፍሉ ይገደዱ ምህላዎም ኣዝዩ ከም ዘተሓሳስቦ ተረዲኡ። በዚ መሰረት ኣኼባ መንግስታት ናይተን ኤርትራውያን ስደተኛታት ዝተዓቖብለን ሃገራትን እቲ ጉዳይ ዝምልከቶም ዓለም ለኻዊ ትካላትን ንጉዳይ’ዞም ኣብ ስቓይ ኮይኖም ኣውያቶም ዘስምዑ ዘለዉ ኤርትራውያን ስደተኛታት ግቡእ ቆላሕታ ክገብርሉ ጻዋዒት ኣቕሪቡ።
4) ፈስቲቫላት ህግደፍ
ኣኼባ ነቲ ኣብዚ እዋንዚ ኤርትራውያን ሓይልታት ለውጢ ብሓፈሻ፡ ብፍላይ ከኣ መንእሰያት ኣንጻር ኩሉ ምንቅስቓሳት ህግድፍ፡ ብፍላይ ከኣ ኣንጻርቲ ዘይሕጋዊ ገንዘብ ዝእክበሉን ናይ ጽልኢ ጐስጓሳት ዝነዝሓሉን ፈስቲቫላት ንምፍሻል ዝተኻየደ ቃልሲ ንኢዱ። በዚ መሰረት ነቶም ፈስቲቫላት ህግደፍ ኣብ ሽወደንን ዳላስን ከምቲ ዝተመደቦ ከምዘይከይድ፡ ኣብ ሆላንድ ከኣ ከም ዝስረዝ ዝጸዓቱ ኤርትራውያን ኣመጒሱን ቃልሶም ከሕይሉ ኣተባቢዑን።
ማእከላይ ባይቶ ኣብዚ ኣኼባኡ ብመሰረት ቅዋም ሰዲህኤ ዓንቀጽ፡ 6.1.15፡ ንመጻኢ ሓደ ዓመት ዝመርሕ 9 ዝኣባላቱ ፈጻሚት ሽማግለን ተቖጻጻሪ ገንዘብን ንብረትን ብዲሞክራስያዊ መንገዲ መሪጹ።
ኣብ መዛዘሚ ኣኼኡ፡ ማእከላይ ባይቶ፡ ኣባላትን ደገፍትን ሰዲህኤ፡ ከበርክትዎ ንዝጸንሑ ንዋታውን ንያታውን ኣበርክቶ ንኢዱ። ኣብ መጻኢ እውን ብሓፈሻ ንምዕዋት መትከላት ሰዲህኤ ኣብ ኩሉ መዳያት፡ ብፍላይ ከኣ ንምዕዋት መጻኢ 4ይ ጉባአ ሰዲህኤ ኣበርክተኦም ከዕዝዙ ጸዊዑ። ህዝቢ ኤርትራ እውን ነቲ ንሓርነቱን ሰላሙን ዘካይዶ ዘሎ ቃልሲ ብዝተዓጻጸፈ ከይተሓለለ ብናህሪ ክቕጽሎ ተማሕጺኑ።
ንቅዋማዊ ምሕደራ፡ ንዲሞክራስን ንምዕባለን ንቃለስ!
ዘለኣለማዊ ዝኽሪ ንሰማእታትና!
20 ነሓሰ 2022
ኣጸጋሚ ህይወት ኤርትራውያን ስደተኛታት ኣብ ኢትዮጵያWritten by ቤት ጽሕፈት ዜና ሰዲህኤ
ቅድሚ ኣብ ትግራይ ውግእ ምጅማሩ፡ ኣብ ሰሜን ኢትዮጵያ፡ ኣስታት 100 ሺሕ ኤርትራውያን ስደተኛታት ከም ዝነበሩ፡ ሳራ ሚለር ዝተባህለት፡ ናይ ጆርጅታውን ዩኒቨርስቲ ተመራማሪት ኣብ መጽሐት ዘ ኮንቨርዘሽን/ THE CONVERSATION ኣብ ዘሕተመቶ ጽሑፋ ሓቢራ።
እዞም ኤርትራውያን ክስደዱ ዘገደዶም፡ እቲ ኣብ ሃገሮም ዘሎ ብደረጃ ዓለም እውን ዝኸፈ፡ ሰብኣዊ ኩነታት ምዃኑ እዛ ተመራማሪት ገሊጻ። እቲ ኣብ ኤርትራ ዘሎ ሕማቕ ሰብኣዊ ኩነታት፡ ኣብ ልዕሊ ዜጋታት ዝፍጸም ሰፊሕ በደልን ግዱድ ወተሃደራዊ ዕስክርናን ከም ዝርከቦ ብምጥቃስ፡ ኤርትራ ኣብ ትሕቲ ኣዝዩ ጨቋኒ ምምሕዳር ዘላ ሃገር እያ ኢላታ። እቶም ፖሊሲ መንግስቲ ንምቅዋም ዝዛረቡ ወይ ከምኡ ይሓስቡ ተባሂሎም ዝጥርጠሩ፡ ንሓያሎ ዓመታት ከም ዝእስሩ፡ ከም ዝሳቐዩን ዝስወሩን’ውን እታ ተመራማሪት ኣብቲ ንኤርትራውያን ስደተኛታት ዝምልከት መጽናዕታ ኣስፊራ
ምስዚ ኩሉ፡ እቶም ኣብ ትግራይ ዝነበሩ ኤርትራውያን ስደተኛታት ብ2020 ኣብ መንጎ ሓይልታት ትግራይ ኣብ መንጎ ሓይልታት ፈደራላዊ መንግስቲ ኢትዮጵያን መሕዝቱ ከባብያዊ ሓይልታትን ውግእ ድሕሪ ምጅማሩ ኣብ ጽንኩር ወጥሪ ኣትዮም ኢላ፡ እቲ ውግእ ዓሌታዊ መልክዕ ብዘለዎ ቀልጢፉ ምስ ሰፍሐ፡ መብዛሕትኡ ከባብታት ኢትዮጵያ ንስደተኛታት ዘይውሑስ ኮይኑ ኢላቶ።
ኣብዚ እዋንዚ ነቲ ውግእ ኣብ ዝምልከት ናብ ሰላም ዝወስድ ምዕባለ ዘሎ ይመስል፡ ዝበለት ሳራ ሚለር፡ እንተኾነ ነቶም ስደተኛታት ኮነ ነቶም ኣዕቊበምዎም ዝነበሩ ኢትዮጵያውያን ሰብኣዊ ድሌት ምቕራብ ጌና ኣጸጋሚ ከምዘሎ ኣስፊራ። ምስዚ ብዝተጠሓሓዘ ትካል መግቢ ዓለም ብወገኑ ካብ ዝመጽእ ዘሎ ወርሒ ጥቅምቲ ንደሓር ሓገዝ ከቕርብ ከምዘይክእል ሓቢሩ ኣሎ ኢላ።
ስራ ሚለር፡ ኣብ ጉዳይ ስደተኛታት ፍልይቲ ክኢላ ምዃና ጠቒሳ፡ ናይዚ ጽሑፍዚ ምቕራባ ዓላማ ከኣ ፍሉይ ድሌት ኤርትራውያን ስደተኛታት ንምቅላሕ ምዃኑ ገሊጻ። መበገሲ ሓበሬታኣ ቃለ መጠይቓት ምስ ስደተኛታት፡ ኣካላት ሕቡራት መንግስታት፡ ዘይመንግስታዊ ማሕበራትን መንግስታዊ ኣካላትን ምዃኑ ኣብቲ ጽሑፋ ኣስፊራ። ኣብቲ ዝገበረቶ መጽናዕቲ ብኹሎም ኣብቲ ውግእ ዝተሳተፉ ኣካላት ዝተጠቕዑ ኤርትራውያን ስደተኛታት ከም ዘጋጠምዋ ኣረጋጊጻ።
ሳራ ሚለር ከም ዝገለጸቶ፡ ቅድሚ ውግእ ኢትዮጵያ ንስደተኛታት ሰላማዊት ነይራ። በዚ መሰረት ሓንቲ ካብተን ብዙሓት ስደተኛታት ዘዕቆባ ሃገራት ኣፍሪቃ ምንባራጠቒሳ፡ ብቑጠባ ደሓንን ነይራ ኢላ። ኣብዚ እዋንዚ ግና ኤርትራውያን ኮኑ ካለኦት ስደተኛታት ከምኡ እውን ውሽጣዊ ተመዛበልቲ ኣብ ኢትዮጵያ ሰላማዊ ከባቢ ክረኽቡ ኣብ ዝሽገርሉ ደረጃ ምሃልዎም ኣብቲ ሰፊሕ ጽሑፋ ጠቒሳ። ኣብ መወዳእታ ከኣ ኢትዮጵያ ሕቶ ስደተኛታት ናይ ምምላስ ግደታኳ እንተለዋ ዓቕሚ ግና ከምዘየብላ መስኪራ።
ስቓይ 5ይ ትውልዲ ኤርትራዊ ስደተኛ ኣብ ሱዳንWritten by ቤት ጽሕፈት ዜና ሰዲህኤ
ኣብዚ እዋንዚ 5ይ ትውልዲ ኤርትራዊ ስደተኛ ኣብ ሱዳን ብኣዝዩ ዘገርም ስቓይን መከራን ይሓልፍ ከም ዘሎ መርበብ ሓበሬታ ገዳብ ነዚ ብዝምልከት ብዘካየደቶ ዕሚቕ መጽናዕቲ ሓቢራ። በቲ ኣብዚ ዝሓለፈ መዓልታት ዝተዘርግሐ ሓበሬታ መሰረት፡ ናይ ህግደፍ ጸጥታ ኣብ ሱዳን ምህላዉን ንጥፈታቱ ምሕያሉን ንኩነታት ናይዞም ኤርትራውያን ስደተኛታት ይግድዶን ይሓላልኾን ከም ዘሎ እውን እታ መርበብ ሓበሬታ ኣስፊራ። ኢድ ኣእታውነት ጸጥታ ህግደፍ ኣብ ልዕሊ ህይወት ናይቶም ኣብ ኤርትራ ካብ ዘሎ ወጽዓ ክድሕኑ ዝሃደሙ ኣዝዩ ዘኽፈአ ኮይኑ ኣሎ።
ካብ 2000 ንደሓር ናይ ኤርትራን ሱዳንን ኣካላት ጸጥታ ብሓባር ክሰርሑ ምስ ጀመሩ፡ ህይወት ናይቶም ዝደተኛታት ኣዝዩ ከም ዝኸፈአ ገዳብ ኣብቲ መጽናዕታዊ ጸብጻባ ኣመልኪታ። ካልእ ንህይወት ኤርትራውያን ስደተኛታት ኣብ ሱዳን ብፍላይ ኣብ ከተማ ካርቱም ኣጸጋሚ ካብ ዝገበሮ፡ ኣሰጋገርቲ ሰባት ምስ ገንዘብ ኣለዎም ዝብልዎም ናይቶም ግዳያት ቤተሰብ ርክባት እናፈጠሩ ከካይድዎ ዝጸንሑን ዘለዉን ገንዘባዊ ምዝመዛ ምዃኑ ኣብቲ ዜናዊ ጸብጻብ ኣስፊሩ ኣሎ።
ኣብዚ ዝሓለፈ ክልተ ኣዋርሕ፡ ብፍላይ ነቶም ኣብ ካርቱም ዝበጽሑ ኤርትራውያን ስደተኛታት ኣዝዩ መሪር ኮይኑ ከም ዝጸንሐ፡ ዝጠቐሰት መርበብ ገዳብ፡ መጠፋፋእቲ ሓለፍቲ ጸጥታ ሱዳን ነቶም ስደተኛታት ብዘይወዓልዎ ገበናት እንዳጸለሙን ብማእሰርቲ እናፈራርሑን ኣዝዩ ብዙሕ ገንዘብ ከም ዝሓትዎም ኣቃሊዓ። እተን ንኤርትራውያን ስደተኛታት ዝኣስሩለን ኣብያተ-ማእሰርቲ፡ ዓማራት፡ ዴምን ሰሓፋን ኣብ ዝበሃል ከባብታት ካርቱም ዝርከባ እየን።
በቲ ካብ ገዳብ ዝተረኽበ ዜና መሰረት፡ ገንዘብ ክኸፍሉ ዘይከኣሉ ኤርትራውያን ኣብ ጸበብቲ ኮንተይነራት እዮም ዝእሰሩ። መግቢ ብዘይካ ሳሕቲ ካብ ገበርቲ ሰናይ ወይ ሓደሓደ ዓቕሚ ዘለዎም ቤተሰብ መኣስርቶም ካብ ካልእ ዝረኽብሉ ዕድል የብሎም። ምስዚ ብዝተተሓዘ እቶም ስደተኛታት ህይወቶም ንምድሓን ክዳውንትን ስልማት ደቂ ኣንስትዮን ክሸጡ ከም ዝግደዱ ተሓቢሩ።
እቲ ኣዝዩ ዘገርም፡ ኤርትራውያን ስደተኛታት ኣብ ካርቱም ካብ ዘምጽኡ ኣምጺኦም ዝተሓተትዎ ገንዘብ ከፊሎም ካብ ማእሰርቲ ምስ ወጹ፡ ብሰላም ናይ ምቕጻል ውሕስነት ስለ ዘየብሎም፡ ተመሊሶም ናብቲ ዝነብርዎ ቤት ማእሰርቲ ይኣትዉ እሞ ከም ሓድሽ ካልእ ዓቐን ገንዘብ ክኸፍሉ ይግደዱ። ነዚ ንክጥዕሞም ከኣ እቶም ብላዕ ዝቕበሉ ነቶም ዝኸፍሉ ስደተኛታት ቅብሊት ኣይህብዎምን እዮም። እቲ ዑደት ከምኡ እንዳበለ ይቕጽል ኣሎ።
በቲ ሓበሬተ መሰረት ላዕለዋይ ኮሚሽ ጉዳይ ስደተኛታት ኣብ ካርቱም ከም ዘየለ ምቑጻሩ እዩ ዝቐልል። ምናልባት ምስቶም ኣብ ልዕሊ ስደተኛታት በደል ዝፍጽሙ ኣካላት ዝሻረኽ ከይከውን ዝሰግኡ ወገናት እውን ኣለዉ።
ዝተዘንግዑ ኤርትራውያን ስደተኛታት ኣብ ጅቡቲWritten by ቤት ጽሕፈት ዜና
ስእሊ ቢቢሲ
ኣብ ሃገር ጅቡቲ ዓሊዓዳ ኣብ ዝበሃል መደበር ዘለዉ ኤርትራውያን ስደተኛታት ብሕጽረት መቑነንን ካልእ መሰረታዊ ቀረባትን ኣብ ዝለዓለ ጸገም ከም ዝርከቡ ምግላጾም ማዕከን ዜና ቢቢሲ ሓቢራ። ንድሕንነቱ ክብል ሓቀኛ ስሙ ክግለጽ ዘይደለየ፡ ኣብቲ መደበር ዝነብር ኤርትራዊ ከም ዝገለጾ፡ ኣብቲ መደበር ካብ 2011 ጀሚሩም ክሳብ ሎሚ ዘለዉ፡ 10 ዝኾና ደቂ ኣንስቶ ዝርከበኦም 250 ኤርትራውያን ስደተኛታት ምዃኖም ሓቢሩ።
ቅድሚ ሕጂ ኣብ ጅቡቲ ኣስታት ሓደ ሺሕ ስደተኛታት ከም ዝነበሩ ብዝተፈላለዩ ማዕከናት ዜና ክግለጽኳ እንተጸንሐ፡ ብዙሓት ካብኣቶም፡ ብሱዳንን ብኻልእ ኣቕጣጫታትን ኣቢሎም ክሳብ ኤውሮጳ ዝበጽሑ ከም ዘለዉ ኣብቲ ዜና ተገሊጹ።
እቲ ንቢቢሲ ብዛዕባ ሃለዋት እቲ መደበር ኣብ ጅቡቲ ዝሓበረ፡ ስደተኛ ከም ዝገለጾ፡ መብዛሕትኦም ካብቶም ኤርትራውያን ስደተኛታት፡ ካብ ዓሰብ ናብ ጅቡቲ ዝሰገሩ ወተሃደራት ዝነበሩ እዮም። ብሰንክቲ ኣብ መንጎ ኤርትራን ጅቡትን ዘሎ ዝምድና መንግስቲ ጅቡቲ ነቶም ኤርትራውያን ከምዘይግደሰሎም ድማ ጠቒ። ካብዞም ስደተኛታት ወተሃደራት ብምንባሮም ብጅቡቲ ተጠርጢሮም ንዓመታት ተኣሲሮም ምስተፈትሑ ናብቲ መደበር ዝኣተዉ ከም ዝርከብዎም እውን ተሓቢሩ።
ኣብ ጅቡቲ ዝርከቡ ሶማላውያን ስደተኛታት ምስ ህዝቢ ጅቡቲ ናይ ቋንቋን ባህልን ምቅርራብ ስለ ዘለዎም፡ ካብ ኤርትራውያን ዝሓሸ መነባብሮ ኣለዎም። ብመንጽር ትካላት ሰብኣዊ መሰል እውን ዝያዳ ናብቶም ሶማላውያን ስለ ዘዳልዋ፡ ኣብዚ ቀረባ ግዜ ልዕሊ 300 ሶማላውያን ናብ ካናዳ ክኸዱ እንከለዉ፡ ምስኣቶም ናይ ምኻድ ዕድል ዝረኸበ ኤርትራዊ ሓደ ጥራይ ምዃኑ ካብቶም ኤርትራውያን ስደተኛታት ዝተረኽበ ሓበሬታ የረድእ።
ቢቢሲ፡ ነዚ ብኤርትራውያን ስደተኛታት ኣብ ጅቡቲ ዝቐረበ ሓበሬታ ብዝምልክት ርኢቶ ንምርካብ ናብ ላዕለዋይ ኮሚሽን ጉዳይ ስደተኛታት ውድብ ሕቡራት ሃገራት፡ ሓቲቱ፡ ካብቲ ኮሚሽን ዝዀነ ምላሽ ዘይምዘይረሐበ ጠቒሱ።
ኣብዚ እዋንዚ ኤርትራውያን ስደተኛታት ኣብ ዘዘለዉዎ መደበራት ብሓፈሻ፡ ብፍላይ ከኣ ኣብ ኢትዮጵያ ኣለምዋጭ ኣብ ዝበሃል ሓድሽ መደበር ከባቢ ዳባት-ጐንደር፡ ኩነታት ክራማት ተወሲኽዎ ኣብ ኣዝዩ ሓደገኛ ኩነታት ከም ዝርከቡ ብብዙሓት ማዕከናት ዝቐርቡ ዘለዉ ጸብጻባት ይሕብሩ።
ኣብ ማእከላይ ባሕሪ፡ 40 ስደተኛታት ካብ ሞት ድሒኖምWritten by ቤት ጽሕፈት ዜና ሰዲህኤ
ኣርበዓ ዝኾኑ፡ ኤርትራውያንን ሱዳናውያንን ምዃኖም ዝተነግረሎም ስደተኛታት፡ ናብ ኤውሮጳ ክሰግሩ ዝተሳፈርዋ ጃልባ ልዕሊ ዓቕማ ስለ ዝጸዓነትን ብሓያል ንፋስ ስለ ዝተደፍአትን ኣብ ማእከላይ ባሕሪ ከም ዝጠሓለትን ተሳፈርታ ግና ከም ዝደሓኑን ኦፐን ኣርም/open Arms ዝተባህለ ናይ ስፐይን ህይወት ኣድሕን ትካል ብመንገዲ ናይ ትዊተር ገጻ ከምዝሓበረት መርበብ ሓበሬታ ሰቲት ኣፍሊጣ።
እታ ስፐይናዊት ትካል ምድሓን ህይወት፡ እቶም ዝደሓኑ ስደተኛታት ብ11 ነሓሰ 2022 ናብ መርከብ ሓለዋ ባሕሪ ኢጣልያ ከምዝተረከቡ ተፈሊጡ። ካብቶም ካብ ሞት ዝደሓኑ ስደተኛታት፡ 2 ትሕተ ዕድመ ህጻናት ከምዝነበርዎም ከኣ ተሓቢሩ። እቶም ስደተኛታት፡ ካብ ናብ ኢጥልያ ናብ ኣፍሪቃ ኣብ ዝቐርብ ከባቢ፡ ሓያል ንፋስን ሕማቕ ኩነታት ባሕርን ምስ ኣጋጠሞም፡ ሲሲሊያ ኣብ ዝተባህለ ደሴት ናይ ላምባዱሳ ከም ዝተዓቑቡ ናይታ ህይወት ኣድሕን ትካል ጉጁለ ኣብሪሃ።
ትካል ኦፐን ኣርም/Open Arms ህይወት ኣድሕን ስፐይን፡ ካብ 2015 ጀሚራ ክሳብ ሎሚ ልዕሊ 26,500 ስደተኛታት ከም ዘድሓነት ኣፍሊጣ።
ካብ ዝተፈላላያ ሃገራት ኣፍሪቃ፡ ናብ ኣውሮጳ ንምስጋር፡ ብዙሓት ስደተኛታት ኣብ ማእከላይ ባሕሪ ግዳያት ከምዝኾኑ፡ እቲ ካብ ሰቲት ዝተረኽበ ዜና ጠቒሱ፡ ክሳብ ሕጂ ኤርትራውያን ሓዊሱ ብማእከላይ ባሕሪ ናብ ሃገራት ኣውሮጳ ናይ ዝሰገሩ ስደተኛታት ብዝሒ ናይዚ ዓመት ልዕሊ 71 ሽሕ ክኸውን እንከሎ፡ 945 ዝኾኑ ድማ ከም ዝሞቱን ሃለዋቶም ከም ዝጠፍአን ኣብቲ ዜና ተሓቢሩ። ብመሰረት ሰነዳት ውድብ ሕቡራት ሃገራት፡ ክሳብ መወዳእታ ወርሒ ሓምለ፡ ካብቶም ብማእከላይ ባሕሪ ናብ ኣውሮጳ ዝሰገሩ ኣስታት 4 ሺሕ ኤርትራውያን ምዃኖም ጸብጻባት ከም ዝሕብሩ ድማ ተጠቒሱ።
ህግደፍ ዝመደቦ ፈስቲቫል ኔዘርላንድ ክስርዝ ህጹጽ መጸዋዕታ ቀሪብዎWritten by ቤት ጽሕፈት ዜና ሰዲህኤ
ብስም ትካል ሰብኣዊ መሰል ንኤርትራውያን ዝተባህለ ትካል ናብ ሓለፍቲ ኤምባሲ ኤርትራ ኣብ ዘሄግ ብመንገዲ ኢመይል ዝተላእከ ሕጹጽ መጸዋዕታ፡ ን13 ነሃሰ 2022 ኣብ ሪጅስዊጅክ ኔዘርላንድ ክካየድ ተመዲቡ ዝነበረ ፈስቲቫል ህግደፍ ክስረዝ መጠንቀቕታ ቀሪቡ። እቲ ፈስቲቫል እንተዘይተሰሪዙ ግና ስጉምቲ ከኸትል ምዃኑ ድማ እቲ ብዝተፈላለዩ ማዕከናት ዝተዘርገሐ መልእኽቲ ኣመልኪቱ። ምስዚ ኣተሓሒዙ ከምዚ ዓይነት መደባት ኣብ ምስራዕ ዝሳተፉ ኣካላት ህግደፍ ንመጻኢ እውን ክቑጠቡ ኣጠንቂቑ።
እቲ ነቲ መጠንቀቕታ ዝለኣኸ ትካል፡ ነቲ ናይ 13 ነሃሰ 2022 መደባት ከም ዝተኸታተሎ ጠቒሱ፡ ነቲ ፈስቲቫል ብዝምልከት ካብ ዝተዘርግሐ ጽሑፋት፡ ኣብቲ ኣጋጣሚ ኣወል ስዒድ ዝተባህለ ኣብቲ መድረኽ ከም መዳሪ ከም ዝቐርብን እቲ መደብ ብመንግስቲ ኤርትራ ከም ዝተዳለወን ከም ዝተገንዘበ ገሊጹ። ምስዚ ብዝተተሓሓዘ እቲ ናይ ፈስቲቫል መጸዋዕታ ባንደራታት መንግስቲ ኤርትራን ወተሃደራዊ ክዳን ዝለበሰ ስእሊ ዕሉል ደጋፊ ህግደፍን ጻሕታሪ ጽልእን ኣወል ስዒድን ከም ዝርከቦ ከም ዝተረደአ እውን ኣስፊሩ።
ብዛዕባዚ መንግስቲ ኤርትራ ኣብ ኔዘርላንድን ኤውሮጳን ዘዳለዎ ፈስቲቫላት ምድንጋራት ንከይፍጠር፡ እቲ ናይ መጠንቀቕታ መልእኽቲ ናብ ቆንስላዊ ቤት ጽሕፈት ኤርትራ ኣብ ኔዘርላንድ፡ ኣብ ብሩሰልስ ናብ ዘሎ ኤምባስን፡ ኣብ ምድላው እቲ ኣብ ሽወደን እተሰረዘ ፈስቲቫል ኢድ ዝነበሮ ኣቶ ሲራክ ባህልብን ናይ “እቲ ፈስቲቫል ይሰረዝ” መልእኽቲ ከም ዝለኣኸ፡ ነቲ ትካል ሰብኣዊ መሰል ኤርትራ ዝወከለ ኣካል ሓቢሩ።
እቲ ምድላው ብስም “ባህላዊ ጉዳይ” ከም ዝተመዝገበ፡ ብግሪ ግና ኣብ ካብ ኤርትራውያን ብስም ግብሪ ዘይሕጋዊ ገንዘብ ምእካብን ምንዛሕ ናይ ጽልኢ መደረታት ዝዓብለሎ ምልዕዓልን ዘተኮረ ምዃኑ ከም ዝተቓልዐ እቲ መጠንቀቕታ መልእኽቲ ሓቢሩ።
እቲ ትካል ሰብኣዊ መሰል፡ ናይ ኔዘርላንድ ሚኒስትሪ ወጻኢ ጉዳያት፡ እቲ ኣብ ሪጅድዊጅክ ክካየድ ዝተመበ ፈስቲቫል ዕላማኡ ካብ ኤርትራውያን ብተጽዕኖን ድፍኢትን ዘይሕጋዊ ገንዘብ ምእካብ ምዃኑን ፈቐደኛታት ኮይኖም ኣብ ልዕሊ ዘይከፍሉ ነበርቲ ኔዘርላድን ኤርትራውያን ሳዕቤን ከም ዘኸትልን ከም ዝተረደአን ገሊጹ።
ፈቓደኛታት ኮይኖም ገንዘብ ዘይከፍሉ ኤርትራውያን ነብርቲ ኔዝርላንድስ ቆንስላዊ ኣገልግሎት ከምዘይረኽቡን ኣብ ኤርትራ ኣብ ልዕሊ ዘለዉ ስድራቤቶም ተጽዕኖ ከም ዘኸትልን እውን ብመንገዲ ወጻኢ ጉዳይ ሚኒስትሪ ኔዘርላንድ ከም ዝፍለጥ ተገሊጹ። መንግስቲ ኤርትራ በዚ ኣገባብ ዝረኽቦ ገንዘብ ናብ ውግእ ከም ዘውዕሎ እውን ተጠቒሱ።
ካብዚ ሓሊፉ ብዛዕባ እቲ ኣብዚ ፈስቲቫል ክዛረብ ካብ ኤርትራ ዝመጸ ኣወል ስዒድ በብግዜኡ ኣብ ዝተፈላለዩ መድረኻት ንመንግስቲ ህግደፍ ደጊፉ ዝነዝሖ መርዛም ናይ ጽልኢ ፕሮፖጋንዳን ኣዕናውነቱን ዝሕብር ኣብቲ ናይ መጠንቀቕታ መልእኽቲ ብዝርዝር ሰፊሩ። በቲ ሰፊሩ ዘሎ መሰረት ብኔዘርላንድስ ክልኩልን ከም ግህሰት ሰብኣዊ መሰል ዝውሰድን ናይ ጽልኢ መደረ ኣወል ስዒድ፡ ኣንጻር ትግራይ ዝዓለመን ንፕርፖጋንዳ ወራር ሩሲያ ዘመጉስን ምዃኑ ተጠቒሱ
ናይ ዓመተ-2022 መደባት ፈስቲቫል ህግደፍ፡ በቲ ኣብ ሃገር ሽወደን ዝጀመረ ምስራዝ ክራይ ኣደራሽን ኣብ ሕቡራት መንግስታት ኣሜሪካ ዳላስ ዘጋጠሞ ምቁራጽ መደባትን ምስዚ ናይ ኔዘርላንድስ ሓዊስካ ከምቲ ናይ ቅድሚ ሕጂ ኣይኮነሉን ጥራይ ዘይኮነ፡ ሓቀኛ መእከቢ ገንዘብን ምንዛሕ ጽልእን ቅርሕንትን ምዃኑ ተቓሊዑ እዩ። ንመጻኢ እውን ዘኸተመ መደብ ምዃኑ ዘመልክት እዩ።
ሱዳን ልኡኽ ምብራቕ ሱዳን ናብ ኤርትራ ከይሰግር ከልኪላWritten by ቤት ጽሕፈት ዜና ሰዲህኤ
ሰብ መዚ ሱዳን፡ ብ5 ነሃሰ 2022 ፖለቲካዊ መራሕትን ዓበይቲ ዓድን ምብራቕ ሱዳን ዝርከብዎ ልኡኽ፡ ናብ ጐረቤት ሃገር ኤርትራ ክሰግር እንከሎ ከም ዝኸልከልዎ ሱዳን ትሪቡን ኣፍሊጣ።
እቶም ናብ ኤርትራ ከይከዱ ዝተኸልከሉ ኣባላት ናይቲ ልኡኽ፡ ኣብቲ ዲክታተር ኢሳያስ ኣፈወርቂ ዝምውሎ እሞ፡ ብዛዕባቲ ኣብ ምብራቕ ሱዳን ዘሎ ንጸጥታ እቲ ከባቢ ብኣሉታ ዝጸልዎ ቀቢላዊ ቅልውላዋት ዝምልከት ንምዝርራብ ዝተወጠነ ርክብ ንምስታፍ ዝተጸውዑ እዮም። እቲ ዜና ከም ዝሓበሮ፡ ስርዓት ህግደፍ ነቶም ኣብ ስምምዕ ሰላም ጁባ ዝፈረሙን ኣባላት ግንባር ሰውራ ሱዳንን ግና ኣይዓደሞምን።
ኣብቲ ናብ ኤርትራ ዘስግር ላፋ ዝተባህለ መቆጻጸሪ ዶብ ምምሕዳር ከሰላ ዝርከቡ ኣባላት ፖሊስ ሱዳን፡ እቶም ናብ ኤርትራ ዘቕንዑ ዝነበሩ ኣባላት እቲ ልኡኽ፡ ንክሓልፉ ዘፍቅድ ዕላዊ መምርሒ ከምዘይበጸሖም ሓቢሮም። እዞም ብመሬት ናብ ኤርትራ ዝተበገሱ 112 ኣባላት እቲ ልኡኽ ኣብ ፓስፖርቶም መሕለፊ ቪዛ ከምዘይነበሮም እውን ካብቲ ዜና ተፈሊጡ።
እቲ ናብ ኤርትራ ክሰግር እንከሎ ኣብ ዶብ ዝተኸልከለ ልኡኽ፡ ፖለቲከኛታት፡ መራሕቲ ቀቢልን ዓበይቲ ዓድን ዝርከብዎ እዩ። ካብ ኣባላት እቲ ልኡኽ፡ መሓመድ ኣልኣሚን ተሪክ ቅድሚ ኣብ ሱዳን ብ2021 ዕልዋ መንግስቲ ምፍጻሙ ኣብ ምብራቕ ሱዳን ናይ ተቓውሞ ሰልፍታት ዝመርሕ ዝነበረ መራሒ ቀቢላ ሃደንደዋ ሓደ እዩ። ብዘይካኡ ኣብቲ ዝወደቐ መንግስቲ ሱዳን ምክትል ፕረሲደንት ዝነበረ፡ ምስ መንግስቲ ሱዳን ውዕል ሰላም 2006 ዝኸተመ መራሒ ግንባር ምብራቕ ሱዳን ሙሳ መሓመድ ኣሕመድ፡ መራሒ መኒዓምር ዓሊ መሓመድ ዳኪልን ኣብ ስምምዕ ጁባ ዘይፈረመ መራሒ ህዝባዊ ግንባር ንናጽነትን ፍትሕን ኣልኣሚን ዳውድን እውን ከም ዝርከብዎ ኣብቲ ዜና ተጠቒሱ። ሱዳን ኣል ኣኽባር ዝተባህለት ማዕከን እውን ነቲ ፍጻመ ኣረጋጊጻቶ።
ምምሕዳር ህግደፍ ዶብ ሰጊሩ ኢድ ብምእታው፡ ኣብ መንጎ ቀቢላታት ሃደንደዋን ብኒዓምርን ዘሎ ፍልልያት በብግዜኡ ብምብላሕ፡ ኣብ ምምሕዳራት ቀይሕ ባሕርን ከሰላን ምብራቕ ሱዳን ህውከት ብምግዳድ፡ ናይታ ሃገር ሰላም ክዘርግ ከም ዝጸንሐ ዝዝከር እዩ።
ጨንፈር ስያትል ድሕሪ ቀብሪ ስዉእ ኢሳቅ ኣኼባ ኣካይዶምWritten by Admin
ቀዳም 30 ሓምለ 2022፡ ኣባላት ሰልፊ ዲሞክራሲ ህዝቢ ኤርትራ ጨንፈር ስያትል ንስዉእ ኢሳቅ ምስ ካብ ካልኦት ጨንፈራት ዝተሳተፉ ኣባላት ኮይኖም ብመሪር ሓዘን ድሕሪ ምቕባሮም፡ ሰንበት 31 ሓምለ 2022 ኸኣ ብሓባር ኣኼባ ኣካይዶም።
ኣኼባ ኣብ ትሕቲ ዝወረደ ከቢድ ሓዘንን፡ ንጨንፈር ኣንጸላልዩ ዘሎ ብድሆን እዩ ተኻይዱ። ኣባላት ንህልዊ ኵነታትን፡ ከመይ ገርና’ከ ንሰግሮ ዝብሉ ሓሳባት በብሓደ ገሊጾም። ድሕሪ ዓሚቝ ምይይጥ ኸኣ ኣብ ክሊ መትከል ሰልፍና ተምርኵስና ንዕቤትን ምሕያልን ሰልፍና ኣጽዒቕና ክንሰርሕ ኢና ኢሎም ብናይ ሓባር ውሳኔ ውጺኦም።
ሕድሪ ኢሳቅን ሕድሪ ኩሎም ስዉኣትን ኣብ መዓላኡ ከነብጽሖ ኢና ዝብል ተሪር መርገጽ ዝሰፈኖ ኣኼባ ነይሩ።
ዘለኣለማዊ ክብሪ ንስውኣትና
ክንዕወጥ ኢና
ዞባ ሰሜን ኣመሪክ
04 ነሓሰ 2022
ኤርትራውያን ስደተኛታት ኣብ ካርቱም ይእሰሩን ገንዘብ ክኸፍሉ ይግደዱንWritten by ቤት ጽሕፈት ዜና ሰዲህኤ
ብሓፈሻ ኣብ ሱዳን፡ ብፍላይ ከኣ ኣብ ከተማ ካርቱም ዝነብሩ ኤርትራውያን ስደተኛታት፡ ብሓይልታት ጸጥታ ብቐጻሊ እናተገፉ ይእሰሩን ዝለዓለ ዓቐን ገንዘብ ክኸፍሉ ይግደዱን ከም ዘለው፡ ቢቢሲ/BBC ገሊጻ። ንሓያሎ ዓመታት ኣብ ሱዳን ዝጸንሐን ንድሕነቱ ክብል ስሙ ክዕቀበሉ ዝሓተተን ኤርትራዊ ስደተኛታት ብዛዕባዚ ተረኽቦ ንቢቢሲ ገሊጹ። እቲ ዜና ኣብ ሱዳን ከምዚ ዓይነት ምስ ህልዊ ኩነታት ኣገናዚብካ ዝካየድ ወፈራ ካብዚ ቀረባ ግዜ ጀሚሩ ዝረአ ዘሎ ምዃኑ ሓቢሩ። ኣባላት ጸጥታ ሱዳን ንኤርትራውያን ብኣልማማ ኣሲሮም ካብ 400 ክሳብ 500 ዶላር ንነፍሲ ወከፍ ከፊሎም ንክፍትሑ የገድድዎም ከም ዘለዉ ‘ውን ተሓቢሩ።
እቲ ዜና እቲ ተረኽቦ ነቲ ኣጸጋሚ ዝኾነ መነባብሮ ሱዳን ከም ዘጋድዶን ንገንዘባዊ ጠቕሚ ተባሂሉ ካብ ናእሽቱ ነቑጣታት ፖሊስ ዝነቅል ምዃኑ እውን ተጠቒሱ። ሓይልታት ጸጥታ ሱዳን ናይቲ ዝተቐበልዎ ገንዘብ ቅብሊት ዘይህቡ ምዃኖም ነቲ ኩነታት ዝያዳ ኣጸጋሚ ከም ዝገብሮ ተሓቢሩ። መብዛሕትኡ ስደተኛ ካብ ሃገሩ ብዘይሕጋዊ መንገዲ ስለ ዝወጸኳ ናብ ኤምባሲ ኤርትራ ክኸይድ ዘይክእል እንተኾነ፡ ሓለፍቲ ህግደፍ ኣብቲ ጉዳይ መፍትሒ ክሕብሩ ብገለ ስደተኛታት ተሓቲቶም፡ ምስምሳት ብምፍጣር ከምዘይሓገዙ እቲ ዜና ጠቒሱ።
እቶም ግዳይ ዝኾኑ ዘለዉ ኤርትራውያን፡ ኣብ ሱዳን ስደተኛታት ምእሳር ልሙድ ምዃኑ ጠቒሶም፡ ናይ ቅድሚ ሕጂ ማእሰርቲ ወረቐት ናብ ዘየብሎም ዘተኩር ምንባሩ ጠቒሶም፡ ኣብዚ እዋንዚ ግና ብሰንክቲ ኣብ ሱዳን ዘሎ ናይ መነባብሮ ጸገም ገንዘብ ንምርካብን ኤርትራዊ ተገዲዱ ክኸፍል እዩ ብዝብል ግምት ብኣልማማ ይኣስሩ ከም ዘለዉ ሓቢሮም።
እቶም ኣባላት ጸጥታ ሱዳን ክኣስሩ እነከለዉ ካብ ዘቕርብዎ ምኽንያት ስደተኛ ኣብ መደበር እምበር ኣብ ከተማ ክነብር ኣይክእልን ዝብል እዩ። እንተኾነ መነባብሮ ኣብ መደበር ስደተኛታት ኣጸጋምን ዘይውሑስን ብምዃኑ እቲ ስደተኛ ካብ ናብ መደበር ዝኸይድ ካብ ዘምጸአ ኣምጺኡ ክኸፍል ከም ዝግደድ ይፈልጡ እዮም። ሒዞም ናብ መደበራት ክወስድዎ ዘይደልይሉ እውን ኣብ ከተማታት ብተደጋጋሚ ኣሲርካ ብምኽፋል ናይ ኣታዊ ምንጮም ክኸውን ስለ ዝደልይዎ ምዃኑ ነቲ ኩነታት ብቐረባ ዝተዓዘብዎ ይምስክሩ።
ኣብዚ እዋንዚ ኣብ ሱዳን ኣስታት 1.2 ሚልዮን ዝኾኑ ዜጋታት ዝተፈላለያ ሃገራት ስደተኛታት ኣለዉ። ካብዚኣቶም እቶም ዝበዝሑ ኤርትራውያንን ኢትዮጵያውያንን እዮም። ኣብ ሱዳን ዘለዉ ኤርትራውያን ስደተኛታት ኣስታት 113 ሺሕ ክኾኑ እንከለዉ፡ ካብዚኣቶም እቶም 83 ሺሕ እዮም ኣብ መደበራት ዘለዉ ምዃኖም ኣብቲ ሰፊሕ ጸብጻብ ተጠቒሱ።
More...
ወደብ ሰዋኪን ብዝተቖጥዑ ሰራሕተኛታት ተዓጽያ ተባሂሉWritten by ቤት ጽሕፈት ዜና ሰዲህኤ
ኣብ መንጎ ነባራትን ሓደስትን ሰራሕተኛታት ብዝተፈጥረ ዘይምርድዳእ ኣብ ሱዳን፡ ደድሕሪ ፖርት ሱዳን ዝዓበየት ወደብ ሰዋኪን ከም ዝተዓጽወት ሬድዮ ዳባንጋ ሓቢራ። ሬድዮ ዳባንጋ፡ ቅልውላው ዳርፉር ንምክትታል ብ2008 ዝተመስረተት ናጻ መደበር ኮይና፡ ኣብዚ እዋንዚ ብዛዕባ መላእ ሱዳን ሓበሬታ ትህብ ዘላ መዲያ እያ። ካብታ ሬድዮ ብዝተረኽበ ሓበሬታ መሰረት ካብቲ ዝተፈጥረ ዘይምርድዳእ ነቒሎም ብሓደ ነሃሰ 2022 ናይታ ወደብ ዘእቱን ዘውጽእን መንግዲ ዝዓጸዉ እቶም ሓደስቲ ሰራሕተኛታት እዮም።
እቶም ነባራት ሰራሕተኛታት ነቲ ብናይ ቅድም ኣማሕዳሪ ናይታ ወደብ 190 ሓደስቲ ሰራሕተኛታት ክቑጸሩ ዝተወሰነ ውሳነ ኣይተቐበልዎን። ካብቲ ዝነጸግሉ ምኽንያት ከኣ እቲ ኣቆጻጽራ ናይቶም ሰራሕተኛታት ዓሌታዊ እዩ ብዝብል ምዃኑ እቲ ዜና ጠቒሱ።
ነቲ ዜና ዘቕረበ ጋዜጠኛ፡ ብድሕሪ እቲ ምቑጻር ሓደስቲ ሰራሕተኛታት ዝተሓብአ ኣጀንዳ ከም ዝህሉ ጠቒሱ፡ እቲ ኩነታት ኣብ መጻኢ ምምሕዳር ግዝኣት ፖርት ሱዳን ዓሌታዊ ምስሕሓብ ከየኸትል ዝሓደሮ ስግኣት ሓቢሩ። እቲ ኩነታት ነቲ ኣብ መንጎ ላዕለዋይ ባይቶ ቤጃን ናጻ ገዛእቲ ምብራቕ ሱዳንን ዘሎ ፍልልይ ከየስፈሖ ዘፍርሕ እዩ።
ኩነታት ምብራቕ ሱዳን ዝተሓላለኸ፡ ኣብ ፍልልይ ናይቲ ከባቢ መራሕቲ ጥራይ ዝተወሰነ ዘይኮነ፡ ናይ ኣቦመንበር ልኡላዊ ባይቶ ሱዳን ጀነራል ዓብደል ፈታሕ ኣልቡርሃንን ምክትሎም ጀነራል ሓመቲ ዳግሎን ኣእዳው ዘለዎ ምዃኑ እውን እቲ ዜና ኣፍሊጡ።
እዚ ከምዚሉ እንከሎ፡ ባይቶ ቤጃን ላዕለዎት ገዛእቲ ምብራቕ ሱዳንን ኣብዚ ቀረባ መዓልታት ኣብ ከሰላ ኣብ ዝሃብዎ ጋዜጣዊ መግለጺ፡ ካብቲ ፕሮቶኮል ምብራቕ ሱዳን ዝብሃል ኣካል ስምምዕ ሰላም ጁባ 2020 ዝኾነ መድረኽ ከም ዝስሓቡ ኣፍሊጦም። ብዘይካዚ ካብቲ ኩነታት ምብራቕ ሱዳን ዝከታተል ብጀነራል ሓመቲ ምክትል ልኡላዊ ባይቲ ሱዳን ዝምራሕ ላዕለዋይ ባይቶ እውን ክወጹ ከም ዝወሰኑ ኣፍሊጦም።
መገሻ ኢሳያስ ናብ ግብጺ ተቐባልነት ኣይረኸበንWritten by ቤት ጽሕፈት ዜና ሰዲህኤ
ውልቀ-መላኺ ኢሳያስ ኣፈወርቂ፡ ኣብ ወርሒ ሓምለ 2022 ናብ ሃገረ ግብጺ ክገይሽ ዝነበሮ መደብ ብፕረሲደንት ግብጺ ዓብደል ፈታሕ ኣልሲሲ ተቐባልነት ከምዘይረኸበ፡ ራድዮ ኤረና ዲፕሎማሲያዊ ምንጭታታ ብምጥቃስ ሓቢራ። መራሒ ህግደፍ ዲክታተር ኢሳያስ ኣፈወርቂ ኣብ ዝሓለፈ መጋቢት 2022 እውን ተመሳሳሊ ጠለብ ከም ዝነበሮን ሕቶኡ ተቐባልነት ከምዘይረኸበን እቲ ዜና ብተወሳኺ ሓቢሩ።
ኣብ ወርሒ ሕዳር 2021 ሚኒስተር ወጻኢ ጉዳያት ህግደፍ ዑስማን ሳልሕን ፍሉይ ኣማኻሪ ኢሳያስ የማነ ገብረኣብን ዝርከብዎ ልኡኽ ህግደፍ፡ ናብ ግብጺ ከይዱ ናይ ኢሳያስ ናብ ግብጺ ናይ ምጋሽ ጠለብ ዝሓዘ መልእኽቲኳ ኣቕሪቡ እንተነበረ፡ ፕረሲደንት ግብጺ ኣብ ናይ ስራሕ ጻዕቂ ስለ ዝርከብ እቲ መገሻ ናብ ካልእ ዘይተወሰነ ግዜ ተሰጋጊሩ ዝብል መልሲ ሒዙ ከም ዝተመለሰ ኣብዚ ካብ ኤረና ዝተረኽበ ዜና ተጠቒሱ።
ነቲ ኣብ ዝሓለፈ ወርሒ ሓምለ 2022 ብመንገዲ ኣምበሳደር ኤርትራ ኣብ ግብጺ፡ ናብ ሚኒስትሪ ወጻኢ ጉዳይ እታ ሃገር ዝቐረበ ናይ ኢሳያስ መገሻ ጠለብ ዝተዋህቦ መልሲ እውን ንካልእ ግዜ ዝብል ኮይኑ፡ ንጹር ቆጸራ ኣይተታሕዘሉን። እቲ ዜና ከም ዝሓበሮ ኢሳያስ ናብ ግብጺ ክገይሽ ዝህንጠየሉ ዘሎ ምኽንያት፡ ኣብቲ ንግብጺ፡ ሱዳንን ኢትዮጵያን ዘራኽብ ጉዳይ ዓራቓይ ተመሲሉ ኢዱ ንምእታው ዝዓለመ እዩ።
ብምኽንያት እቲ ኢትዮጵያ ኣብ ፈለግ ኣባይ ትሃንጾ ዘላ ዓብይ ግድብ ህዳሰ፡ ክሳብ ናብ ውድብ ሕቡራት ሃገራት ዝበጸሐ ምስሕሓብ ኣትያ ዘላ ግብጺ፡ ደገፍ ንምርካብ ምስ ኩለን ጐረባብቲ ሃገራት ርክባ ንምድልዳል ትጽዕር ኣብ ዝሃለወትሉ እዋን፡ ኢሳያስ ከይመጻ ዝመረጸትሉ ምኽንያት፡ እቲ ካብ 2018 ጀሚሩ ምስ ቀዳማይ ሚኒስተር ፈደራላዊ መንግስቲ ኢትዮጵያ ኣብይ ኣሕመድ ዝፈጠሮ ዕርክነት ክኸውን ከም ዝኽእል ናይ ብዙሓት ግምት እዩ።
መግለጺ ቃል ሓዘንWritten by ቤት ጽሕፈት ዜና ሰዲህኤ
(ስእሊ ስውእቲ ሳዕዲያ ተስፉ፡ ካብ ፈይስቡክ)
መስዋእትነት ገዲም ተጋዳሊት ተጋድሎ ሓርነት ኤርትራ (ተሓኤ) ሳዕድያ ተስፉ፡ ብኣዝዩ መሪር ሓዘን ሰሚዕናዮ። ሳዕድያ ተስፉ ሓንቲ ካብተን ኣብ 60ታት ዝተሰለፋ ውሑዳት ደቂ ኣንስትዮ ሓንቲ ኮይና፡ ኣብ ከተማ ከረን ቅያ ድሕሪ ምስረሓ፡ ብ1968 ናብ ተጋድሎ ሓርነት ኤርትራ ከም ዝተሰለፈት፡ ኣብታ ወልደየሱስ ዓማር ኣብዚ ቀረባ ግዜ ዘሕተማ መጽሓፍ “ምስክርነት ኣብ ግደ ተመሃሮ”፡ ብጅግንነት ተጠቒሳ ዘላ ሓርበኛ እያ። ስለዚ ኣባላት ሰልፊ ዲሞክራሲ ህዝቢ ኤርትራ (ሰዲህኤ) ንስውእቲ መንግስተ-ሰማይ የዋርሳ፡ ንቤተሰባ ድማ ጽንዓትን ኣኻእሎን ይሃቦም እናበሉ ናይቲ ሓዘን ተኻፈልቲ ምዃኖም ይገልጹ።
ቤት ጽሕፈት ዜና ሰዲህኤ
29 ሓምለ 2022
ኣባላት ጋንታ ኣትለቲክስ ኤርትራ ተሰዊሮምWritten by ቤት ጽሕፈት ዜና ሰዲህኤ
የማነ ሃይለስላሴ ናይ ሓጺር ርሕቀት ተወዳዳርን ፊልሞን ዓንደ ናይ ነዊሕ ርሕቀት ጐያይን ዝርከብዎም ሓሙሽተ ኣባላት ጋንታ ኣትለቲክስ ኤርትራ፡ ካብታ ኣብ መበል 18 ሻምፒዮን ዓለም-22 ኣብ አረገን ሕቡራት መንግስታት ኣሜሪካ ትሳተፍ ዝነበረት ጋንታ ተፈልዮም ከም ዝተሰወሩ ተመራማሪ ማርቲን ፕላውት ዝተፈላለዩ ምንጭታቱ ብምጥቃ ሓቢሩ።
እዞም ኣባላት ኣትለቲክስ ብሓባር ብ24 ሓምለ 2022 ካብቲ ኣዕሪፈምሉ ዝነበሩ ህንጻ ዩኒቨርስቲ ከም ዝተሰወሩን ፖሊስ ናይቲ ከባቢ ብዛዕባ ምስዋር ናይዞም ኤርትራውያን ምስተሓበሮ ኣብ መዝገብ ሒዙ ይከታተሎም ከም ዘሎን ተፈሊጡ።
ብመሰረት’ቲ ነዚ ኩነታት ብዝምልከት ዝተዋህበ ግምት፡ ኤርትራውያን ኣብዚ እዋንዚ ኣብ ትሕቲ ሓያል ፖለቲካዊ ጸቕጢ ስለ ዘለዉ፡ ንከም ውድድር ዓለምለኸ ኣትለቲክስ ሻምፒዮና ዝኣመሰሉ ኣጋጣምታት ከም መሕተቲ ዑቕባ ከም ዝጥቀምሎም ርዱእ እዩ።
ኣስማት ናቶም ብዛዕበኦም ዋላ ብደረጃ ፖሊስ ሓበሬታ ዘይተረኽበ ዝተሰወሩ ኤርትራውያን ስፖርተኛታት፡ ዓንደ ፊልሞን ወዲ 24 ዓመት፡ ሃብቶም ሳሙኤል ቀለታ ወዲ 18 ዓመት፡ በርሀ ኣስገዶም ንጉሰ ወዲ 44 ዓመት (ኣሰልጣኒ)፡ መርሃዊ መብራህቱ ተወልደብርሃን ወዲ 18 ዓመትን ሃይለስላሴ ተኽለሃይማኖት የማነ ወዲ 24 ዓመትን ምዃኖም ተፈሊጡ’ሎ።
ብሓፈሻ ኤርትራውያን ስፖተኛታት፡ ብፍላይ ድማ ተጻወቲ ኩዕሶ እግሪ፡ ኣብ ዝተፈላለዩ ግዚያት ካብ ኤርትራ ናይ ምውጻእ ዕድል ኣብ ዝረኸብሉ መብዛሕትኦም ዘይምለሱ ምዃኖም ዝተለምደን መግለጺ ናይቲ ኣብታ ሃገር ዘሎ ጭቆና ምዃኑን ዝተፈልጠ እዩ።


text:
ጋዜጣዊ መግለጺ
23/01/2013
ግንባር ሃገራዊ ድሕነት ኤርትራን ኤርትራዊ ፎርም ንዘተን ልዝብን፡ መስርሕ ዲሞክራስያዊ ለውጢ ኣብ ሃገርና ንምቅልጣፍን ጨቋንን ገባትን ስርዓት ኤርትራ ኣውዲቅካ፡ ሃገራውን ዲሞክራስያውን ለውጢ ኣብ ኤርትራ ንምርግጋጽን ቀዳማይ ቦታ ክሕዝ ይግባእ ዝብል እምነቶም፡ ዑቱብ ስራሓት ብምክያድ ኩሉ ዓቕምታት ፖለቲካዊ ውድባትን ሰልፍታትን በርጌሳውያን ማሕበራትን ኣገደስቲ ሃገራውያን ባእታታትን፣ ኣብ ሓደ ባይታ ብምስማርን፡ ንሃገራውን ዲሞክራስያውን ሓይልታት ለውጢ ናይ ምጥርናፍ መስርሕ፡ መርሆ ዘተን ልዝብን ምክታል እቲ ኣገዳስን ግብራውን መሳርሒ ምዃኑ ብምእማንን፡ ክልቲኡም ሸነኻት ኣብ ብዙሓት ነጥብታት ሓባራዊ ምርድዳእ በጺሖም ። እዞም ሓባራዊ ነጥበ ስምምዓት ድማ ኣብ ግብሪ ንኣወዓዕልኦም ብዝምልከት ናይ ሓባር ትልሚ ሓንጺጾም። ክልቲኦም ሸነኻት፡ እቲ ብደም ስዉኣትና ዝዓዅኸ ሃገራዊ ሓድነት ህዝቢ ኤርትራ ምዕቛብን፡ ንሓድነት ህዝብናን ልዑላውነት ሃገርናን ቀንዲ ሃዳዲ ኰይኑ ዘሎ ዲክታቶርያዊ ስርዓት ኤርትራ ምውዳቕን፡ ካብ’ቶም ኣብ ቃልስና ቀዳምነት ዝሕዙ ጉዳያት ብምዃኖም ኩሉ ዓቕምታቶም ኣብ’ዚ መዳይ’ዚ ከዋፍሩ ድልውነቶም ኣረጋጊጾም። ብተወሳኺ ስርዓት ኤርትራ ንምንጻሉን ኣዕናዊ መርሆኡ ንምቅላዕን፡ ሰላማዊ ሰልፍታትን ሰሚናራትን ብምድላው፡ ሓፋሽ ህዝብና ኣብ ቃልሲ ብዕቱቡነት ንክሳተፍ ተወሃሂድካን ተራዳዲእካን ሓባራዊ ስራሓት ንምክያድ ዕዙዝ ተደላይነት ከም ዘለዎ ርእዮም። ከምኡ’ውን ንፍትሓዊ ጉዳይ ህዝብና ደገፍቲ ንምርካብ፡ ኣብ መዳይ ዲፕሎማስያዊ ዝምድና ምስ ኣህጉራዊ ውድባትን መንግስትታትን ሓባራዊ ጐስጓስ ንከካይዱ ተሰማሚዖም።
ክልቲኦም ወገናት፡ ኣብ ሃገራዊ ጉዳያት ዘጋጥሙ ዝተፈለለዩ ጸገማት ብፍላይ ድማ ህጹጽነት ዘለዎም ምስ ዝዀኑ፡ ኣብ ምእላይ ዝሕግዙ ሓሳባት ንምልውዋጥ፡ ኣብ ስምምዕ በጺሖም። ንኣብ ሃገራዊ ባይቶ ዘለዉን ወጻኢ ካብኡን ዘጠቓለለ ሓድነት ተቓውሞ ሓይልታት ንምርግጋጽ ብዝምልከት፡ ሓባራዊ ኣመላኽታ ንኽህልዎም ቀጻሊ ዘተን ልዝብን ንኸካይዱ ተረዳዲኦም።
ክልቲኦም ወገናት፡ ነቲ ብኣራሚ ምንቅስቓስ ዝፍለጥ፡ ብሓልይልታት ሰራዊት ኤርትራ ዝተኻየደ ስርሒት ብምምጓስ፡ ዋላ’ኳ ዕላማታቱ ብምሉኡ ዘጌት እንተዘይተረጋገጸ፡ ተባዕ ስጉምቲ ኣንጻር ጨቛኒ ዲክታቶርያዊ ስርዓት ኣብ ርእሲ ምዃኑ፡ ሰራዊት ኤርትራ ኣብ ጐድኒ ሓርነትን ፍትሕን ዝሓተት ዘሎ ህዝብና ደው ክብል ቅሩብ ምዃኑ ዝሕብር ዓቢ ምልክት ኢዩ።
ስለ/ ግንባር ሃገራዊ ድሕነት ኤርትራ ስለ/ ኤርትራዊ ፎርም ንዘትን ለውጥን
ፍስሃጽየን ገብረ ዑመር ጃብር ዑመር
ሓላፊ ቤት ጽሕፈት ወጻኢ ዝምድናታት ኣቦ መንበር ምምሕዳራዊ ባይቶ
Short URL: https://english.farajat.net/?p=8373


text:
ቋንቋን ባህልን ፈረንሳ ንምጽናዕ
ምስ ኣብ እንዳ Maison pour Tous - Centre Social Kléber St Lazare
እንታይ ኢዩ?
በዚ መድደብ እዚ ዘረባን ምጽሓፍን ብቋንቋ ፈረንሳ ብቕዓት ምጥራይ ይከኣል
i ኣገዳሲ ሓበሬታ ኣዚ መደብ እዚ ኣብ Grand Centre Ville de Marseille. ንዘለዉ ስደተኛታት ዝዓለም እዩ።
ንመን ኢዩ ፧
ካብ መስከረም ክሳብ ሰነ
ዞባ\ ዴባርትሞ
13 - Bouches-du-Rhône
ካብ መስከረም ክሳብ ሰነ
ዞባ\ ዴባርትሞ
13 - Bouches-du-Rhône
ስለምንታይ እዩ እዚ ጉዳይ ኣገዳሲ ኾይኑ፧
ብቋንቋ ፈረንሳ ናይ ምጽሓፍን ብቕዓት ዘረባን ምጥራይ
ነሰልጥነኩም
ብቋንቋ ፈረንሳ ምርዳእ
ኣብ እዋን ምሕታት ዜግነት ዘድልየኩምናይ ምዝራብ ብቕዓት ምጥራይ
ምንባብን ምጽሓፍን ንምኽኣል ወዘተ
ናታ ኸተማን ዲጂታልን ንምፍላጥ
- ናይ ኢንተርነት ኣፍልጦ ንምክዕባት
- ትሕዝቶ ናይ እታ ኸተማ ንምፍለጥ
ናይ ቆልዑ ምሓዝ ተኽእሎ እውን ኣሎ
ን ካብ 2 ክሳብ 3 ዓመት ዘለዉ ህጻናት ዘለዎም ተሳተፍቲ መደብ። ቆልዑ ንሕዝ ኢና
ናይ ቆልዑ ምሓዝ ተኽእሎ እውን ኣሎ
ብ ኸመይ ኣብርክቶይ ይሳተፍ
! ርኸቡና
ብ ቑጽሪ ቴለፎን :
- : 04 91 62 82 40
- ኢመይል : accueil-kléber@laligue13.fr
ምጹ መርሓባ፣ ሓፈሻዊ ሓበሬታ ፣ ዓርቢ ሰዓት 10 ንህብ ኢና ።
ኣብ ናይ ቋንቋ ፈረንሳ ብቕዓት ፈተና ክትገብሩ ትኽእሉ ኢኹም።


text:
ኢትዮጵያ ኣብ ሎሚ ብፕረዝደንት ኦባማን ዋና ጸሓፊ ሕ/ሃ ባን ኪ ሙ ዝካየድ ጉባዔ ጉዳይ ስደተኛታት ግደ ካብ ዘለወን ሽዱሽተ ሃገራት ሓንቲ’ያ።መራሕቲ ዮርዳኖስ፡ካናዳ፡ሜክሲኮ፡ሶርያን ስውዲንን ኣብቲ ዘተ አተሓባበርቲ ኾይኖም’ለው።
ትማሊ 192 አባል ሃገራት ሕ/ሃ ዝፈረምሉ ስምምዕ ስደተኛታትን ፍልሰተኛታትን ብኸመይ ይትግብርዎ’ውን ሎሚ ይዘራረብ’ለው።
ስደተኛታት ንዘዕቁባ ሃገራት ድማ ናብ ሃገሮም ክምለሱ ዝደልዩ ንዘተሓባብራ ሃገራት ረድኤት ገንዘብን መግብን ክወሃብ እቲ ስምምዕ ይገልጽ።
ኣብቲ ጉባዔ ካብ ዝተዛረቡ ሚኒስትር ወጻኢ ጉዳያት ኣሜሪካ ጆን ኬሪ " ኣይትጋገዩ ብህጹጽ ተወሳኺ ጻዕርታት የድሊ'ዩ። ሕጂ ኣብዚ ተአኺብና ኣብ ዘለናሉ 65 ሚሊዮን ሰባት ካብ አባይቶም ብሓይሊ ይመዛበሉ'ለው ልዕሊ 21 ሚሊዮን ሰባት ኸአ ዓለምለኸ ዶባት ሰጊሮም ዝሃድሙ ሓዊስኻ ማለት'ዩ"ኢሎም።
ፕረዝደንታዊ አማኻሪ ኤርትራ ኣቶ የማነ ገብረ አብ ኣብቲ ንሕ/ሃ ዘስምዕዎ መደረ ከምዚ ኢሎም።
"ኤርትራ ቀዳማይ ዕላማ ኹለን ሃገራት ደሕንነትን ሰብአዊ ኽብሪን ዜጋታትን ዝሕልውሉ ሕይወት ኣብ ሃገሮም ምርግጋጽ'ዩ ኢላ ትአምን። ስለዚ ኣብ ካልኦት ሃገራት ዕድል ክረኽቡ ምሕጋዝ ምኽኑይ'ዩ ይኹን እምበር ሃገራት ብፍላይ ኣብ ምምዕባል ዝርኸባ ሃገራት ሰላምን ነባሪ ልምዓትን ንምርግጋጽ ዝሓቶ ዓብይ ብድሆ ምውጻእ ሓገዝን ምትሕብባርን ይደልያ።"
ምሉእ ትሕዝቶ ኣብዚ ምስማዕ ይኽኣል።


text:
ዩ-ስ ምስ‘ታ ትትግብሮ ዘላ ዴሞክራስያዊ መስርሕ ንምዕቃብ ትቃለስ ዘላ ኢትዮዽያ ዝመስረተቶ ርክብ፣ኣፀጋሚ ግን ኣዝዩ ጠቃሚ ኮይኑዋ ከምዘሎ ተንተንቲ ርክብ ክልቲኤን ሃገራት ይገልፁ።መሳርሕትና ኒኮ ኮሎምባንት ካብ ዋሽንግተን ዲሲ ንዘዳለዎ ሪፖርት በትረ ስልጣን ተርጙምዎ‘ሎ፥
ኣብ ዩ-ስ ዝነብሩ ተሓለቅቲ ዴሞክራሲ፣ኣብ‘ቲ መራሕቲ ተቃወምቲ ኣበርቲዖም ዝተንቀሳቀሱሉን ህዝባዊ ደገፍ ዝረኸቡሉን ናይ ቅድሚ 5 ዓመት መረፃ ኢትዮጵያ፣ዴሞክራሲያዊ ሃዋሁ ክማሓየሽ‘ዩ ዝብል ትፅቢት ነይሩዎም።
ውፅኢት መረፃ ምስ ተገለፀ ግና፣ገዛኢ ፓርቲ ከምዝተዓወተ ተገለፀ።መራሕቲ ተቃወምቲ ስለዘማረሩ ግና፣ኣብ ዓበይቲ ከተማታታት ዝርከቡ ደገፍቲ ተቃወምቲ ናብ ጎደናታት ወሓዙ።ኣብ‘ቲ ዝሳዓበ ህውከት፣ኣስታት 5 ሚእቲ ሰባት ተቀቲሎም፣መራሕቲ ተቃወምቲ ድማ ተኣሲሮም።
ሎሚ ድሕሪ 5 ዓመት ኣብ ዝካየድ ሃገራዊ መረፃ ይብሉ ተዓዘብቲ፣ገዛኢ ፓርቲ ንሚድያ ብሒትዎ‘ሎ፣ንብደርዘን ዝቁፀሩ መራሕቲ ተቃወምቲን ጋዜጠኛታትን ኣሲሩ‘ሎ፣ናፃ ተዓዘብቲ መረፃ ድማ የለውን ይብሉ።
ካብ ኣባላት ኮንግረስ‘ውን ብርቱዕ ነቀፌታ ይስማዕ‘ሎ።መንግስቲ ኢትዮዽያ ካብ ጊዜ ናብ ጊዜ ምልካዊ እናኾነ ይመፅእ‘ሎ ባሃልቲ‘ዮም ኣባላት‘ቲ ቤት ምኽሪ፣።
ኣብ ኮሌጅ ኦብሪን መምህር ፖሊሲ ወፃኢ ዝኾነት ኢቭ ሳንድበርግ፣ኣብ‘ዚ ቀረባ ኣምባሳደር ዩ-ስ ኣብ ኢትዮዽያ ኮይኖም ዝተመዘዙ ዶናልድ ቡዝ፣ ኩነታት ዴሞክራስን ሰብኣዊ መሰላትን ኢትዮዽያ ንክማሓየሽ ክሰርሕ‘የ ከምዝበሉ ተዘኻኽር።ኣስዒባ-ኢትዮዽያውያን፣ ከምዚ ዝበለ ዘረባታት ኣምባሳደራት ዩ-ስ ሰሚዖም‘ዮም።እቲ ሕቶ ግና፣ሚስተር ቡዝ ንመንግስቲ ኢትዮዽያ ሰብኣዊ መሰላት ንከማሓይሽ ናብ ስራሕ ክደፍእዎ ድዮም ዝብል‘ዩ ትብል።
ኣብ ኢትዮዽያ ፖለቲካዊ ኣማኻሪ ኮይና ዝሰርሐት ኢቭ ሳንድበርግ፣ንዩ-ስ ኣዝያ ጠቃሚት ናይ ፀጥታ መሻርኽታ ስለዝኾነት ኣብ ልዕሊ ኢትዮዽያ ክንደየናይ ፀቅጢ ምፍጣር ይካኣል ኣብ ዝብል ሕቶ ገለ ምድንጋር ኣለዋ ትብላ ንዩ-ስ።ብካልእ ወገን፣ሰራዊት ኢትዮዽያ፣ኣብ ምቋም እቲ ብዓይኒ ዩ-ስ ተመራፃይ ዝኾነ መንግስቲ ሶማልያ ኣገዳሲ ግደ ዝነበሮ‘ዩ።እቲ ካልኣይ መማረፂ እቲ ምስ ኣል-ቃይዳ ምእትስሳር ዘለዎ ጉጅለ‘ዩ።ብዘይካ‘ዚ ኢትዮዽያ ኣገዳሲት መሻርኽቲ ዝኾነትሉ ካልእ ምኽንያት፣ኣብ ቀርኒ ኣፍሪቃ እንታይ ይምዕብል ከምዘሎ ክንፈልጠሉ ንኽእለሉ መንገዲ ንመሓውር ስለላ ኢትዮዽያ ተጠቂምካ ስለዝኾነ’ዩ።ንሕና ንደልያ ምኻና ድማ ኢትዮዽያ ትፈልጥ‘ያ ትብላ።
ኣብ ኤምባሲ ዩ-ስ፣ሓላፊ ልእኽቶ ኢትዮዽያ ዝነበረ ቶማስ ሁል፣ምስ‘ዚ ኢቭ ሳንድበርግ ዝሃበቶ ገምጋም ይሰማማዕ።
ኢትዮዽያ ኣብ ቁልፊ ጂኦ-ፖለቲካዊ ዞባ‘ያ ትርከብ፣ከምኡውን ቀንዲ ቤት ፅሕፈት ሕብረት ኣፍሪቃ ዝርከበላ ሃገር‘ያ።ስለዚ እዞም ዝተጠቅሱ ረቋሒታት ተደማሚሮም፣ዩ-ስ ኣብ ልዕሊ ኢትዮዽያ ካብ ሞራላዊ ፀቅጢ ሰጊራ፣ምምሕያሽ ንክትገብር ክትደፍኣ ኣዝዩ ኣፀጋሚ‘ዩ ዝብል ገምጋም ኣለዎ።
ኣብ‘ዚ እዋን‘ዚ ኣብ ኮሌጅ ሲመንስ የምህር ዘሎ ሚስተር ሁል፣ኣብ ኣፍሪቃ ይኽሰት ዘሎ ቅድድም ንረብሓ፣መንግስቲ ዩ-ስ ተወሳኺ ፀቅጢ ንዘይምፍጣር ካልእ ዕንቅፋት ይኾኖ‘ሎ ከምዘሎ ኣይከወለን፣
ብመንፅር መጠን‘ውን እንተሪኢኻዮ፣ንግዳዊ ርክባትና ገዚፍ ኣይኮነን።ምስ‘ቲ ቻይናዊያን፣ህንዳውያንን ስዑዳውያንን ኣብ ኢትዮዽያ ዝገብርዎ ዘለው ዝመጣጠን‘ውን ኣይኮነን።ንኢትዮዽያ ንልግሶ ሰብኣዊ ሓገዝ ኮይኑ ኣብ ዘፈር መግቢ፣HIV/AIDSን ዝኣምሰሉን ዝተሓፀረ‘ዩ ይብል ሁል።
ኣብ ዩኒቨርስቲ ጂኦርጅ ሜይሰን ዘምህር ቴረንስ ላይንስ ብወገኑ፣ምምሕዳር ኦባማ፣ነቲ ቅድሚኡ ዝነበረ ምምሕዳር ይስዕቦ ዝነበረ ርክብ ንምቅያር ይፍትን ከምዘሎ‘ዩ ዝዛረብ፥
ሕሉፍ ምምሕዳር፣ርክብ ዩ-ስን ኢትዮዽያ ዝቃነይ ዝነበረ ብመንፅር ፀጥታዊ ስግኣትን ውግእ ፀረ-ፈጠራ ራዕድን‘ዩ ነይሩ።ኣብ‘ዚ እዋን ግና፣ከምዝመስለኒ፣ እዚ ምምሕዳር‘ዚ፣ነቲ ርክብ ከማዓራርይን፣ፀጥታዊ ስግኣት ኣብ ቦትኡ ኮይኑ፣ዝላዓለ ቆላሕታ ግና ኣብ ዴሞክራሲ፣ሰብኣዊ መሰላትን ካልኦት ነጥብታትን ንከማእክል ይሰርሕ‘ዩ ዘሎ ይብል ላይንስ።
ቅድሚ ዕስራ ዓመታት፣ኣብ ምንስቴር ወፃኢ ዩ-ስ ሓላፊ ጉዳያት ኣፍሪቃ ዝነበሩ ሀርማን ኮሀን፣ሓደስቲ መራሕቲ ኢትዮዽያ፣ኣብ ውሽጢ ሃዋሁ ኣልቦ ዴሞክራሲ ኮይኖም፣ንዓለም-ለኻዊ ሓገዝ ክፅበዩ የብሎምን ይብሉ።
ኪኢላታት ብሓፈሽኡ፣ድሕሪ ዕስራ ዓመታት ሎሚ‘ውን እንተኾነ፣ዩ-ስ ኣብ ቀርኒ ኣፍሪቃ ብሓደ ጊዜ ንዴሞክራሲን ንምርግጋእን ከመይ ገይራ ማዕረ ክትሰርሓሎም ከምትኽእል ኣይበርሀላን ዘሎ ይብሉ።
ዩ-ስ ምስ ኢትዮጵያ ንዘለዋ ርክብ ተጠንቂቃ ትሕዞ!
- ኒኮ ኮሎምባንት
ዩ-ስ ኣዝያ ጠቃሚት ናይ ፀጥታ መሻርኽታ ስለዝኾነት ኣብ ልዕሊ ኢትዮዽያ ክንደየናይ ፀቅጢ ምፍጣር ይካኣል ኣብ ዝብል ሕቶ ገለ ምድንጋር ኣለዋ
ዩ-ስ ምስ‘ታ ትትግብሮ ዘላ ዴሞክራስያዊ መስርሕ ንምዕቃብ ትቃለስ ዘላ ኢትዮዽያ ዝመስረተቶ ርክብ፣ኣፀጋሚ ግን ኣዝዩ ጠቃሚ ኮይኑዋ ከምዘሎ ተንተንቲ ርክብ ክልቲኤን ሃገራት ይገልፁ።መሳርሕትና ኒኮ ኮሎምባንት ካብ ዋሽንግተን ዲሲ ንዘዳለዎ ሪፖርት በትረ ስልጣን ተርጙምዎ‘ሎ፥